Fuluhun Male ge4Ge Eh Balaa Faas Kuran Fashaifi\nފުލުހުން ހިންގަމުން އަންނަ އޮޕަރޭޝަނުގެ ތެރެއިން.-- ފޮޓޯ: ސީއެންއެމް\nމަރުތައް ބަލާ ކޮމިޝަނުގެ އެދުމަށް ފުލުހުންގެ ހާއްސަ އޮޕަރޭޝަނެއް\nފުލުހުން ބުނީ މަރުތައް ބަލާ ކޮމިޝަނުގެ އެދުމަށް ހިންގާ އޮޕަރޭޝަނުގެ ދަށުން މާލެ އާއި ހުޅުމާލޭގެ ދެ ތަނެއް މި ވަގުތު ބަލާ ފާސްކުރަމުން އަންނަ ކަމަށް.\nބަލާ ފާސްކުރުމުގެ އޮޕަރޭޝަން ކުރިއަށް ދާއިރު އެމްއެންޑީއެފުން ވަނީ ހަތިޔާރާއި އެކު މާލޭގެ މަގުތަކަށް ނިކުމެ، ހާއްސަ އޮޕަރޭޝަނެއް ވެސް ފަށައިފަ.\nބަލާ ފާސްކުރުމުގެ އޮޕަރޭޝަން އަދިވެސް ކުރިއަށްދާ ކަމަށް ފުލުހުން ބުނެފި. އެގޮތުން އެ އޮޕަރޭޝަނުގެ ދަށުން ހުޅުމާލޭގެ ބައެއް ތަންތަނަށް ވެސް ފުލުހުން ވަނީ ވަދެފައި. އެނގިފައިވާ ގޮތުގައި ފުލުހުން މިހާރު ދަނީ 127 ވަނަ ފްލެޓްގެ އެޕާޓްމަންޓެއް ބަލާ ފާސްކުރަމުން.\nގ. އެކްސެލް ގެއަށް ވެސް ފުލުހުން މިރޭ ވަދެފައިވޭ. އެކަމަކު އެއީ ރިޔާސީ ކޮމިޝަނުން އެދިގެން ފުލުހުން ކުރިއަށް ގެންދިޔަ އޮޕަރޭޝަނުގެ ދަށުން ކުރި ކަމެއް ނޫން.\nފުލުހުން ބުނީ އެ ގެއަށް ވަނީ ޑްރަގް އެންފޯސްމަންޓް ޑިޕާޓްމަންޓުން ކުރިއަށް ގެންދިޔަ ވަކި އޮޕަރޭޝަނެއްގައި ކަމަށް. އެކަމަކު އެ އޮޕަރޭޝަނުގެ މާބޮޑު ތަފްސީލެއް އަދި ނުލިބޭ.\nބާލާ ފާސްކުރުމުގެ އޮޕަރޭޝަން އަދިވެސް ނުނިމޭ. ފުލުހުން ބުނީ މި އޮޕަރޭޝަނުގައި އެއްވެސް މީހަކު ހައްޔަރު ނުކުރާ ކަމަށް.\nފުލުހުންގެ އޮޕަރޭޝަންގައި ބަލަމުން އަންނަނީ ރިލްވާން މަރުގެ މައްސަލައާ ގުޅޭގޮތުން ރިޔާސީ ކޮމިޝަނުން އެކުލަވާލި ރިޕޯޓުގައި ފާހަގަކޮށްފައިވާ ފަސް މީހަކާ ގުޅުންހުރި ތަންތަން. އެ ފަސް މީހުންނަކީ:\n- ސާމިހު މުހައްމަދު (ސޯމިތު)، ތ. އޮމަދޫ އަތިރީގެ\n- އަލީ ޝިޔާމް (ވީބީ އައްޔަ)، ހ. ވާލީ ވިލާ\n- އަހުމަދު އަގްލީލް (ކިޑޫ)، ސ. ފޭދޫ، ގުރަހާގޭ\n- މުހަންމަދު މަޒީދު (މަޒީދު)، މާލޭ ދަފްތަރު ނަންބަރު 471\n- ރިލްވާން ރަހީނުކޮށްގެން ރަތް ކާރަށް އަރުވައިގެން ގެންދިޔައިރު އެ ކާރު ފަހަތުން ދިޔަ ކަމަށް ކޮމިޝަނުގެ ރިޕޯޓުގައި ބުނާ ޝައްފާފު.\nރިލްވާން މަރާލި ހަރުކަށި ޖަމާއަތުގެ އޮޕަރޭޝަންތަކުގައި އެންމެ އިސްކޮށް އުޅޭ ކަމަށް ރިޔާސީ ކޮމިޝަނުން ހާމަކުރި އަގްލީލް (ކިޑޫ) ހައްޔަރު ކޮށްފައިވާ ކަމަށް ބައެއް މީޑިއާތަކުން ރިޕޯޓްކުރި ނަމަވެސް ފުލުހުން ވަނީ އެކަން ދޮގުކޮށްފައި.\nފުލުހުންގެ ތަރުޖަމާން "ސީއެންއެމް" އަށް ވިދަޅުވީ މިހާރު ފަށާފައިވާ އޮޕަރޭޝަނުގައި މިހާތަނަށް އެއްވެސް މީހަކު ހައްޔަރު ކޮށްފައި ނުވާ ކަމަށް.\nއެނގިފައިވާ ގޮތުގައި ފުލުހުން ބަލަމުން އަންނަނީ ފަސް ތަނެއް. އެއީ ރިލްވާން މަރުގެ މައްސަލަ އާ ގުޅުންހުރި ފަސް މީހަކު އުޅޭ ތަންތަން. އައްޑޫ ސިޓީގެ އެއް ތަނުގެ އިތުރުން ދެން ބަލަނީ މުޅިން ވެސް މާލޭގެ ތަންތަން.\nފުލުހުން އަންނަނީ އައްޑޫ ސިޓީގެ ފެދޫގައި ހުންނަ ގުރަހާގެ ބަލައި ފާސްކުރަމުން ކަމަށް މައުލޫމާތު ލިބޭ. އެނގިފައިވާ ގޮތުގައި އެ ގެއަކީ ރިލްވާން މަރާލި ހަރުކަށި ޖަމާއަތުގެ އޮޕަރޭޝަންތަކުގައި އެންމެ އިސްކޮށް އުޅޭ ކަމަށް ރިޔާސީ ކޮމިޝަނުން ހާމަކުރި އަގްލީލް (ކިޑޫ) ދިރިއުޅޭ ގެ.\nއައްޑޫ ލައިވް އިން ބުނާގޮތުގައި އެ ސަރަހައްދަށް ގިނަ އަދަދެއްގެ ފުލުހުން ވަނީ ގޮސްފައި. ފުލުހުން ވަނީ މި އޮޕަރޭޝަން ހިންގާއިރު މާލެ އާއި އައްޑޫގެ އާންމު ސަލާމަތީ ކަންކަން ވެސް ވަރުގަދަ ކޮށްފައިވާ ކަމަށް ބުނެފައި.\nމި އޮޕަރޭޝަނުގެ ދަށުން ފުލުހުން، ހ. ވާލީ ވިލާ އާއި ހ. ނައިޓް ވިއު އަދި ގ. އާނޫރާނީ އަށް ވަނީ ވަދެފައި. އޭގެ އިތުރުން ގާކޮށި ފްލެޓްތަކުގެ ފަސް ވަނަ ފަންގިފިލާގައި ވެސް ފުލުހުން ހަރަކާތްތެރިވަމުންދާ ކަމަށް މައުލޫމާތު ލިބޭ.\nމިހާރު ފަށާފައިވާ އޮޕަރޭޝަނަކީ ރިޔާސީ ކޮމިޝަނުގެ އެދުމަށް ކްރިމިނަލް ކޯޓުން ނެރެފައިވާ ބަލާ ފާސްކުރުމުގެ އަމުރުތަކެއް ތަންފީޒުކުރަން ފުލުހުން ހިންގާ އޮޕަރޭޝަނެއް. އެނގިފައިވާ ގޮތުގައި މި އޮޕަރޭޝަނުގައި އެއްވެސް މީހަކު ހައްޔަރެއް ނުކުރާނެ އެކަމަކު އޮޕަރޭޝަނަށް ހުރަސް އަޅައިފިނަމަ އެ މީހަކު ފުލުހުންނަށް ހައްޔަރު ކުރެވޭނެ.\nފުލުހުން ފަށާފައިވާ އޮޕަރޭޝަނަކީ މަރުތައް ބަލާ ކޮމިޝަނުން ބަލަމުން އަންނަ ކޮން މައްސަލައަކާ ގުޅިގެން ކުރިއަށްގެންދާ އޮޕަރޭޝަނެއް ކަމެއް ހާމައެއް ނުކުރޭ. އެކަމަކު އެއީ އެ ކޮމިޝަނުން ދާދި ފަހުން މައުލޫމާތު ހިއްސާކުރި ނޫސްވެރިޔާ ރިލްވާންގެ މަރާ ގުޅިގެން ހިންގާ އޮޕަރޭޝަނެއް ކަން "ސީއެންއެމް" އަށް ވަނީ ކަށަވަރުވެފައި.\nއެގޮތުން ފުލުހުންގެ އޮޕަރޭޝަނުގައި ބަލައި ފާސް ކުރާ ތަންތަނަކީ ރިލްވާން މަރުގެ މައްސަލަ އާ ގުޅުންހުރި މީހުންނާއި އެ މީހުންނާ ގުޅުންހުރި ތަންތަން ކަމަށްވޭ. މާލޭގެ އިތުރުން އައްޑޫގައި ވެސް ފުލުހުން މި އޮޕަރޭޝަން ކުރިއަށް ގެންދޭ. އެގޮތުން މި އޮޕަރޭޝަނުގެ ދަށުން އައްޑޫގައި ފުލުހުން ހަރަކާތްތެރިވަނީ އެންމެ ލޮކޯޝަނެއްގައި ކަމަށް މައުލޫމާތު ލިބޭ.\nފުލުހުން މިހާރު ކުރިއަށްގެންދާ އޮޕަރޭޝަންއަކީ 'މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް އުފައްދާފައިވާ ކޮމިޝަނުން' ތަހުގީގު ކުރަމުންދާ މައްސަލަތަކާއި ގުޅިގެން އެ ކޮމިޝަނުން ބަލާފާސްކުރަން ބޭނުންވާ ތަންތަނާއި، މީހުން ބަލާފާސްކުރުމަށް ހިންގާ އޮޕަރޭޝަނެއް ކަމަށް ފުލުހުން ބުނޭ.\nފުލުހުން ބުނީ އެ އޮޕަރޭޝަން ހިންގަނީ ތަންތަނާއި މީހުން ބަލާފާސްކުރަނީ އެ ކޮމިޝަނުގެ އެދުމަށް ކޯޓުން ނެރެފައިވާ އަމުރުތައް ތަންފީޒުކުރުމަށް ކަމަށް. އެގޮތުން ތަންތަނާއި މީހުން ބަލާފާސްކުރުމުގެ ކަންކަން ކުރިއަށް ގެންދަނީ އެ ކޮމިޝަނުގެ އެދުމުގެ މަތިން ފުލުހުން ކަމަށް ބުނޭ.\nމި އޮޕަރޭޝަނުގައި ފުލުހުންގެ ކްރައިމް އިންވެސްޓިގޭޝަން ކޮމާންޑާއި، ފޮރެންސިކް ސާވިސް ޑިޕާޓްމަންޓާއި، ސްޕެޝަލިސްޓް އޮޕަރޭޝަންސް ޑިޕާޓްމަންޓާއި އަދި ޑިވިޝަނަލް ޕޮލިސިން ކޮމާންޑުގެ ފުލުހުން ބައިވެރިވާ ކަމަށް ބުނޭ. އެގޮތުން މާލޭގެ ގެތަކަށް ވަތް ފުލުހުން ތިބީ މޫނު ނިވާކޮށްގެންކަން ފާހަގަވޭ.\nއޮޕަރޭޝަން ކުރިއަށް ދާއިރު މާލޭ އާއި އައްޑޫ ސިޓީގެ އާއްމު ސަލާމަތީ ކަންކަން ވެސް ފުލުހުން އިތުރަށް ވަރުގަދަކޮށްފައިވާ ކަމަށް ވަނީ ބުނެފައި. އެހެންކަމުން ބެލެވޭގޮތުގައި މި އޮޕަރޭޝަނުގެ ދަށުން އައްޑޫ ސިޓީގެ ބައެއް ތަންތަނާއި މީހުން ވެސް ބަލާ ފާސްކުރާނެ.\nފުލުހުން ބުނީ އެއްވެސް ފަރާތަކުން މިހާރު ކުރިއަށްދާ އޮޕަރޭޝަނަށް އެހީތެރިވެވޭފަދަ މައުލޫމާތެއް ދެއްވަން ބޭނުންފުޅުވާނަމަ 3322111 ނުވަތަ 119 އަށް ގުޅުއްވާ މައުލޫމާތު ހިއްސާކޮށްދޭން އެދޭކަމަށް.\nފުލުހުން ފަށާފައިވާ އޮޕަރޭޝަނުގެ ދަށުން މާލޭގެ ބައެއް ގެތަކަށް މޫނު ނިވާކޮށްގެން ތިބި ފުލުހުން ވަނީ ވަދެފައި. އަދި އެ ގެތަކަށް އިތުރު މީހުންނަށް ނުވަދެވޭނޭހެން ވަނީ ބަންދުކޮށްފައި.\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބެލުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އުފައްދަވާފައިވާ ރިޔާސީ ކޮމިޝަނުގެ އެދުމަށް ކްރިމިނަލް ކޯޓުން ނެރެފައިވާ ބަލާ ފާސްކުރުމުގެ އަމުރުތަކެއް ތަންފީޒުކުރުމަށް ފުލުހުންގެ ޚާއްސަ އޮޕަރޭޝަނެއް ފަށައިފި އެވެ.\nމަރުތައް ބަލާ ކޮމިޝަން ޕޮލިސް


Kuru vaahaka: ID Card - vNews.mv\nކުރު ވާހަކަ: އައިޑީ ކާޑު\nވީނިއުސް 22 March 2021, 15:53\nކިތަންމެ ވަރަކަށް ވިސްނައިދޭން މަސައްކަތް ކުރި ނަމަވެސް ސާނިހުބެއަކަށް ނުވިސްނޭނެއެވެ. ނުވިސްނެނީއެއް ނޫނެވެ. ވިސްނަން ބޭނުން ނުވަނީއެވެ. އެ ނޫން ގޮތެއް ގަބޫލުކުރަން ބޭނުން ނުވަނީއެވެ. އެހެން ނޫންނަމަ ލޯމަތިން ފެންނަން ހުރި ކަންކަން އެއީ ނުވާކަމަކަށް ހަދައިގެނެއް ނޫޅޭނެއެވެ. ނުވާ ކަންކަން ވީ ކަމަކަށް ހަދައިގެނެއް ވެސް ނޫޅޭނެއެވެ. އަހަރެންނަށް ގަބޫލު ނުކުރެވެނީ އެފަދަ ކަންކަމެވެ. ކޮންމެ ގޮތެއް ވަރިހަމަ ކުރާކަށް އަހަރެންގެ ހިތެއް ބޭނުމެއް ނުވެއެވެ. ސާނިހުބެއާ ޒުވާބުކުރާން ޖެހެނީ މި ސަބަބާ ހުރެއެވެ.\nމިއަދު ވެސް ސާނިހުބެ ފެށީ ސާނިހުބެ ތާއީދުކުރާ ޕާޓީގެ ވާހަކައެވެ. ކޮންމެ ގޮތެއް ހަދާފައިވެސް އެ ޕާޓީގެ ކެންޑިޑޭޓަށް ވޯޓު ދޭން ޖެހޭ ވާހަކައެވެ.\n"ކީއްވެ ވޯޓު ދޭން ޖެހެނީ؟ ކޮން ސަބަބަކާ ހުރެ ވޯޓު ދޭންވީ؟ ކީއްވެ މަޖުބޫރު ވީ؟" އަހަރެން ސުވާލުކުރީމެވެ.\n"އެ ނޫން މީހަކު ނެތީމާ. އެ ނޫން ގޮތެއް ނެތީމާ. ދެންހުރި ކެންޑިޑޭޓަށް ވޯޓު ދީފިނަމަ ވާނެ ގޮތް ރަފާހާއަށް ވެސް އެނގޭނެ" ސާނިހުބެ ޖަވާބުދިނެވެ.\n"ތިޔަ ދައްކާ ވާހަކަތަކުގައި އަހަރެން އަދި ވޯޓު ދޭންޖެހޭ ސަބަބެއް ނެތް. އަހަރެން ވޯޓުލާނީ އޭގެ ތެރެއިން އެންމެ އެކަށީގެންވާ މީހާއަށް. އެންމެ ގާބިލު މީހާއަށް. އެހެންވީމާ ތިޔަ ބުނާ ކެންޑިޑޭޓަށް އަހަރެން ވޯޓު ދޭންވީ ސަބަބެއް އަދި ނެތް" ސާނިހުބެ ދެއްކި ވާހަކަތަކުގައި ވޯޓު ދޭންޖެހޭ ސަބަބެއް ބުނެދެވިފައި ނުވާކަމަށް އަހަރެން ބުނީމެވެ.\n"ރަފާހާމެން އަދި ޅަވާނެ. މި ކަހަލަ ކަންކަން އަދިއެއް ނުވިސްނޭނެ. ސިޔާސީ ކަންކަމުގެ އުޑެއްބުޑެއް ނުދަންނަ މީހަކަށް ސިޔާސީ ކަންކަން ނިންމަންޖެހޭ ގޮތެއް ނޭނގޭނެ. އެހެންވެ އަހަރެން މި ބުނަނީ އަހަރެން ބުނާ މީހަކަށް ވޯޓުލާށޭ. އަހަރެންނަށް ކަމެއް ކޮށްދޭ ނަމަ މިކަން ކޮށްދޭށޭ. މިއީ ފަހު ފުރުޞަތޭ. ފަހުން މި ފުރުޞަތެއް ނުލިބޭނޭ" ސާނިހުބެގެ ވާހަކަތަކުން އަހަރެންނަށް ޔަގީންވީ އޭނާ ހުރީ ދޫދޭގޮތަކަށް ނޫންކަމެވެ. ކޮންމެ ގޮތެއް ހަދާފައި ވެސް އޭނާ ތާއީދުކުރާ ކޮޅު މޮޅުކުރާން އޭނާ މަސައްކަތް ކުރާނެކަމެވެ. ސާނިހުބެގެ ވާހަކަތަކަށް އަހަރެން އެއްބަހެއް ނުވަމެވެ. އާއެކޭ ނުބުނަމެވެ.\n"ހަދާނެ ގޮތް އެނގޭނީ މަށަށް. ކަންކަން ކުރެވޭކަން އަހަރެން ވެސް ދައްކާލާނަން. މަންޖެ ހުރޭ ވޯޓު ނުދޭން" ގެއިން ނުކުންނަމުން ސާނިހުބެ ވިހަލާފައި ދޫކޮށްލި ޖުމުލައިގައި ވަނީ ހިތްހަމަ ނުޖެހުމާއި ރުޅިވެރިކަމެވެ. އެކަމަކާ އަހަރެން ހާހެއް ނުވެއެވެ. އެއީ އާދައެވެ. އަބަދުވެސް ސާނިހުބެ ހުންނާނީ ސިޔާސީ ރާބޮއެގެންނެވެ. އެ އަމަލުން ސަލާމަތްވާ އިރެއް ނާންނާނެއެވެ. ޔަގީނުން ވެސް މަންމަ ހުންނާނީ އަހަރެން ކޮޅަށެވެ. ބައްޕަވެސް ގަބޫލުކުރާނީ އަހަރެން ދައްކާ ވާހަކައެވެ. ސާނިހުބެގެ ބަސްވިކޭނީ ހަމައެކަނި ޖަގަހަތަކުގައެވެ.\nވޯޓުލާން ދެ ދުވަހަށްވެފައި ވަނިކޮށް ނޫސްތަކުގެ ފަލަ ސުރުޚީއަށް އެރީ މީސްމީހުންގެ އައިޑީ ކާޑު ވިއްކާ ވާހަކައެވެ. ބޮޑު އަގުގައި އައިޑީ ކާޑު ގަންނަ ވާހަކައެވެ. ވޯޓު ލިޔަ ނުދިނުމަށްޓަކައި އެ މަސައްކަތް ބަޔަކު ކުރާ ވާހަކައެވެ.\nއެ ޚަބަރު ހަމަ ލިބުމާއެކު ހިތަށް ވަނީ ސާނިހުބެއެވެ. ހަނދާންވީ ދެ ހަފުތާކުރީން ސާނިހުބެ ވިހަލާ ދޫކޮށްލި ޖުމުލައެވެ. އެ ޖުމުލަ އައިސް ހިފީ ހަމަ ކަންފަތުގައެވެ. އަވަސްއަވަހަށް އަހަރެން މަންމައަށް ގުޅީމެވެ. އެއްވެސް މީހެއްގެ އަތަށް އައިޑީ ކާޑު ނުދޭން ބުނީމެވެ. އެ ވާހަކަ ބުނެފައި ފޯނު ބޭއްވިތާ މާގިނަ އިރެއް ނުވެއެވެ. މަންމަ ގުޅިއެވެ.\n"މަންމަ މި އުޅެނީ އައިޑީކާޑު ލެވުނު ތަން ނޭނގިގެން. ދަރިފުޅު އަތުގައި އެބަ އޮތްތަ؟" ސުވާލުކުރީ މަންމައެވެ.\n"ނޫން އަހަރެން އަތަކު ނޯންނާނެ. މަންމަ އަތުގައެއްނު ވީ. އެންމެ ފަހުން ޑޮކްޓަރަށް ދެއްކި ދުވަހު މަންމަ އެ ކާޑު ނެގީ" މަންމައަށް އަހަރެން ހަނދާން ކޮށްދިނީމެވެ. އަދި އަލަމާރި ރަނގަޅަށް ޗެކުކޮށްލާން ބުނީމެވެ.\nއިރުތަކެއް ފަހުން އަނެއްކާ ވެސް މަންމަ ގުޅިއެވެ. މިފަހަރު ދިނީ މާ ސުންޕާ ޚަބަރެކެވެ. މަންމަގެ ވެސް އަދި ބައްޕަގެ ވެސް އައިޑީކާޑު ވީތަން ނޭނގުނީއެވެ. ހޯދައިހޯދައި ވެސް ނުފެނުނީއެވެ. މުޅި ގޭގައި އަތްފުނާ އެޅިއިރު ވެސް ކާޑަށް ވީގޮތް ނޭނގުނީއެވެ.\nއަހަރެންގެ ބޮލުގައި ރިއްސާލިއެވެ. ސާނިހުބެގެ އަތެއް އެ ކަމުގައި ވެދާނެކަމަށް ހިތް ގަބޫލުކުރިއެވެ. ނަމަވެސް އެފަދަ ޝައްކެއް ކުރާންވާނީ ހެކި ހުރެގެންނެވެ. އެކަމަކު މަންމަމެންގެ ކާޑު ގެއްލެންވީ ކީއްވެ ހެއްޔެވެ؟ ދެ މީހުންގެ ކާޑު ލެވުނު ތަން ނޭނގެންވީ ކޮން ސަބަބަކާ ހުރެ ހެއްޔެވެ؟ ހިތުގައި އުފެދެމުން ދިޔަ ސުވާލުތަކުގެ ޖަވާބު ގޮސް ހުއްޓުނީ ހަމަ ސާނިހުބެއަށެވެ. މި ޝައްކު ބޮޑަށް އުފެދުނީ ވޯޓުފޮށީގެ އަނގަ ހުޅުވާލާން ކުޑަ ހިނދުކޮޅަކަށް ވީއިރު، ސާނިހުބެގެ އަނގަ އެ ކަމުގައި ނުހުޅުވާތީއެވެ. އެންމެ ފަހުން ކުރި ޒުވާބަށް ފަހު ވޯޓާ ގުޅޭގޮތުން ވާހަކަ ނުދައްކާތީއެވެ.\nއަހަރެން ސާނިހުބެއަށް ގުޅީމެވެ. މަންމައާއި ބައްޕަގެ އައިޑީކާޑު ގެއްލިގެން އުޅޭކަމަށް ބުނީމެވެ. އެކަން އެނގޭކަމަކަށް ސާނިހުބެއެއް ނުހެދިއެވެ. އެ ކަމުގެ ޒިންމާ ސާނިހުބެ އެޅުވީ އަހަރެންގެ ބޮލުގައެވެ.\n"ބަލަ ރަފާހާއެއްނު މަންމަމެން ޑޮކްޓަރަށް ދައްކާ ތި ހަދަނީ. މަށަށް ކިހިނެއް އެނގޭނީ ތި އައިޑީކާޑު ވީތަނެއް. އަހަރެން ބުނާ މީހަކަށް ވޯޓުލާން ޖެހިދާނެތީ އެވެސް ތި ގެއްލުވާލީ ދޯ" ސާނިހުބެ އުފެއްދީ އެހެން ތުހުމަތެކެވެ.\n"މަންމަމެން އަތުގައި އެ ކާޑު އޮންނާނީ. މަންމަ ބުނަނީ އަލަމާރީގައޭ އޮންނާނީ. ހަމަ ފެންނަ ހިސާބުގައޭ ބާއްވަނީ. ބައްޕަ ވެސް ބުނަނީ ބައްޕަގެ ކާޑު އޮންނާނީ އަލަމާރީގައި އޮތް ފައިލެއްގައޭ. މީން ދުވަހަކު އެ ނުވެސް ނަގަމޭ. އެ ގެއްލެންވީ ސަބަބެއް ނެތޭ." ބައްޕައާއި މަންމަ ބުނި ވާހަކަތައް ސާނިހުބެއާ އަހަރެން ހިއްސާކުރީމެވެ.\n"ދެން ތި ބުނަނީ އަހަރެންނަށް އެނގޭނެޔޭތަ؟" ސާނިހުބެ ސުވާލުކުރިއެވެ.\n"އަހަރެން އެހެނެއް ނުބުނަމެއްނު. އަހަރެންނަށް އެނގެނީ އެ ކޮޓަރިއަށް ވަދެވޭނީ އަހަރެންނަށާއި ސާނިހުބެއަށްކަން. އެހެން މީހަކު އެ ކޮޓަރިއަކަށް ނުވަންނާނެކަން" އަހަރެން ބުނީމެވެ.\n"ތީގެ މާނައަކީ އެ ކާޑު ނެގީ މަށޭތަ؟" ސާނިހުބެގެ އަޑު ގަދަވިއެވެ.\n"އަހަރެންނަށް އެނގެނީ އަހަރެން އެ ކާޑު ނުނަގާކަން. ސާނިހުބެ ނެގިކަމެއް ވެސް އަދި ނުނަގާކަމެއް ވެސް އަހަރެންނަކަށް ނޭނގޭ. މިކަން އަހަރެން ފުލުސް އޮފީހަށް ރިޕޯޓުކޮށްފިން" އަހަރެން ބޭނުންވީ ސާނިހުބެއަށް ބިރުދައްކާލާށެވެ. އެކަމަކު ވަޅުކައްޓޮފުޅި ދާންޏަށް ސިހޭނެ ހެއްޔެވެ؟ ނުސިހޭނެއެވެ. އެއީ ވުމަށްވުރެ ނުވުން ދުރުކަމެކެވެ.\n"އަހަރެންނެއް ނުނަގަން. ރަފާހާ ތިއުޅެނީ މާ މަތީގައި. މިހާރު އަހަރެންނަށް ވަގަށްވެސް ގޮވަން ފެށީ ދޯ؟ މިހާރު ހަމަޖެހިލައިގެން އުޅެވޭކަށް ވެސް ނެތެއްނު. ކިހައި ދެރަކަމެއް. މަ މިއުޅެނީ ވައްކަން ނުކުރެވިގެންވިޔާ" ސާނިބުގެ ޒުވާބު ފެށިއެވެ. އެ ވާހަކަތައް އަޑު ނާހާން އަހަރެން ފޯނު ކަނޑާލީމެވެ.\nއަހަރެންނަށް ގެއަށް ދެވުނު އިރު ގޭގައި ފުލުހުންގެ ދެމީހަކު ހަރަކާތްތެރިވެއެވެ. އެ މީހުން ފާސްކުރަމުން ދިޔައީ ބޭބެގެ ކޮޓަރިއެވެ.\n"ކާކު ފުލުހުންނަށް ރިޕޯޓުކުރީ. ކާކުބުނީ ސާނިހުބެގެ ކޮޓަރި ފާސްކުރާށޭ. އޭރުން ސާނިހުބެ ހިތަށް އަރާނީ ކީކޭ؟" އަހަރެން ސުވާލުކުރީ މަންމައާއެވެ.\n"ބައްޕަ ރިޕޯޓުކުރީ. ސާނިހު ކޮޓަރި ފާސްކުރާން ވެސް ބުނީ ބައްޕަ. މަށަށް ޔަގީން އެ ކާޑު ނަގާނީ ސާނިހުކަން. އެހެން މީހަކަށް އެ ކާޑުވީތަނެއް ނޭނގޭނެ" އަހަރެންގެ ސުވާލަށް ޖަވާބުދިނީ ހިތްހަމަ ނުޖެހިފައި ހުރި ބައްޕައެވެ. އެވަގުތު އަހަރެން ހާސްވިއެވެ. ޖެހިލުންވިއެވެ.\nފުލުހުންގެ މަސައްކަތް ފެށިތާ މާ ގިނައިރުތަކެއް ނުވެ މަންމައާއި ބައްޕަގެ އައިޑީ ކާޑު އެ ކޮޓަރިތެރެއިން ނެރުނެވެ. އެ ކާޑުތައް ހުރީ އެނދު ދަށުގައި ހުރި ފޮށިގަނޑެއްގެ ތެރޭގައެވެ. އެ ކޮޓަރިން އިތުރު ހަ މީހެއްގެ ކާޑު ވެސް ފެނުނެވެ. މައްސަލަ ބޮޑުވީ އެ ހިސާބުންނެވެ. ކަންތައް ގޯސްވީ އިތުރު ކާޑުތަކެއް އެ ކޮޓަރި ތެރޭން ފެނުމުންނެވެ. އެކަން މައްސަލައަކަށް ނުހަދާން އަހަރެން އުޅުނު ނަމަވެސް ފުލުހުން ބޭނުންވީ އެކަން އިތުރަށް ތަހުގީގު ކުރާށެވެ. އެ ކާޑުތަކާ މެދު އިތުރަށް ސުވާލުކުރާށެވެ.\nކުޑައިރުކޮޅެއްގެ ތެރޭގައި ސާނިހުބެ ގެއަށް އައެވެ. ފުލުހުން ސާނިހުބެއާ ސުވާލުކުރިއެވެ. ނަމަވެސް އެ ކާޑުތައް ނެގީ ސާނިހުބެ ކަމަކަށް ސާނިހުބެ އެއްބަހެއް ނުވިއެވެ. ސާނިހުބެ ހިތްހަމަ ނުޖެހުނީ އަހަރެންދެކެއެވެ. މަންމައާއި ބައްޕަ ދެކެއެވެ. ނަމަވެސް އެ ކަމުގައި އަހަރެން ކުރާނީ ކީއް ހެއްޔެވެ؟ ކުރެވޭނީ ކޮން ކަމެއް ހެއްޔެވެ؟ ކާޑުތައް ނެގީ ސާނިހުބެކަން އެނގޭނަމަ ކަންކުރާނީ އެ ގޮތަކަށް ނޫނެވެ. ސާނިހުބެގެ އެ އަމަލާމެދު ބައްޕަ އައީ ރުޅިއެވެ. ފާޅުކުރީ ހިތްހަމަ ނުޖެހުމާއި ނުރުހުމެވެ.\n"މިއީތަ ސާނިހުއަށް ކުރަން އެނގުނު ކަމަކީ؟ އަދިވެސް ރުޅި އަންނަންވީ އަހަރެމެން ދެކެތަ؟ މި ކާޑުނެގިކަން ކުރިން ބުނިނަމަ މިހެން ވީސްތަ؟ ބަލަ މިއީ ސާނިހުގެ އެއްޗެއް ނޫނޭ. އަހަރެން ގާތުގައި ބުނެލި ނަމަވެސް މި ކާޑު ދިނީސް. ވޯޓުވެސް ދިނީސް. ޕާޓީއާ ހެދި މޮޔަވެފައި ތި ހުންނަނީ ވަކި ވަރަކަށް ނޫނިއްޔަ. ހަނދާން ކުރާތި. މަގޭ ވޯޓަކީ މަގޭ ހައްގެއް. ކޮންމެ ކަމެއްގައި ވަގު ހަދަން ނޫޅޭތި" ބައްޕަގެ ވާހަކަތައް މެދުކަނޑުވާލީ އަހަރެންނެވެ. އެ ވާހަކަތައް އިތުރަށް ދައްކުވަން އަހަރެން ބޭނުންނުވީއެވެ.\nފުލުހުންގެ ބެލުމުގެ ދަށަށް ސާނިހުބެ ގެންދިޔައެވެ. އެކަމުގައި ބަންދުކުރިއެވެ. ކުށްވެރިވިއެވެ. އެންމެ ފަހުން ވޯޓުލީ އިރުވެސް ސާނިހުބެ ހުންނަން ޖެހުނީ ބަންދުގައެވެ. އެކަމުން ސަލާމަތްވީ އިންތިޚާބުގެ ނަތީޖާ އިޢުލާނުކުރި ފަހުންނެވެ. (ނިމުނީ)\nހީނުކުރާ ކަހަލަ ގޮތަކަށް ވާހަކަ ނިންމާލާފައިވަނީ. ވަރަށް ރީތި\nމިއީ ހިނގާފާނެ ކަމެއް. ދުރާލައި ތައްޔާރުވާންޖެހޭ. ވާހަކަ ވަރަށް ސަޅި\nވަރަށް ހިތްގައިމު ވާހަކައެއް. މިއީ މިހާރު ކަންތައްތައް ހުންނަ ގޮތް


Inthikhaabu fasskuraa nama ithurah 30 varakah million haradhuvaane: EC | Mihaaru\nލޯކަލް ކައުންސިލްތަކުގެ އިންތިޚާބާ ގުޅޭ ގޮތުން އެކުލަވައިލާފައިވާ ގައުމީ ލަފާދޭ ކޮމިޓީގެ މިއަދުގެ ބައްދަލުވުން ކުރިއަށް ގެހްދަނީ.---ފޮޓޯ: އަހުމަދު އަވްޝަން އިލްޔާސް/މިހާރު\nއިންތިޚާބު ފަސްކުރާ ނަމަ އިތުރަށް 30 ވަރަކަށް މިލިއަން ރުފިޔާ ބޭނުންވާނެ: އީސީ\n11 މާޗް 2020 - 11:49 55 comments\nއަންނަ މަހު ބާއްވާ ލޯކަލް ކައުންސިލްތަކުގެ އިންތިޚާބު ފަސްކުރާ ނަމަ އިތުރަށް 30 ވަރަކަށް މިލިއަން ރުފިޔާ ބޭނުންވާނެ ކަމަށް އިލެކްޝަންސް ކޮމިޝަން (އީސީ) ގެ ރައީސް އަހުމަދު ޝަރީފް މިއަދު ވިދާޅުވެއްޖެ އެވެ.\nއަންނަ މަހުގެ ހަތަރެއްގައި ބާއްވާ ލޯކަލް ކައުންސިލްތަކުގެ އިންތިޚާބާ ގުޅޭ ކަންކަމުގައި ލަފާދިނުމަށް އުފައްދާފައިވާ ކޮމިޓީގެ ބައްދަލުވުމުގައި އޭނާ ވިދާޅުވީ، މިހާތަނަށް ވެސް 25-30 މިލިއަން ރުފިޔާ ޚަރަދު ކޮށްފައިވާ ކަމަށެވެ.\nއީސީގެ ރައީސް ޝަރީފްގެ މި ވާހަކަ ދެއްކެވީ ކޮވިޑް-19 ބަލި ފެތުރުން ހުއްޓުވުމަށްޓަކައި މިވަގުތަށް އިންތިޚާބު ފަސްކުރަން އެކި ފަރާތްތަކުން ގޮވަމުންދާ ދަނޑިވަޅެއްގަ އެވެ.\nކުރީގެ ރައީސް އަދި އެމްއޭރުއެމްގެ ރައީސް މައުމޫން އަބްދުލްގައްޔޫމްގެ އިތުރުން ސިޔާސީ އެކި ބޭފުޅުން ވެސް ގެންދަވަނީ އިންތިޚާބު ފަސްކުރުމަށް ގޮވައިލައްވަމުންނެވެ. އެކަމަކު، ސަރުކާރު ހިންގާ ކޯލިޝަންގެ މައި ޕާޓީ އެއްޑީޕީ އާއި އިދިކޮޅު ޕީޕީއެމް/ޕީއެންސީން އިންތިޚާބު ފަސްކުރާކަށް ބޭނުމެއް ނުވެ އެވެ. އިދިކޮޅުން ބުނަނީ އިންތިޚާބު ފަސްކުރުމާ ގުޅޭ މަޝްވަރާ އަކަށް ދާނީ ކުރީގެ ރައީސް އަބްދުﷲ ޔާމީން ޖަލުން މިނިވަން ކުރާ މަތިން ކަމަށެވެ.\nރައްޔިތުންގެ މަޖިލީހުގެ އެމްޑީޕީގެ ގިނަ މެމްބަރުން ވިދާޅުވަނީ އިންތިޚާބު ފަސްކުރާ ވަރަކަށް ކޮވިޑް-19 ގެ ހާލަތު ރާއްޖޭގައި ދަށް ނުވާ ކަމަށެވެ.\nލޯކަލް ކައުންސިލްތަކުގެ އިންތިޚާބާ ގުޅޭ ގޮތުން އެކުލަވައިލާފައިވާ ގައުމީ ލަފާދޭ ކޮމިޓީގެ މިއަދުގެ ބައްދަލުވުމުގައި އީސީގެ ރައީސް ޝަރީފް ވާހަކަ ދައްކަވަނީ---ފޮޓޯ: އަހުމަދު އަވްޝަން އިލްޔާސް/މިހާރު\nއީސީގެ ރައީސް ޝަރީފް ވެސް މިއަދު ވިދާޅުވީ، އިންތިޚާބު ފަސް ކުރުމުގެ އެއްވެސް ވިސްނުމެއް އެ ކޮމިޝަނުން އަދި ނުގެންގުޅޭ ކަމަށެވެ. އަދި، 2،000 އަށް ވުރެ ގިނަ ކެންޑިޑޭޓުން ބައިވެރިވާ އެ އިންތިޚާބު ބޭއްވުމަށް ގިނަ ޚަރަދުތައް ވެސް މިހާރު ވަނީ ކޮށްފައި ކަމަށް ވިދާޅުވި އެވެ.\n"އިންތިޚާބު ފަސްކޮށްފި ނަމަ ވަރަށް ބޮޑު ފައިނޭންޝިއަލް ބާޑަންއެއް އަންނާނެ. މިހާތަނަށް ވެސް ބަޖެޓުން ތިންބައިކުޅަ އެއްބައި ވަނީ ޚަރަދު ކުރެވިފައި،" ޝަރީފް ވިދާޅުވި އެވެ.\nއޭނާ ވިދާޅުވި ގޮތުގައި، ވޯޓު ކަރުދާސް ޗާޕްކުރުމަށް މިއަދު ހަވާލު ކުރާއިރު އެއީ ވެސް ބޮޑު ޚަރަދެކެވެ. އަދި އޮފިޝަލުންނަށް ދޭން ޖެހޭ އުޖޫރަ ފިޔަވައި މައިގަނޑު ބޮޑެތި ޚަރަދުތައް ކޮށްފައިވާ ކަމަށް ޝަރީފް ވިދާޅުވި އެވެ.\nހިނގަމުންދާ ކައުންސިލްގެ ދައުރު ހަމަވުމުގެ މަހެއް ކުރިން އާ ކައުންސިލް އިންތިޚާބު ކުރަން ޖެހޭ ކަމަށް ގާނޫނުގައި ބުނެފައިވާއިރު، އެ އަށް ވުރެ އިންތިޚާބު ލަސް ކުރުމުގެ ބާރު އީސީ އަށް ލިބިގެން ނުވާ ކަމަށް ޝަރީފް ވިދާޅުވި އެވެ. އަދި ވިދާޅުވީ، މިހާރު އޮތް ތާރީޚަށް ވުރެ އިންތިޚާބު ފަސް ކުރާނަމަ ދެން އިންތިޚާބު ބޭއްވޭނީ އަންނަ ރޯދަ މަހުގެ ތެރޭގައި ކަމަށެވެ.\n"އިންތިޚާބު ފަސްކޮށްފި ނަމަ ވަރަށް ބޮޑު ފައިނޭންޝިއަލް ބާޑަންއެއް އަންނާނެ. މިހާތަނަށް ވެސް ބަޖެޓުން ތިންބައިކުޅަ އެއްބައި ވަނީ ޚަރަދު ކުރެވިފައި،" ޝަރީފް\nބައެއް ރިސޯޓްތަކުން ކޮވިޑް-19 އަށް މީހުން ޕޮޒިޓިވް ވުމުން، އެ ރިސޯޓްތަކަށް އެރުން މަނާ ކޮށްފައިވާއިރު، ވޯޓް ފޮށި ބަހައްޓާ ރަށެއް އެ ގޮތަށް ބަންދު ކޮށްފާނެ ކަމުގެ ކަންބޮޑުވުން އެބައޮތް ކަމަށް ވެސް ޝަރީފް ވިދާޅުވި އެވެ. އަދި ވޯޓް ފޮށި ބަހައްޓަން ނިންމާފައިވާ ގައުމެއްގައި އެފަދަ ހަރަކާތެއް ބޭއްވުން މަނާ ކޮށްފާނެ ކަމުގެ ބިރު ވެސް އެބައޮތް ކަމަށް އޭނާ ވިދާޅުވި އެވެ.\nޝަރީފް ވިދާޅުވި ގޮތުގައި، އެފަދަ ހާލަތެއް އަތުވެއްޖެ ނަމަ އިންތިޚާބާ ގުޅޭ ކަންކަން ކުރުމަށް ހައި ކޯޓުގެ ލަފައަކަށް އެދި ހުށަހަޅަން ވެސް ވަނީ ނިންމައިފަ އެވެ.\nފުލުހުންގެ ފަރާތުން، ގައުމީ ލަފާދޭ ކޮމިޓީގައި ހުންނަވާ އެސިސްޓެންޓް ކޮމިޝަނަރު އޮފް ޕޮލިސް އަބްދުﷲ ފައިރޫޝް ވަނީ އިންތިޚާބު ފަސްކޮށްގެން އިތުރު ޚަރަދެއް ދިޔަޔަސް ބަލަން ޖެހޭ ކަންކަން ބެލުމަށް ފަހު، ގޮތެއް ނިންމުމަށް ލަފާ ދެއްވައިފަ އެވެ. އެގޮތުން، ކޮވިޑް-19 ގެ ކަންތަކުގައި އީސީގެ މެމްބަރުން ހެލްތް ޕްރޮޓެކްޝަން އެޖެންސީ (އެޗްޕީއޭ)ގެ ލަފާ ހޯދުމަށް ވެސް ފައިރޫޝް ލަފާ ދެއްވި އެވެ.\nއޭގެ ޖަވާބުގައި އީސީގެ ރައީސް ޝަރީފް ވިދާޅުވީ އެ ކޮމިޝަންގެ ވިސްނުމަކީ ހަމައެކަނި ޚަރަދަށް ބެލުން ނޫން ކަމަށާއި އެންމެ މުހިންމީ ރައްޔިތުންގެ ސިއްހަތު ކަމަށެވެ.\nޖުމްހޫރީ ޕާޓީ (ޖޭޕީ) ގެ ސެކްރެޓަރީ ޖެނެރަލް އަލީ އާރިފް ވިދާޅުވީ، އިންތިޚާބުގެ ކަންތަކުގައި އަމަލު ކުރާނެ ލަފާ ހޯދުމަށް ހައި ކޯޓަށް މިހާރު ވެސް ހުށަހަޅަން ޖެހޭ ކަމަށެވެ. މިހާރު އޮތް ގޮތުން ކެމްޕެއިން ކުރުމަށް ދަތިތަކަކާ ކުރިމަތިވެ ކެންޑިޑޭޓުންގެ ހައްގުތަކެއް ވެސް ގެއްލޭ ކަމަށް އޭނާ ވިދާޅުވި އެވެ.\nފުލުހުންގެ ފަރާތުން، ގައުމީ ލަފާދޭ ކޮމިޓީގައި ހުންނަވާ އެސިސްޓެންޓް ކޮމިޝަނަރު އޮފް ޕޮލިސް އަބްދުﷲ ފައިރޫޝް ވަނީ އިންތިޚާބު ފަސްކޮށްގެން އިތުރު ޚަރަދެއް ދިޔަޔަސް ބަލަން ޖެހޭ ކަންކަން ބެލުމަށް ފަހު، ގޮތެއް ނިންމުމަށް ލަފާ ދެއްވައިފަ އެވެ. އެގޮތުން، ކޮވިޑް-19 ގެ ކަންތަކުގައި އީސީގެ މެމްބަރުން ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ލަފާ ހޯދުމަށް ވެސް ފައިރޫޝް ލަފާ ދެއްވި އެވެ.\n"އިލެކްޝަންސް ކޮމިޝަނުން ވީހާ ވެސް އަވަހަކަށް ގޮތެއް ނިންމުން މުހިންމު. ޕާޓީތަކާއި ކެންޑިޑޭޓުން މި ތިބީ ވާނުވާގައި،" ކުރިން ކެލާ ދާއިރާގެ މެމްބަރުކަން ކުރެއްވި ޕީޕީއެމްގެ ކުރީގެ މެމްބަރު އަލީ އާރިފް ވިދާޅުވި އެވެ.\nއެ ހިޔާލުތަކަށް ޖަވާބު ދެއްވަމުން ޝަރީފް ވިދާޅުވީ، އިންތިޚާބު ފަސް ކުރުމުގެ އެއްވެސް ވިސްނުމެއް އަދި އެ ކޮމިޝަނުން ނުގެންގުޅުއްވާ ކަމަށެވެ. އަދި ވަރަށް އަވަހަށް އެޗްޕީއޭގެ ބޭފުޅުންނާ މަޝްވަރާ ކުރައްވައި ލަފާ ހޯއްދަވާނެ ކަމަށް ވިދާޅުވި އެވެ.\nއިތުރު ލިޔުންތައް އިލެކްޝަންސް ކޮމިޝަން އީސީގެ ރައީސް އަހުމަދު ޝަރީފް ލޯކަލް ކައުންސިލްތަކުގެ އިންތިޚާބު 2020 ލޯކަލް އިންތިހާބު


Asian Senior Online Chess championship fashaifi - vNews.mv\nމުބާރާތުގެ މެޗެއް ކުރިޔަށްދަނީ\nއޭޝިއަން ސީނިއަރ އޮންލައިން ޗެސް ޗެމްޕިއަންޝިޕް ފަށައިފި\nއިސްމާޢީލް ޝާހު 18 July 2020, 17:04\nއޭޝިއަން ޗެސް ފެޑެރޭޝަން އިން ފިޑޭ އަދި ޗެސް ޑޮޑްކޮމް ގުޅިގެން ބާއްވާ އޭޝިއަން ސީނިއަރސް އޮންލައިން ޗެސް ޗެމްޕިއަންޝިޕް ހުކުރުދުވަހު ފަށައިފިއެވެ.\nމި މުބާރަތަކީ 50 އަހަރާއި 65 އަހަރުންމަތީގެ ކުޅުންތެރިންނަށް ހާއްސަކޮށްގެން ބާއްވާ ފުރަތަމަ އޮންލައިން މުބާރާތެވެ. ޒޯންތަކަކަށް ބަހާލައިގެން ގެންދާ މި މުބާރާތުގައި ރާއްޖެ ހިމަނާފައިވަނީ ޒޯން2އަދި3ގައެވެ. ރާއްޖޭގެ އިތުރުން މި ޒޯންގައި ހިމެނެނީ ބަންގްލަދޭޝް، ބޫޓާން، ނޭޕާލް، ޕާކިސްތާން އަދި ސްރީލަންކާއެވެ.\nދެ އުމުރުފުރައަކަށް ބަހާލައިގެން ބާއްވާ މި މުބާރާތުގައި ރާއްޖެއިން ޖުމްލަ ހަތަރު ކުޅުންތެރިން ބައިވެރިވެއެވެ. އެއީ 50 އަހަރުންމަތީގެ3ކުޅުންތެރިންނާއި އަދި 65 އަހަރުންމަތީގެ އެއް ކުޅުންތެރިއެކެވެ.\nހުކުރުދުވަހު ބޭއްވި 50 އަހަރުންމަތީގެ ކެޓަގަރީގެ މެޗުތަކުގައި ވާދަކޮށް ރާއްޖޭގެ އަބްދުއްރަހްމާން ވަނީ އެ ކެޓަގަރީގެ ގަދަ6ކުޅުންތެރިންގެ ތެރޭގައި ހިމެނިފައެވެ. މި ކެޓަގަރީގައި ވާދަކުރި ގައުމުތަކުގެ ތެރެއިން ރާއްޖެއަށް ވަނީ ތިންވަނަ ލިބިފައެވެ.\nމުބާރާތުގެ 50 އަހަރުންމަތީގެ ކެޓަގަރީގައި އޭޝިއާގެ ގައުމުތަކުން ޖުމްލަ 141 ކުޅުންތެރިން ބައިވެރިވެފައިވާއިރު، 65 އަހަރުންމަތީގެ 44 ކުޅުންތެރިން ވަނީ ބައިވެރިވެފައެވެ. ފައިނަލް މެޗުތައް ކުޅުމަށް ހަމަޖެހިފައިވަނީ 20 އަދި 21 ޖުލައި ގައެވެ.\nމި މުބާރާތުގެ މެޗުތައް ކުރިޔަށްދާނީ2ލެޕްޓޮޕްގެ ބޭނުން ހިފައިގެންނެވެ. މީގެތެރެއިން އެއް ލެޕްޓޮޕުން އެހެން ކުޅުންތެރިންނާއެކު ޒޫމް އެޕް މެދުވެރިކޮށް މުއާމަލާތްތައް ކުރިޔަށްދާނެއެވެ. އަދި އާބިޓާސް (ޖަޖުން) ވެސް ޒޫމް މެދުވެރިކޮށް މެޗުތައް އިންސާފުކުރާނެއެވެ. ދެވަނަ ލެޕްޓޮޕުން ރަސްމީކޮށް މެޗުތައް ކުޅޭނެއެވެ.\nދިރާގު އަދި އެމްޑަބްލިއުއެސްސީ އިން ޑިވެލޮޕްމަންޓް ޕާޓްނާސްގެ ގޮތުގައި މި މުބާރާތަށް ބޮޑު އެހީތެރިކަމެއް ލިބެމުންދާކަމަށް ޗެސް އެސޯސިއޭޝަން އޮފް މޯލްޑިވްސްއިން ފާހަގަކުރެއެވެ.\nމާލެއިން 112 މީހުންނާއެކު 143 މީހުން އަލަށް ޕޮޒިޓިވްވެއްޖެ\nރާއްޖޭގެ ހުރިހާ ސުކޫލެއްގައި ކުރެހުމުގެ މުބާރާތެއް ފަށައިފި\nކެފޭ، ރެސްޓޯރެންޓް ހުޅުވާފައި ބެހެއްޓޭނީ 11:30 އަށް\nމިދިޔަ އަހަރު ޖޭއެސްސީއަށް 288 ޝަކުވާއެއް ހުށައެޅި\nވީޓީވީގައި އިންޓާރންސްގެ ގޮތުގައި މަސައްކަތްކުރުމުުގެ ފުރުސަތު\nދުވާފަރުގެ މަގުތަކުގައި ތާރު އަޅާ ނިމިއްޖެ


“Beevun”: Beluntheringe Hiy Thakaa Kulhelaane Kan Yageen!\n08 ނޮވެންބަރ 2021 - 21:31:04\nމޭޓް ސްޓޫޑިއޯގެ ފަރާތުން މުހައްމަދު ފުވާދު (ފޯޑް) ޕްރޮޑިއުސްކޮށް ދިވެހި ފިލްމު އިންޑަސްޓްރީގައި ފާހަގަކޮށްލެވޭ މޮޅު ކެމެރާމަން އަލީ ރަޝީދު(ގޮޅާ އައްޔަ) ޑައިރެކްޓްކުރާ ޑްރާމާ ސިލްސިލާ "ބީވުން"ގެ އިތުރު ޓްރެއިލާ އެއް ބެލުންތެރިންނަށް ދައްކާލައިފި އެވެ.\nފިލްމުގެ ގިނަ ކާސްޓުން ފެންނަ ގޮތަށް ނެރެފައިވާ އެ ޓްރެއިލާގައި "ބީވުން" ގެ ތީމް ލަވައިގެ އަސަރު ގަދަ ކަޑިއެއް ވެސް ހިމެނޭކަން ފާހަގަ ކޮށްލެވެ އެވެ.\n"ބީވުން" ގެ ތީމް ލަވަ އަކީ މުހައްމަދު އަހުމަދު (ކޮއްކޮ) މިއުޒިކް ހަދާ މަޝްހޫރު ލަވަކިޔުންތެރިޔާ މުހައްމަދު އަބްދުލް ޣަނީ (ތޭރަވާ) ގެ އަޑުން ކިޔާފައިވާ ލަވަ އެކެވެ.\nފޭސްބުކް މެދުވެރިކޮށް ނެރެފައިވާ "ބީވުން"ގެ ދެ ވަނަ ޓްރެއިލާ އިން ޑްރާމާ އާ ދޭތެރޭ ބެލުންތެރިން އިތުރަށް ޝައުގުވެރި ކުރުވާނެ ކަން ޔަގީނެވެ. ލޯތްބާއި ހިތާމަވެރި އެތައް މަންޒަރެއް ދައްކުވައިދޭ އެ ޓްރެއިލާ އަށް މިހާތަނަށް އައިއިރު ރަނގަޅު ތަރުހީބެއް ވެސް ލިބިފައިވާ ކަން ފާހަގަ ކޮށްލެވެއެވެ.\nމިދިޔަ މަހުގެ ފަސް ވަނަ ދުވަހު ޝޫޓިން ފެށި "ބީވުން" އެއީ ތިނެސްކަން ލޯބީގެ ވާހަކައެއްގެ މައްޗަށް ހަދާ 13 އެޕިސޯޑުގެ ޑްރާމާ އެކެވެ.\nބާރު ސްޕީޑުގައި ކުރިއަށް ގެންދާ އެ ސީރީޒްގެ ޝޫޓިންގެ 50 ޕަސެންޓު މިހާރު އެއްކޮށް ޝޫޓްކޮށް ވަނީ ނިމިފަ އެވެ.\n"ބީވުން" އަކީ އައްޔަގެ އަންހެނުން އާއިމިނަތު ރިނާޒާ, ލިޔެ ސްކްރިޕްޓް ތައްޔާރުކޮށްފައިވާ ސީރީޒެކެވެ. ޑްރާމާގެ ވާހަކަ ބިނާ ވެފައި ވަނީ އާއިލާ އެއްގެ ތެރޭގައި ދިމާވާ ބޮޑެތި މައްސަލަ ތަކެއްގެ މައްޗަށެވެ.\nއަލަށް ތައާރަފްވާ ތަރިންނާ ފިލްމީ ދާއިރާގެ ސީނިއާ ތަރިން ހިމެނޭ "ބީވުން" ގެ ލީޑު ރޯލުން ޝިފާ އަދި ޝާރިފް ފެންނަ އިރު ޝަމީލް، ޔޫޝައު، ޝާރިފް، ޝާނާ، މަރިޔަމް ހަލީމް އަދި ފާތިމަތު ލަތީފް ވެސް ޑްރާމާގެ މަންޒަރުތަކުން ފެންނާނެ އެވެ.\nމާލޭގެ އިތުރުން ހުޅުމާލޭގައި މަންޒަރުތައް ނަގަން ނިންމާފައިވާ "ބީވުން" އަންނަ މި މަހުގެ ތެރޭގައި ބެލުންތެރިންނަށް ދައްކަން ފަށަން އަމާޒު ހިފާފައި ވާއިރު އައްޔަ ވަނީ މި ފަހުން މޭޓް ސްޓޫޑިއޯ އިން ހެދި ޑްރާމާ "ރޭރޭ" ގެ ކެމެރާކޮށް އެޑިޓް ވެސް ކޮށްދީފަ އެވެ.\nފުލުހުން މަރާލާނެ ކަމަށްބުނި މީހާކު ބަންދަށް


Ethah Haas Meehun Hukuru Namaadhu Gai Baiverive, New Zealand In Ehbaivanthakah Dhahkuvaidheefi - Vaguthu\nއެތައް ހާސް މީހުން ހުކުރު ނަމާދުގައި ބައިވެރިވެ، ނިއުޒިލެންޑުން އެއްބައިވަންތަކަށް ދައްކައިފި\nމިއަދު ނިއުޒިލެންޑްގައި ގިނަ ބަޔަކު ހުކުރު ނަމާދުގައި ބައިވެރިވަނީ\nމުސްލިމުންނާއި އެކު ނިއުޒިލެންޑްގެ އެތައް ހާސް ޣައިރު މުސްލިމުން ވެސް ބައިވެރިވެގެން އެގައުމުގެ ކްރިސްޗާޗްގައި މިއަދު ހުކުރުކޮށް ދުނިޔެއަށް މިސާލެއް ފަދަ އެކުވެރިކަމަކާއި އެއްބައިވަންތަކަމެއް ދައްކައިދީފިއެވެ.\nކްރިސްޗާޗްގެ ހަގްލީ ޕާކް ސަރަހައްދަށް މިއަދު ޢެތައް ހާސް ޣައިރު މުސްލިމުންނެއް ވަނީ ޖަމާވެފައެވެ. އެއީ މުސްލިމުންނަށް އަމާޒުކޮށް މިދިޔަ ހުކުރު ދުވަހު ހަމަލާ ދިން މިސްކިތެއްގެ ކައިރީގައި އޮންނަ ޕާކެކެވެ.\nމިސްކިތުގައި ހުކުރު ކުރިއިރު ޣައިރު މުސްލިމުން ތިބީ ޕާކް ތެރޭގައި އިށީންދެގެން ހުތުބާ އަޑުއަހާށެވެ. މަޑުމައިތިރިކަމާއި އެކު ހުތުބާ އަޑުއަހަން ތިބި މީހުންގެ ތެރޭގައި ގިނަ އަދަދެއްގެ އަންހެނުން ވެސް ހިމެނެއެވެ. މުސްލިމުން ނޫންނަމަވެސް އެއްބައިވަންތަކަށް ދެއްކުމުގެ ގޮތުން ހުރިހާ އަންހެނުން ވެސް ޕާކް ތެރޭގައި ތިބީ ބުރުގާ އަޅައިގެންނެވެ. އޭގެތެރޭގައި ނިއުޒިލެންޑްގެ ބޮޑުވަޒީރު ޖެސިންޑާ އާޑެން ވެސް ހިމެނެއެވެ.\nހުކުރު ނަމާދު ކުރިއަށް ދިޔަ ވަގުތު ފުލުހުން ވަނީ ކްރިސްޗާޗްގެ އެކި ސަރަހައްދުތަކުގައި ސަލާމަތީ ފިޔަވަޅުތައް ވެސް ވަރަށް ވަރުގަދަ ކޮށްފައެވެ. ހަތިޔާރާއި އެކު ފޯރިމަރަން ގިނަ އަދަދެއްގެ ފުލުހުން މިއަދު މަގުމައްޗަށް ނެރެފައިވެއެވެ. މިއަދު މަގުމަތީގައި ތިބި އަންހެން ފުލުހުން ވެސް ތިބީ ބުރުގާ އަޅައިގެންނެވެ.\nހުކުރު ނަމާދުގައި ބައިވެރިވި މީހުންގެ ތެރޭގައި މިދިޔަ ހުކުރު ދުވަހުގެ ހަމަލާގައި ޒަހަމްވި މީހުން ވެސް ހިމެނެއެވެ. އޭގެތެރެއިން އެކަކީ 13 އަހަރުގެ ޒައިދު މުސްތަފާއެވެ. ހުކުރު ދުވަހުގެ ހަމަލާގައި ޒައިދުގެ ބޭބެ އާއި ބައްޕަ ޝަހީދުވިއެވެ. އަދި ޒައިދުގެ ފަޔަށް ވަޒަން އަރައި އޭނާ ވެސް ޒަހަމްވިއެވެ. ނަމަވެސް މިއަދު ފުރޮޅުލީ ގޮނޑިއެއްގައި އިނދެ ޒައިދު ވަނީ މިސްކިތައް ހާޒިރުވެފައެވެ.\nމިއަދު ނިއުޒިލެންޑްގައި އިއްވި ހުކުރު ޚުޠުބާގައި އެންމެން އެކުވެރިވެ އެއްބައިވަންތަވުމަށް ވަނީ ގޮވާލާފައެވެ.\nމިއަދު ނިއުޒިލެންޑުން ފެނުނު އެކުވެރިކަން ފާހަގަކޮށް އަނެއްކާވެސް ގިނަ ބަޔަކު ގެންދަނީ މީސް މީޑިއާގައި ނިއުޒިލެންޑްގެ ރައްޔިތުންނަށް ޝުކުރު އަދާކުރަމުންނެވެ.\nމާޗް 22, 2019 09:08\nމުސްލިމުން ދެކެ އެންމެ ރުޅިއަރާނީ ޔަހޫދީން ނެވެ އަދި މުސްލިމުންނާއި އެންމެ ގާތްވާނީ ނަސާރާއިން ކަމުގައި ވެއެވެ. އިސްލާމުންނާއި އިދިކޮޅަށް ގައުމުތަކުން އެއްވެ ވަށާލާނެކަމަށް ހަދީސްފުޅެއްގައިވެއެވެ. މިއީ ގިޔާމަތްކައިރިވުމުގެ އަލާމާތެކެވެ. ވީމާ މުސްލިމުން ހޭއަރާށެވެ. ކާފަރުންނާއި އެއްގޮތްވުމަށް ނޫޅެ މާތްނަބިއްޔާގެ ސުންނަތަށް އެނބުރޭށެވެ. މާތްﷲ އާޚިރުގައި ކާމިޔާބު ދެއްވާނީ އިސްލާމްދީނަށެވެ.\nމާޗް 22, 2019 10:37\nމަގޭ ދުޢާއަކީ ތި ޚުތުބާގެ ސަބަބުބް ގިނަބަޔަކަށް އިސްލާމްދީނުގެ ހިދާޔަތްލިބުން!\nމާޗް 22, 2019 20:47\nމުސްލިމުވީމަ މިއަށް ވުރެން ގަދަ ލޯތްބެއް ރަހުމެއް ހަމްދަރުދީއެއް ވެވޭނެތަ؟\nމާޗް 22, 2019 11:54\nދެން ނިއުޒިލެންޑު އެންމެން އެއްފަހަރާ އިސްލާމު ވާންވީނު. ކިހިނެތްވާނީ އެގޮތް؟!\nމާޗް 22, 2019 12:56\nމުސްލިމުންގެ އިމޭޖް، ކުރާ ހެޔޮއަމަލައް ވުރެއް ކުރިން ފެންނާނީތިބޭ ސިފަ ނިއުޒިލެންޑް ފަދަޤައުމެއްގާ ތިބުންއެކަށިގެންވާ ސިފަޔަކަށް ނޫންމިވެރިންނަށް މިތިބެވެނީކީ އޭގެ ހިތި މިފެނުނީ އެވެންރިންވެސް ތިބޭހެން އިޓަރގޭޓް ވެފަތިބުން މުހިންމު މީކީ އެމުސްލިމް މެދުއިރިރުމަތީ އާދަކާދައެއްނޫން\nމާޗް 22, 2019 15:08\nކޮންމެ ޤައުމެއްގަ އުޅުނުކަމުގަ ވިޔަސް މުސްލިމުން ތިބެންޖެހޭނީ މުސްލިމުންގެ ގޮތުގަ..ހެދުން އެޅުމުންވެސް ފާޅުވާން ޖެހޭނީ އިސްލާމީ ވަންތަކަން..މީ މާތްﷲގެ ހުކުމް ފުޅު.މިއަށް ފާޑު ކިޔުމަކީ އެއްވެސް މަޚްލޫޤަކަށް ލިބިގެންވާ ހައްގެއް ނޫން.


ފީފާ ކުލަބް ވޯލްޑްކަޕް މިއަންނަ އަހަރުގެ ފެބްރުއަރީ މަހަށް ފަސްކޮށްފި ފީފާ ކުލަބް ވޯލްޑްކަޕް މިއަންނަ އަހަރުގެ ފެބްރުއަރީ މަހަށް ފަސްކޮށްފި\nފީފާ ކުލަބް ވޯލްޑްކަޕް މިއަންނަ އަހަރުގެ ފެބްރުއަރީ މަހަށް ފަސްކޮށްފި\nފީފާ ކުލަބް ވޯލްޑްކަޕް މިއަންނަ އަހަރުގެ ފެބްރުއަރީ މަހަށް ފަސްކޮށްފިއެވެ.\nކުރިން މިއަހަރުގެ ޑިސެންބަރު މަހު ގަތަރުގައި ބޭއްވުމަށް ހަމަޖެހިފައިވާ ފީފާ ކުލަބް ވޯލްޑްކަޕް މިއަންނަ އަހަރުގެ ފެބްރުއަރީ ހަމަށް ފަސްކޮށްފައިވަނީ މުޅި ދުނިޔޭގައި ފެތުރެމުންދާ ކޮވިޑް19 ވައިރަހާއި ގުޅިގެންނެވެ. ކުލަބް ވޯލްޑްކަޕް ފަސްކޮށްފައިވާއިރު، މިއަހަރުގައި ބޭއްވުމަށް ހަމަޖެހިފައިވާ ބޮޑެތި މުބާރާތްތަށްވެސް ވަނީ މިއަންނަ އަހަރަށް ފަސްކޮށްފައެވެ. އޭގެ ތެރޭގައި ޔޫރޯ އާއި ކޮޕަ އެމެރިކާ އަދި އޮލިމްޕިކްސް ފާހަގަކޮށްލެވެއެވެ.\nމީޑިޔާއަށް މަޢުލޫމާތު ދެމުން ފީފާގެ އޮފިޝަލަކުބުނީ މިއަހަރުގެ ޑިސެންބަރު މަހުގައި ކުލަބް ވޯލްޑްކަޕް ބޭއްވުމަށް ވަރަށް ބޮޑަށް މަސައްކަތް ކުރިކަމަށާއި ކޮވިޑާއިގުޅިގެން މުބާރާތް ނުބޭއްވޭތީ ފީފާއިން ނިންމާފައިވަނީ މިއަންނަ އަހަރަށް މުބާރާތް ފަސްކުރުމަށް ކަމަށެވެ. ފީފާ ކުލަބް ވޯލްޑް ކަޕް ކުރިއަށްދާނީ ފެބްރުއަރީ މަހުގެ 1 ކުން 11އަށެވެ.\nހަ ބައްރުގެ ޗެމްޕިއަނުންނާއި ހޯސްޓްކުރާ ގައުމުގެ އެއް ޓީމު ކުޅޭގޮތަށް ކޮންމެ އަހަރަކު ބާއްވަމުން އައިސްފައިވާ ފީފާ ކްލަބް ވޯލްޑް ކަޕް 24 ޓީމާ އެކު، ކޮންމެ ހަތަރަކު އަހަރުން އެއް އަހަރު ބާއްވަން ފީފާ އިން ނިންމީ މި މުބާރާތް އިތުރަށް ފުރިހަމަ ކުރުމުގެ ގޮތުންނެވެ. މިދިޔަ އަހަރުގެ ކްލަބް ވޯލްޑް ކަޕް ކާމިޔާބުކުރީ ލިވަޕޫލުންނެވެ. ބަޔާން މިއުނިކްވަނީ ވަނީ 2013 ވަނަ އަހަރު ކްލަބް ވޯލްޑް ކަޕް ކާމިޔާބުކޮށްފައެވެ.


Liverpool supporterun Barcelona kulhuntherin thibey hotelge beyruga havaa aruvaifi\nލިވަޕޫލް ސަޕޯޓަރުން ބާސެލޯނާ ކުޅުންތެރިން ތިބޭ ހޮޓަލުގެ ބޭރުގައި ހަވާ އަރުވައިފި\n-3months ago4- އަމީން\nލިވަޕޫލް ސަޕޯޓަރުން ބާސެލޯނާ ކުޅުންތެރިން ތިބޭ ހޮޓަލުގެ ބޭރުގައި ހަވާ އަރުވައިފިއެވެ.\nޗެންޕިއަންސް ލީގުގެ ސެމީ ފައިނަލުގެ ދެވަނަ ލެގުގައި ލިވަޕޫލް އަދި ބާސެލޯނާ މިރޭ ކުޅުމަށް ހަމަޖެހިފައިވާ މެޗުގެ ކުރިން ލިވަޕޫލް ސަޕޯޓަރުން މިމޭރުމުން ކަންތައް ކޮށްފައިވަނީ ބާސެލޯނާ ކުޅުންތެރިންގެ ނިދި ނަގާލަން ކަމަށް ލަފާކުރެވެއެވެ.\nމަންޒަރު ދުއް ބައެއް ފަރާތްތަކުން ބުނެފައިވާ ގޮތުގައި ހަވާ އެރުވި މީހުންވަނީ މެސީއަށް ''ވޭކްއަޕް ކޯލެއް'' ދެނީ ކަމުގައި ބުނެ އަޑުގަދަ ކޮށްފައެވެ.\nމި ދެޓީމް ބައްދަލުކުރި ފުރަތަމެ ލެގުގެ މެޗް 3-0 ކުން ބާސެލޯނާ ކާމިޔާބު ކޮށްފައިވާއިރު އިނގިރޭސި މީޑިއާތަކުން ދަނީ މި އަމަލަކީ ލިވަޕޫލްއަށް ސަޕޯޓް ކުރާ ފަރާތްތަކުން އެ ކްލަބަށް އެހީތެރިވެދެވެން އޮތް ހުރިހާ ގޮތަކުން އެހީތެރިކަން ފޯރުކޮށްދޭން ހިންގި އަމަލެއް ކަމުގައި ސިފަ ކޮށްފައެވެ.\nސަލާހް އަދި ފިރްމީނޯއަށް މިރޭގެ މެޗުގައި ނުކުޅެވޭނެކަން ޔަގީންވެފައިވާއިރު ލިވަޕޫލް އޮތީ ހުސްއަތާ ސީޒަން ނިންމާލުގެ މަގުމަތީގައެވެ. އިނގިރޭސި ލީގުގައި ހުރިހާ ޓީމަކަށް އެންމެ މެޗެއް ބާކީ އޮތްއިރު ލީގް ކާމިޔާބު ކުރުމުގެ އަމިއްލަ ބާރު ލިވަޕޫލްއަކަށް ނެތެވެ.\nމައުމޫން ދެން ވިދާޅުވާނެ އެއީ ބާސާއަށް މަރުހަބާ ދަންނަވަން ކުރި ކަމެކޭ. ލޮލް\nތިތަނަށް ފަޓާސް އަރުވަން އަދީބު ފޮނުވީ މަ\nވޭކްއަޕް ކޯލް ދީބަލަ ގޮސް ސަލާ އަށް! ބާސާ އާ ކުޅެން ނޫޅޭތި\nލިވަޕޫލް ސަޕޯޓަރުން ވަރަށް ލަދު ނުގަންނަ ބައެއް. ކުރީ މެޗުގެކުރިން މުސްކުޅީއަކާ ބެހި ފުރައްސާރަ ކުރި


ހިންދީ ޑްރާމާތައް އެނބުރި އަންނަނީ - DhiDaily\nހުކުރު, ސެޕްޓެމްބަރ 17, 2021\nހިންދީ ޑްރާމާތައް އެނބުރި އަންނަނީ\nކޮރޯނާ ވައިރަސް ގެ ބަލިމަޑުކަމާއި ގުޅިގެން ޝޫޓިންތައް ހުއްޓާލުމަށް އަންގާފައި އޮންނަތާ ތިން މަސް ފަހުން ޝޫޓިންތައް އަލުން. ފެށުމުގެ ހުއްދަ ދީފިއެވެ. ހުއްދަ ދިނުމާއެކު ގިނަ ޝޯތަކަކާއި ޑްރާމާ ތަކެއްގެ ޝޫޓިން ވަނީ މިހާރު ފަށާފައެވެ.\nއެގޮތުން ޝޫޓިން ފެށި އެންމެ ފާހަގަކޮށްލެވޭ އެއް ޑްރާމާ އަކީ ސްޓާޕްލަސް އިން ދައްކަމުން އަންނަ ”ކަސޯޓީ ޒިންދަގީ ކޭ“ އެވެ. ޝޫޓިން ތައް ފަށާފައިވާ ކަން ކަސޯޓީ ގެ ބަތަލު ޕާތު ސަމްތާން ވަނީ އިންސްޓްގަރާމް ގައި ހިއްސާކޮށްފައެވެ. އެގޮތުން ޝޫޓިންގަށް އެނބުރި އައިސްފައި ވަނީ ބަރާބަރު ތިން މަސް ދުވަސް ފަހުން ކަމުގައި ކަމަށާއި ޝޫޓިން ހުއްޓިފައި އޮންނަތާ 100 ދުވަސް ވެފައިވާ ކަމަށް ޕާތު ބުނެފައިވެއެވެ.\nކަސޯޓީގެ އިތުރުން ވެސް ނާގިން 4، ”ޕަވިތުރަ ބާގްޔާ“ އާއި ”ޔޭ ރިޝްތާ ކިޔާ ކެހެލާތާހޭ“، ”ޔޭ ޖާދޫ ހޭ ޖިން ކާ“، ”ކުންޑަލީ ބާގްޔާ“، ”ކުމްކުމް ބާގްޔާ“، ފަދަ ގިނަ ޝޯ ތަކެއްގެ ޝޫޓިން ވެސް ވަނީ ފަށާފައެވެ.މި ޑްރާމާ ތަކުގެ ޝޫޓިން އަލުން ފަށާފައިވީ ނަމަވެސް ޝޫޓިންގްތަކުގައި ބައިވެރިކުރަނީ ކުރޫންގެ ތިންބައިކުޅަ އެއްބައެވެ. އަދި ފޭސްމާސްކާއި އެނޫން ވެސް ރައްކާތެރިމުގެ ފިޔަވަޅުތައް އެޅުން ވަނީ މަޖުބޫރުކޮށްފައެވެ.\nކޮވިޑް19 އާއި ގުޅިގެން ޝޫޓިން ތައް ހުއްޓާލާފައި އޮތްނަމަވެސް ކުރީގެ އެޕިސޯޑުތައް ވަނީ ގެނެސް ދީފައެވެ.\nއަކްޝޭ ކުމާރުގެ މަންމަ އަރޫނާ މަރުވެއްޖެ\nލަވަކިޔުންތެރިޔާ ސާރާ ހާޑިންގް މަރުވެއްޖެ\nލަންކާގެ މަޝްހޫރު ލަވަކިޔުންތެރިޔާ ސުނިލް ޕެރޭރާ މަރުވެއްޖެ\nފިލްމީތަރި އިރޫ ކައިވެނިކޮށްފި\nބަރަހަނާ ވީޑިއޯއެއް ނުހަދަން، އެއީ އަހަރެންގެ މޫނު އެޑިޓުކޮށްގެން ބަޔަކު ހެދި ވީޑިއޯއެއް: ނަބީލް\nޝައިޚް، ޤާސިމަށް: ތިޔަ އިންކާރު ކުރުމަކީ ޤައުމުދެކެ ލޯބިވުމެއް ނޫން، އެއަށް ކިޔަނީ ޚިޔާނާތޭ\nގެއްލިގެން ހޯދަމުންދިޔަ ކުއްޖާ ފެނުނީ ފުރިޖު ތެރެއިން\nލ.ގަން: ރައީސް ނަޝީދު، ގޯއްޗަށް ދެއްވަން ބޭނުންފުޅުވާ ނަން ނުކިޔޭނެކަމަށް އަންގައިފި


Dhanduge massalaeh AFC in faahaga kohfaeh nuvey: FAM\nދަނޑުގެ މައްސަލައެއް އޭއެފްސީން ފާހަގަކޮށްފައެއް ނުވޭ: އެފްއޭއެމް\nގަލޮޅު ދަނޑު: ވިނަގަނޑުގެ ހާލަތު ރަނގަޅު ނޫން ކަމަށް ބުނެ ދެޓީމަކުން ޝަކުވާކުރި\nގަލޮޅު ދަނޑުގެ ހާލަތު މިހާރަށްވުރެ ރަނގަޅު ކުރަން މަސައްކަތް ކުރަމުންދާ ކަމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ބުނެފި އެވެ.\nއެފްއޭއެމްގެ ޖެނެރަލް ސެކްރެޓަރީ ހުސައިން ޖަވާޒް (ޖަވާ) އަވަސްއަށް މައުލޫމާތު ދެއްވަމުން ވިދާޅުވީ މިހާރު ވެސް ދަނޑުގެ ހާލަތު ގޯސް ނޫން ކަމަށާއި ނަމަވެސް މިހާރަށްވުރެ ރަނގަޅު ކުރުމުގެ މަސައްކަތް ކުރަމުންދާ ކަމަށެވެ.\nދަނޑުގެ ހާލަތު އިތުރަށް ރަނގަޅު ކުރުމަށް މަސައްކަތް ކުރަމުން އަންނައިރު، މިހާރު ކުރިއަށްދާ އޭއެފްސީ ކަޕްގައި ކުޅޭ ދެ ޓީމަކުން ވަނީ ދަނޑުގެ ހާލަތު ގޯސް ކަމަށް ބުނެ ޝަކުވާ ވެސް ކޮށްފަ އެވެ. އެއީ އިންޑިއާގެ ދެ ޓީމު ކަމަށްވާ އޭޓީކޭ މޯހަން ބަގާން އާއި ބެންގަލޫރް އެފްސީ އެވެ.\nމޯހަން ބަގާންގެ ކޯޗު އެންޓޯނިއޯ ލޮޕޭޒް ހަބާސް ބުނީ ދަނޑުގެ ވިނަގަނޑު މާބޮޑަށް ހިކިފައި އޮތުމުން ބޭނުންވި ގޮތަށް ނުކުޅެވުނު ކަމަށާއި ހަވީރު ގަޑީގައި ވާހޫނުގެ ސަބަބުން ވެސް ކުޅުންތެރިންނަށް ރަނގަޅު މެޗެއް ކުޅުމަށް އުނދަގޫވި ކަމަށެވެ.\nޖަވާ ވިދާޅުވީ މުބާރާތުގައި ކުޅޭ ބައެއް ޓީމުތަކުން ޝަކުވާ ކުރި ނަމަވެސް އޭޝިއަން ފުޓްބޯލް ފެޑެރޭޝަން (އޭއެފްސީ)ގެ ފަރާތުން، ދަނޑުގެ އެއްވެސް މައްސަލައެއް ހުރިކަމަށް ފާހަގަކޮށްފައި ނުވާ ކަމަށެވެ. އަދި ދަނޑުގެ މެއިންޓަނަންސްގެ މަސައްކަތް ވަރަށް ރަނގަޅަށް ކުރަމުންދާ ކަން ފާހަގަކުރަމުން ޖަވާ ވިދާޅުވީ ކޮންމެ މެޗެއްގެ ކުރިންނާއި ފަހުން އަދި ދެހާފުގެ ދެމެދުގައި ވެސް ވިނަގަނޑަށް ފެން ދެމުންދާ ކަމަށެވެ.\nމީގެ ކުރިން ދަނޑުގެ މެއިންޓަނަންސް މަސައްކަތްތައް އެންމެ ފުރިހަމަ ގޮތުގައި ކުރެވިފައި ނުވަނީ އެކަމަށް ބޭނުންވާ ބައެއް ސާމާނު ލިބުމުގައި ދަތިތަކެއް ހުރުމުން ކަމަށް ޖަވާ ފާހަގަ ކުރެއްވި އެވެ. ނަމަވެސް މިހާރު އެކަށީގެންވާ ރަނގަޅު ސާމާނާއި އެކު ދަނޑުގެ ހާލަތު ރަނގަޅު ކުރުމަށް މަސައްކަތް ކުރައްވާ ކަމަށް ޖަވާ ވިދާޅުވި އެވެ.\nމިއަންނަ އޮކްޓޫބަރު އެކަކުން 13 އަށް ރާއްޖޭގައި އޮންނަ ސާފު ޗެމްޕިއަންޝިޕްގައި އެއްވެސް ޓީމަކުން މިފަދަ ކަމަކާއި ގުޅިގެން ޝަކުވާ ނުކުރެވޭ ވަރަށް ދަނޑު ތައްޔާރު ކުރުމުގެ މަސައްކަތް އެފްއޭއެމުން އަންނަނީ ކުރަމުންނެވެ. އެފްއޭއެމްގެ އުއްމީދަކީ ދަނޑުގެ ޕިޗްގެ އިތުރުން ސްޓޭޑިއަމްގެ ހާލަތު ރަނގަޅުކޮށް ގިނަ ބަޔަކަށް މެޗު ބެލޭނެ އިންތިޒާމު ހަމަޖެއްސުމެވެ. އަދި ސަޕޯޓަރުން ވެއްދުމާ މެދު އެފްއޭއެމުން އަންނަނީ އެޗްޕީއޭއާއި އެކު މަޝްވަރާ ކުރަމުންނެވެ.\nސާފް ޗެމްޕިއަންޝިޕްގެ މެޗުތައް ތާވަލު ކުރެވިފައިވާ ގޮތުން ހުރިހާ މެޗުތަކެއްވެސް ކުޅުމަށް ހަމަޖެހިފައިވަނީ ގަލޮޅު ދަނޑުގަ އެވެ. ނަމަވެސް މުބާރާތަށް ވާއިރަށް ހުޅުމާލޭ ދަނޑު ނިމިއްޖެ ނަމަ އެތަނުގައިވެސް މެޗުތައް ކުޅޭނެ އެވެ.\nއެފްއޭއެމް އޭއެފްސީ ގައުމީ ފުޓްބޯޅް ޓީމް + ސާފް ޗެމްޕިއަންޝިޕް އޭއެފްސީ ކަޕް


Dhivehinge Aadha Kaadhaigai Dhe "Kaafu"? - Vaguthu\nދިވެހިންގެ އާދަކާދައިގައި، ދެ "ކ"؟\n2 އަހަރު ކުރިން ( ފެބުރުއަރީ 26, 2018 )\nދިވެހި އިސްރަށްވއްސެއް. ފޮޓޯ: މޯލްޑިވްސް ޓައިމްސް\n"ދިވެހިންގެ އާދަކާދައިގައި، ދެ ކ؟" ސިކުނޑިއަށް ނަގައިނުގަނެވުނު ސުވާލެއް ދެއްތޯއެވެ؟ ނަމަވެސް ތިޔާގެ ތެރެއިން ގިނަބަޔަކު ކުރަމުން އަންނަ ކަމެއްގެ ވާހަކައެކެވެ. ދެ ކާފޭ މިކިޔަނީ ދިވެހި ބަހުގައި އޮންނަ "ކ" ދެފަހަރަށް ބޭނުން ކުރުމަށެވެ. މިފަހަރު އެޔަށް ކިޔާނީ " ކުދި ކިޔުމާއި ކުށް ކިޔުމެވެ."\nކުދި ކިޔުމާއި، ކުށް ކިޔުމަކީ ހުނަރަކަށް ވެދާނެވެ. ނުވަތަ އަނެކާގެ ކާމިޔާބީއަށް ވެސް ވެދާނެވެ. ކޮންމެ ކަމެއްގައި ވެސް ހަމަޔެއް ލަމަޔެއް އޮންނަ ގޮތަށް މިކަމުގައި ވެސް ވަކި މިންގަޑުތަކެއް، ވަކި އުސޫލުތަކާއި، ހަމަތަކެއް އޮވެއެވެ.\nކުށް ކިޔުމަކީ ފާޑު ކިޔުމެވެ. ފާޑު ކިޔަންވާނީ އެންމެނެއް ނޫނެވެ. އެކަމަށް ވެސް ޤާބިލު ބައެއް ތިބޭނެކަން އެއީ ޤަބޫލު ކުރަންޖެހޭނެ ކަމެކެވެ. އެހެން އެކަން ނުވަނީ ނަމަ، ފާޑު ނުކިޔޭކަށް އެއްޗެއް އަދި ކަމެއްވެސް ނޯންނާނެވެ. ކޮންމެ ކަމެއްގައި ވެސް ރަނގަޅާއި ނުބައި އޮވެއެވެ. އެއްބަޔަކު ރަނގަޅުކަމަށް ތަރުހީބު ދޭއިރު އަނެއްބަޔަކު ހީ ހީފައި ނުބަޔަށް ފާޑު ކިޔައި ކުދި ކިޔަނީއެވެ.\nދިވެހިންނަކީ ޒަމާނުއްސުރެން އެކަކު އަނެކަކަށް އެހީތެރިވެ، އެކަކުގެ މައްސަލަތަށް ފާހަގަ ކޮށް، ހައްލު ކުރަން ޚިޔާލުދީ ނަސޭހަތް ދިން ބަޔެއްކަން އަޅުގަނޑުމެންނަށް މިހާރު ފެންނަން ހުރި ހެކި ތަކުން އެނގެން އެބަހުއްޓެވެ. އެހެން ކަމުން މި ފަދަ ރަނގަޅު އާދަ އަޅުގަނޑުމެން ދަމަހައްޓައި އަޅުގަނޑުމެންގެ ދަރީންގެ މުސްތަޤްބަލަށް މި އާދަތަށް ފޯރު ކޮށްދޭން އެބަޖެހެއެވެ.\nވަރަށް އާދައިގެ ކަމަކަށް ވިސްނާލަމާ ހިނގާށެވެ. ޕޯޑިއަމްއަކަށް އަރައި، ވާހަކަ ދައްކާ މީހާ ކިތައްމެ އިބުރަތްތެރި ނުވަތަ ކިތައްމެ ރަނގަޅު ވާހަކަ އެއް ދެއްކިޔަސް، މި ބުނާ ކުދި ކިޔާމީހުން ނަށް ފާޑު ކިޔޭނެ ކިތައްމެ ކަމެއް ފެންނާނެވެ. ބަޔަކު މީހުން ޤަބޫލު ކުރާގޮތުގައި، އެއީ ވަރަށް މޮޅު ހުނަރެކެވެ.\nމިކަމުގެ ހަގީގަތަށް ބަލައިލަމާ ހިނގާށެވެ. ބަޔަކު ކުރިކަމެއްގައި ނުވަތަ ބުނިއެއްޗެއްގައި ފާޑު ކިޔޭވަރުގެ ކަމެއް އޮވެގެން ފާޑު ކިޔާމީހާ އަކީ އަސްލު މޮޅު މީހެއް ނޫނެވެ. މޮޅު ފާޑުކިޔުންތެރިންނަކީ ކުށެއް ނުވަތަ މައްސަލައެއް ހޯދައި، އެ ކަން ކުރި މީހާ އާއި ޙިއްސާ ކޮށް އެކަން ރަނގަޅުކުރެވޭނެ ގޮތް ކިޔައިދޭ މީހާއެވެ.\nއެހެން މިސާލަކަށް ޖެލިމާ ހިނގާށެވެ. މިއަދު އަޅުގަނޑުމެން ގެ މެދުގައި އޮންލައިން ނޫސްތަކަކީ ވަރަށް ގިނަ ބަޔަކު ކިޔައި އުޅޭ އެއްޗެކެވެ. އެގޮތުން ބައެއް ނޫސް ތަކުގައި ޝާޢިރު ކުރެވޭ ލިޔުންތަކަކީ ހާހުން ބައެއް ފަހަރު ލައްކަ އިން މީހުން ކިޔައި އުޅޭ ލިޔުން ތަކެކެވެ. ނަމަވެސް ހިތާމަ ކުރަން ޖެހޭ ކަމަކީ އެ ކިޔުންތެރިންގެ ތެރެއިން ގިނައީ ލިޔުމަށް ފާޑު ކިޔާއި، ލިޔުމުގައި ހުންނަ އުނި ކަންތަކުގެ ވާހަކަ ދައްކާ މީހުންނެވެ. ހޯދަން ޖެހޭ އިބްރަތް ނުލިބި މާޖާކުރުމުގައި އުޅޭ މީހުންނެވެ. އެކަން އަޅުގަނޑުމެންގެ ލޮލަށް ފެންނަން އެބަހުއްޓެވެ.\nކޮންމެ ނޫހެއްގައި ވެސް ލިޔުމަށް ޚިޔާލު ދިނުމަށް ވަކި ގޮޅިއެއް އޮވެއެވެ. އެއީ ލިޔުމާއި ދޭތެރޭ ކިޔުންތެރިން ގެ ޚިޔާލު ހޯދުމަށެވެ. ކިޔުންތެރިންގެ ޚިޔާލު އަޅުގަނޑުމެންނަށް ފެނިގެންވެސް ދެއެވެ. ނަމަވެސް ދެރަވާން ޖެހެނީ އެތަށް ސަތޭކަ މީހުން ކިޔާ ލިޔުމަކުން ދެ ތިން މީހުން ފިޔަވައީ ދެން ތިބި އެންމެންނަކީ ކުށް ކިޔާއި، ފާޑުކިޔާ މީހުންނަށް ވާތީއެވެ. މިގޮތަށް މި ކަންތަށް ކުރާ މީހުންނަށް ނޭނގި ނަމަވެސް އެތައްބައެއްގެ އަބުރަށް އަރައި ގަނެވިފައި ވެސް އެބަހުއްޓެވެ.\nއޮލިމްޕަހަށް ވަދެ ފިލްމެއްބަލައިލައިފައި ނުކުމެ ފާޑު ކިޔައި އޭގައި ހުރި މައްސަލަ ތަކަށް ޖޯކް ޖަހައި ހަދާމީހުން މި ދިވެހި ރާއްޖޭގައި ވެސް މަދެއް ނޫނެވެ. އެކެއްގެ ހުނަރަކަށް މަލާމަތް ކުރަމުން ބިތަށްޖެހި ދުވާއިރު، އެންމެ ފަހަރަކު ވެސް އެ ބައެއް ކުރި މަސައްކަތެއްގެ ބުރަމިން އިހްސާސް ކޮށްލިން ތޯއެވެ؟ ތިމާ ފާޑު ކިޔާނެ އެއްވެސް ޖާގަ އެއް އެބައިން ހެއްޔެވެ؟ ތިމާ އަކީ ކާކު ހެއްޔެވެ؟ އޭނަ ގައިގައި ހުރި ހުނަރު ތިމާ ގައިގާ އެބަހުރި ހެއްޔެވެ؟ ތިމާ އެއަށް ވުރެ މޮޅު ފިލްމެއް ހެދިން ހެއްޔެވެ؟ އެއަށް ވުރެ މޮޅަށް ލަވަކިޔައި އުޅުނުނިން ހެއްޔެވެ؟ ލިޔުނިން ހެއްޔެވެ؟ ހައްތަހާވެސް އަމިއްލަ މީހާއަށް އިނގިލި ދިގުކޮށް ކުރެވޭ ސުވާލު ތަކެކެވެ.\nކޮންމެއަކަސް ޢަޅުގަނޑުމެންނަކީ ވަރަށް ދެރަ ނިކަމެތި އިންސާނުންނެވެ. ހުރިހާ ކަމެއް އެންމެ ފުރިހަމަ ގޮތުގައި ނުކުރެވޭނެވެ. އަދި އަތުގެ ފަސް އިގިލި އެއްވަރު ނުވާ ފަދައިން އެކަކު އަނެކަކު ގެ ވިސްނުމާއި މިޒާޖާއި އެހެނިހެން އާދަތަށް ވެސް ތަފާތު ވާނެވެ. ބުނަން މިއުޅެނީ އެންމެން ހިތްހަމަ ޖެހޭ ގޮތަށް ކަންތަށް ނުވާނެ ވާހަކައެވެ. އެހެން ނަމަވެސް ރަނގަޅު ނިޔަތެއް ގައި މަސައްކަތެއް ކޮށްފި ކަމުގައި ވަނީނަމަ ތަރުހީބައި ހިއްވަރު ދޭށެވެ.\nފާޑުކިޔަން ބޭނުން ވާކަމަށް ވަންޏާ އޭގެ ހައްލު ފުރަތަމަ ހޯދާށެވެ. އެ އެއްޗެއް އެއަށް ވުރެ ފުރިހަމަ ކުރެވޭނެ ގޮތް ހޯދާށެވެ. އަނެކާގެ މަސައްކަތަށް އިޚްތިރާމް ކޮށް ޚިޔާލު ދޭށެވެ. ފާޑު ކިޔުމަކީ ކުރިއެރުމެކޭ ބުނެވޭނީ އޭރުންނެވެ. ތިމާ އަކީ ވެސް މީހަކަށް ވާނީ އޭރުންނެވެ. ކުށް ކިޔުމައި ކުދި ކިޔުން ދޫކޮށް އެކުވެރިކަމާއި އެކު ޚިޔާލު ދީ އުޅޭށެވެ.\nފެބުރުއަރީ 26, 2018 23:47\nޢަސްލު ވަރަށް ރަނގަޅު ލިޔުމެއް ތީ މިޔަދު އަޅުގަނޑުމެންގެ ތެރޭގައި މިއަދު ކަންހިނގާ ގޮތް. ޥަރަށް ދެރަ\nފެބުރުއަރީ 27, 2018 12:27


Dhivehin ge moodhaa dhuru dhiriulhun | Mihaaru\nމާލޭގެ ފަތާ ޓްރެކަށް ފައިބަން ހަދާފައިވާ ސިޑިބަރިއެއްގައި ދެ އަންހެނަކު މަޑުކޮށްލައިގެން: ބައިބޯ މާލޭގައި ފަތަން ދާނެ އިތުރު ތަނެއް ނެތް. ފޮޓޯ: ނިޝާން އަލީ/ މިހާރު\n11 އެޕްރީލް 2017 - 07:42 19 comments\nރާއްޖޭގެ މޫދާއި ކަނޑުގެ ޗާލުކަމާއި މުއްސަނދިކަމުން ދިވެހިންނަށް އުފާ ހޯދެނީ ކިހާ ވަރަކަށް ހެއްޔެވެ؟ މިއީ، އެމެރިކާގެ އެންމެ ބޮޑު ނޫހުގައި ރާއްޖެއާ ބެހޭގޮތުން އާދީއްތަދުވަހު ޖެހި ލިޔުމެއްގެ ދެ ފޮޅުވަތް ދޭތެރެއިނ ދިވެހިންނަށް ކުރިމަތިކުރުވި ސުވާލެކެވެ. ސަބަބަކީ، ޖަޒީރާ ރަށްތަކެއްގެ "ސުވަރުގެ" އަކަށް ވިޔަސް، ރާއްޖޭގެ ގިނަ ބަޔަކަށް ފަތަން ނޭނގުމެވެ.\nދަ ވޯލް ސްޓްރީޓް ޖާނަލްގައި ރޭމަންޑް ޖޮންގް ލިޔެފައިވާ އާޓިކަލްގައި ސިފަކުރި ގޮތުގައި މިއީ، ނުލުގެ ކުލަތައް ގިނަކަމުން ލިޔުންތެރިއެއްގެ ބަސްކޮށާރު ހުސްކޮށްލާހާ ޗާލު މޫދު މާހައުލެއް އޮތް ތަނަކަށް ވާއިރު "މި ތަނުގައި އުޅޭ އެތައް ބަޔަކަށް ފަތަން ނޭނގުމަކީ މައްސަލައެ"ކެވެ.\nލިބިފައިވާ އާދަޔާޚިލާފް ގުދުރަތީ ރީތިކަމުގެ ސަބަބުން ދުނިޔޭގެ އެންމެ އަގުބޮޑު އަދި އެންމެ މަގްބޫލު އެއް މަންޒިލްގެ ގޮތުގައި ރާއްޖެ ބޭރު މީހުންނަށް ސިފަވަނީ ދުނިޔެމަތީގެ ސުވަރުގެއެއްގެ ގޮތުގަ އެވެ. ގޮނޑުދޮށާއި މޫދާއި ކަނޑުއަޑީގެ މި ހިތްގައިމުކަމުން މި ތަނުގެ ވަޒަންވެރިންނަށް އުފާ ނުލިބޭނެ ކަމަކަށް ނުވަތަ ނުހޯދާނެ ކަމަކަށް އެ މީހުން ނުބަލާނެ އެވެ. އެހެންކަމުން، މާލޭގައި ދިރިއުޅޭ ވަކީލެއް ކަމަށްވާ ހަސަން ޝިޔާމް ވޯލް ސްޓްރީޓް ޖާނަލް އަށް ކިޔައިދީފައިވާ ގޮތަށް، ބޭރު މީހުން ފަހަރުގައި ހީކުރާނީ ދިވެހިން އުޅޭނީ އަބަދުވެސް މޫދުން ހިތްހަމަޖެހުން ހޯދައިގެން ކަމަށެވެ. އެކަމަކު ހަގީގަތަކީ އެއީ ނޫންކަން ލިޔުންތެރިޔާ ވަނީ އެ ނޫހުގެ ކިޔުންތެރިންނަށް ހާމަކޮށްދީފަ އެވެ.\nލިޔުމުގައި ފާހަގަކޮށްފައިވާ ގޮތުގައި ތައުލީމާއި ފުރުސަތުތައް ހޯދަން ރަށްރަށުން ހިޖުރަކުރާ މީހުން ގިނަވުމުގެ ސަބަބުން ތޮއްޖެހިފައިވާ ވެރިރަށް، މޫދެއް ނެތި ހުރިހާ ދިމާލަކުން ބެދިފައި އޮތް އިރު އާއްމުންނަށް ބޭނުންކުރެވޭނެ ސްވިމިން ޕޫލެއް ވެސް މި ތަނުގައި ނެތެވެ. ލިޔުންތެރިޔާ އަށް ފެނުނީ، ދޮޅުލައްކައެއްހާ މީހުން ދިރިއުޅޭ މި ކުޑަކުޑަ ސިޓީގައި ފަތާލަން ދާން އޮތީ، "ޑީސަލް އިންޖީނުގެއެއްގެ ކުރިމަތިން މަގުގެ އަނެއް ފަރާތުގައި، ކަނޑުތޮއްޓަކުން ހިމާޔަތްކޮށްފައިވާ ފަޅެއްގައި، ފިރުއައުމުދާ އުޅޭ،" ކުޑަ ތަންކޮޅެއް ކަމެވެ. އެއީ ރައްކާތެރި ތަނަކަށް ނުވިޔަސް އަދި ބައެއް ފަހަރު ނުތާހިރު ތަނަކަށް ވިޔަސް، އެ ނޫން ގޮތެއް ނެތް ކަމަށް، ދަރިފުޅު ގޮވައިގެން ފަތާ ޓްރެކަށް ގޮސް ހުރި އަންހެނަކު ނޫހަށް ކިޔައިދީފައިވެ އެވެ.\nފަތާ ޓްރެކްގެ ޕްލެޓްފޯމް މަތީގައި ދެ މީހަކު މަޑުކޮށްލައިގެން ތިބި އިރު ބަޔަކު ފަތަނީ. ފޮޓޯ: ނިޝާން އަލީ/ މިހާރު\nމާލޭގައި އެރިލާނެ މޫދެއް ނެތްތަން މިހާތަނަށް ފޫބައްދައިދިން މުހިއްމު ދެ ރަށުގެ ވާހަކަ ވެސް މި ލިޔުމުގައި ގެނެސްފައިވެ އެވެ. އެއީ ކުޑަ ބަނޑޮހާއި ފޭދޫ ފިނޮޅެވެ. މާލޭގައި ދިރިއުޅޭ މީހުން ދަތުރުދާން ބޭނުންކުރަނިކޮށް ކުޑަ ބަނޑޮސް ސަރުކާރުން ބަޔަކަށް ދީ، މިހާރު ވަނީ ރިސޯޓަކަށް ހަދައިފަ އެވެ. އަދި ބީލަމަކަށް ނުލައި ފޭދޫ ފިނޮޅު އެންމެ ހަތަރު މިލިއަން ޑޮލަރަށް ޗައިނާގެ ކުންފުންޏަކަށް މިދިޔަ އަހަރު ވަނީ ވިއްކާލައިފަ އެވެ. ލޮނުޒިޔާރަތްކޮޅުގައި ރާޅާއަޅަން ބޭނުންކުރަމުންދިޔަ ސަރަހައްދު މާލެ-ހުޅުލެ ބްރިޖާ އެކު ގެއްލިފައިވާ އިރު ދެ އާޓިފިޝަލް ބީޗަކީ ފަތަން ދާން އެކަށީގެންވާ ތަންތަނެއް ނޫނެވެ.\nވޯލް ސްޓްރީޓް ޖާނަލްގެ ރިޕޯޓްގައި ފާހަގަކުރިގޮތުގައި ފަތަން ދަންނަ ދިވެހިން މާލެއާ އަޅާބަލާ އިރު އެހެން ރަށްރަށުގައި ގިނަވުން އެކަށީގެންވެ އެވެ. އެކަމަކު ކަނޑުގެ ލޮނުގަނޑު އުފުލުމުގެ ސަބަބުން އެ ރަށްތައް ނެތިދިޔުމުގެ ބިރު ހީވެފައިވާ އިރު ރަށް ގިރުމާއި ފެން ފަށަލަ ތަޣައްޔަރުވުން ފަދަ ބޮޑެތި މައްސަލަތައް މިހާރު ވެސް ވަނީ ކުރިމަތިވެފަ އެވެ. އެއާއެކު، ބޮޑެތި އާބާދީތަކަށް އަމާޒުކޮށްގެން ވަކި ސަރަހައްދުތަކެއް ތަރައްގީކުރަން ސަރުކާރުން މަސައްކަތްކުރަމުންދާ ކަން ފާހަގަކޮށްފައިވެ އެވެ. ލިޔުމުން ދޭހަވާ ގޮތުގައި އެފަދަ އާބަން ސެންޓަރުތަކަށް ހިޖުރަކުރުމަކީ މޫދާ ރައްޓެހި ރަށްފުށުގެ ދިރިއުޅުން ގެއްލިގެންދާނެ ކަމެކެވެ.\nފަތަން ނުދަންނަ މީހުން މާލޭގައި ގިނަވުމުގެ ފަހަތުގައި ދީނީ ވިސްނުމާއި އިޖުތިމާއީ ބޮޑެތި ސަބަބުތަކެއް ހުރިކަން ވެސް ލިޔުމުގައި ފާހަގަކޮށްފައިވެ އެވެ.\nފަތާ ޓްރެކަށް ދެ މީހަކު އެރެނީ. ފޮޓޯ: ނިޝާން އަލީ/ މިހާރު\nލިޔުންތެރިޔާ ބުނެފައިވާ ގޮތުގައި ގިނަ އަދަދެއްގެ ކުޑަކުދިންނަށް ފަތަން ދަސްކޮށްދޭން އެކި ފަރާތްތަކުން ޕްރޮގްރާމްތައް ހިންގާ އިރު، ބޮޑެތި މީހުންނަށް އެކަން އޮތީ އެއަށް ވުރެ މާ އުނދަގޫކޮށެވެ. ފަތާ ޓްރެކަކީ އެންމެންނަށް ފެންނަ އާއްމު ތަނަކަށް ވާތީ އަންހެންކުދިން އެ ތަނަށް ފޮނުވަން ބެލެނިވެރިން ޖެހިލުންވުމުގެ އިތުރުން އަންހެނުން އަމިއްލަ އަށް ވެސް އެފަދަ ހާމަ ތަނަކަށް އެރެން ބޭނުން ނުވާ ކަމަށް ބައެއް މީހުން ކިޔައިދީފައިވެ އެވެ. އަދި މުޅި ހަށިގަނޑާއި އިސްތަށިގަނޑު ނިވާވާ ކަހަލަ ސްވިމްސޫޓް ލިބެން ހުއްޓަސް އެ ވިސްނުން ހުރީ އެ ގޮތަށް ކަން ލިޔުންތެރިޔާ ފާހަގަކޮށްފައިވެ އެވެ. އެންމެ މޮޅު އެއް އަންހެން ފެތުންތެރިޔާ އައިޝަތު ސައުޝަން ނޫހަށް ބުނެފައިވާ ގޮތުގައި އަންހެންކުދިންނަށް ފަތަން ދަސްކޮށްދޭނެ އަންހެން ކޯޗުން ބެލެނިވެރިން ބޭނުންވެ އެވެ.\nފަތާ ޓްރެކަށް ކުދިންތަކެއް ގޮވައިގެން ދިޔަ ތިން އަންހެނަކު ތޮށިގަނޑުމަތީގައި އިށީނދެލައިގެން. ފޮޓޯ: ނިޝާން އަލީ/ މިހާރު\nއިޖުތިމާއީ އަނެއް ހުރަހެއްގެ ގޮތުގައި ލިޔުމުގައި ފާހަގަކޮށްފައި ވަނީ މަސްތުވާތަކެއްޗާއި ގޭންގުތަކުގެ ސަބަބުން މައިންބަފައިން އެ މީހުންގެ ދަރިން ތަންތަނަށް ފޮނުވަން ބޭނުން ނުވުމެވެ.\nލިޔުންތެރިޔާ ސިފަކުރި ގޮތުގައި އެތައް ދިވެހި ދަރިންނެއް މިހާރު ބޮޑުވަނީ ފަސޭހަ އިން މޫދަށް ގޮސް އުޅެވޭނެ ގޮތެއް ނެތި އެވެ. މޯލްޑިވްސް ލައިފްގާޑް އެސޯސިއޭޝަނުން މީގެ ފަސް އަހަރު ކުރިން ހެދި ނުރަސްމީ ދިރާސާއަކާ ހަވާލާދީ ލިޔުމުގައި ބުނެފައިވަނީ ގްރޭޑް 10ގެ ދަރިވަރުންގެ ތެރެއިން ފަތަން ދަންނަނީ އެންމެ 10 ޕަސެންޓް ކުދިން ކަމަށެވެ. އެއާޚިލާފަށް އެމެރިކާގެ ފުރާވަރު ކުދިންގެ ތެރޭގައި އެ އަދަދު އުޅެނީ 49 ޕަސެންޓުގައި ކަމަށް ވެސް، ރެޑް ކްރޮސްގެ ސާވޭއަކާ ހަވާލާދީ، ބުނެފައިވެ އެވެ.\nޓްރެކަށް ފަތަން ދިޔަ ދެ ކުއްޖަކު ފަތަން ބޭނުންކުރާ ސާމާނާއެކު ތޮށިގަނޑު ކައިރީގައި. ފޮޓޯ: ނިޝާން އަލީ/ މިހާރު\nމި ހާލަތު އެންމެ ރަނގަޅަށް ސިފަކޮށްދެނީ ބަޔޯޑައިވާސިޓީ އެޑިއުކޭޝަން އެންޑް އެވެއާނަސް (ބީމް)ގެ ފައުންޑިން މެމްބަރު ޝާހީނާ އަލީ ވިދާޅުވެފައިވާ ވާހަކަކޮޅުންނެވެ. ކަނޑުގެ ދިރުންތަކަށް ސްކޫލް ކުދިން ހޭލުންތެރިކުރަން މަސައްކަތްކުރައްވާ ޝާހީނާ ފާހަގަކުރެއްވި ގޮތުގައި ރާއްޖޭގެ ރަށްރަށުގެ ފަރުތައް ދެކެފައިވާ ކުދިންނަށް ވުރެ، ދުނިޔޭގެ އެހެން ގައުމުތަކަށް ގޮސް ހަމަ ލޮލުން ސްނޯ ދެކެފައިވާ ކުދިން މާލޭގައި ގިނަ އެވެ.\nޓްރެކްގައި ބަޔަކު ފަތަމުންދިޔަ މަންޒަރު ބަލަން ސިޑިމަތީގައި މީހަކު މަޑުކޮށްލައިގެން. ފޮޓޯ: ނިޝާން އަލީ/ މިހާރު\nފަހަރުގައި މިއީ ދިވެހިން އެހާ ބޮޑަށް ވިސްނާ ކަމެއް ނޫނެވެ. އެކަމަކު، އުމްރާނީ ތަރައްގީ އާއި އެކި ކަހަލަ ޒަމާނީ ބަދަލުތަކާއި އޮއިވަރުތަކާއި އަވަދިނެތް ދިރިއުޅުމުގެ ސަބަބުން ކަމަށް ވިޔަސް، ދިވެހިން މި ދަނީ މޫދާއި ކަނޑަށް ނުފަރިތަ، ބީރައްޓެހި ބަޔަކަށް ވަމުންނެވެ. އެއީ، ބޭރު މީހުންގެ ނަޒަރުން ބަލާ އިރު، ހައިރާންކުރަނިވި ކަމެކެވެ. ދިވެހިންގެ ދިރިއުޅުމުން ފެންނަ އުނިކަމެކެވެ. މައްސަލައެކެވެ.\nވޯލް ސްޓްރީޓް ޖާނަލްގެ އާޓިކަލް\nއިތުރު ލިޔުންތައް ދިވެހިރާއްޖެ ފެތުން މުޖުތަމައު ދިވެހިން


އެޑްމިން – Page 181 – Liyuntheringe Gulhun\nVisitors online  167:users  0guests  131bots  36The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nޕާލަމެންޓު މެމްބަރަކަށް ވުމާއި އަދި ސިޔާސީ މުޝީރަކަށް ވުމުގެ ފުރިހަމަ ޙައްޤު ލިބިގެންވޭ\n31 އޯގަސްޓް 20131 ޚިޔާލުފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 4043\nއިސްލާމްދީނުގައި އަންހެނުންނާއި ސިޔާސަތު\nލިއުއްވީ: ޣަޒާލާ ޙަސަން ޤަދުރީ، މިންހާޖު ވިމެންސް ލީގުތަރުޖަމާކުރީ: ޙަސަން ލުޠުފީ، ރަންފަސް، ސ.ހިތަދޫ\nތަޢާރުފްމުސްލިމުނޫން އޮބްޒާވަރުންނާއި އަދި މުސްލިމުންވެސް އެންމެ ގިނައިން ކުރާ ސުވާލަކީ އިސްލާމީ ސިޔާސީ ނިޒާމުގައި އަންހެނުންގެ ދައުރާއި މެދުގައެވެ. ބައެއް އިސްލާމީ މުޖުތަމަޢު ތަކުގައި އަންހެނުންނާ މެދު އިހާނެތިކޮށް ކަންތައްތައް ކުރެވެމުން ދިއުމުގެ ސަބަބުން ގިނަފަހަރަށް ހީވެފައި އޮންނަނީ ސިޔާސީ ނިޒާމުގައި އަންހެނުންނަށް އޮންނަނީ ވަރަށްވެސް ކުޑަ ފުރުޞަތެއް ކަމަށެވެ. ނުވަތަ އެއްވެސް ޙައްޤެއް ލިބިގެން ނުވާކަމުގައެވެ. އެކަމަކު އެއީ އެކަން އޮންނަ ގޮތެއް ނޫނެވެ. ސަރާ (50)\n31 އޯގަސްޓް 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 6246\nމޫސާ ޞާޢިދު، މަރަދޫ(25 އޮގަސްޓް 2013 (އާދީއްތަ) ދުވަހު ޝާއިޢުކުރި ބަޔާ ގުޅޭ)\n“ސަރާ…ހާދަވަރަކަށް ތިވިސްނަނީ….މާބޮޑަށް ފިކުރުނުކުރޭ. އަހަރެން ދެން ދުވަހަކުވެސް ސަރާގެ އަތުން ދުލެއް ނުކުރާނަން. ސަރާ ބުނޭ ސަރާގެ މަންމަ ގާތު އަހަންނަށް މަޢާފްކުރާށޭ. އަހަންނަށް އުނދަގޫ މަންމައާ ކުރިމަތިލާން.” ޢިމްރާން ނަޖްމާގެ މޫނަށް ބަލައިލުމަށްފަހު ސަރާގެ އަތުން ދޫކޮށްލައިފިއެވެ.\n30 އޯގަސްޓް 2013ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 3057\nޢަބުދުﷲ އަސްޢަދު، ހއ. އުތީމުޝާޢިރުގެ ހިތުގެ ޤަލަމުން ދެއްޔެއް ހުހެއް ނުވާނޭ ޝާޢިރުގެ ހިތުގެ ޞަފުޙާ އެކި ކުލަ ކުލައިން ލިޔޭނޭ\nޝާޢިރުގެ ހިތުގެ މިޔުޒިކް ކަންފަތްތަކަށް ނުއިވުނަސް ޝާއިރުގެ ހިތުގެ ރާގުން ހިލަޔަށް ދިރުން ލިބޭނޭ\nޝާޢިރުގެ ހިތުގެ ހޫނުން ފަރުބަދަ ވިޔަސް ވިރޭއިރު، ޝާޢިރުގެ ހިތުގެ ފިނިކަން ޝަބްނަމް ފަދައިން އޮހޭނޭ\nގދ.މަޑަވެލީގެ ރަށްވެހިކަން (3)\n30 އޯގަސްޓް 2013ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 5134\nގދ.މަޑަވެލީގެ ރަށްވެހިކަން (3) (ރަށުގެވެށީގެ ބައެއް މަޢުލޫމާތު)\nރަށްގިރުމުގެ މިންވަރު އަންދާޒާރާއިރު 1960މ. ގެ އަހަރުތައް ނިމުނުއިރު އެރަށުގެ ހުޅަނގު ދެކުނުގައި އާނުގަނޑެއްކަމަށްވާ “ފޮޅާނެގަލެއްހުއްޓާ” އެވެ، ކިޔާ އާނުގަނޑާއި، ރަށުގެ ހޭޅިފަށާދެމެދު ހުންނާނީ ގާތްގަނޑަކަށް ތިރީހަކަށް ފޫޓެވެ. ނަމަވެސް މިހާރު (2010މ.) އެބަޔާ ހޭޅިފަށާދެމެދުގެ ދުރުމިނަކީ، ގާތްގަނޑަކަށް އައްޑިހަ ވަރަކަށް ފޫޓެވެ. ހުޅަނދު ފަރާތު އަޑިގުޑާމަގުގެ (އިރުފެންނަގޭގެ މަގު) އަތިރިން ފަންސާހަކަށް ފޫޓު ގިރާފައިވާކަމަށް ބެލެވެއެވެ. އަދި ހުޅިދޮއްވީމަގުގެ (ރަތްވިލާމަގު) އަތިރިން ވެސް ހަމަ އެވަރަށް ގިރާފައިވެއެވެ. އެ މަގުގެ ހުޅަނގުފަރާތު މައި ތޮށީގައި ފުޅާ ކެންޑުމެއް އޮވެއެވެ. (އެތަނުގެ ނަމަކީ، “ބަޑެބެއްޔާ ހެރު ދަނގާ” އެވެ.) ޑރ. މާޓިން ލޫތަރ ކިންގް ގެ މަޝްހޫރު ތަގުރީރަށް ބައި ގަރުނު ފުރުން\n29 އޯގަސްޓް 20134 ޚިޔާލުދުނިޔޭގެ ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 7898\nފާއިތުވި (28 އޯގަސްޓްވި) ބުދަދުވަހަކީ، އެމެރިކާގެ ކަޅު ނަސްލުގެ މީހުންނަށް މަދަނީހައްގުތައް ހޯދައިދޭން މަސައްކަތްކުރި އެތައްސަތޭކަ މީހުންގެތެރެއިން އެންމެ މަޝްހޫރު އެއް ބޭފުޅެއްކަމުގައި ބެލެވޭ ޑރ.މާޓިން ލޫތަރ ކިންގް ދެއްވިއެންމެ މަޝްހޫރު (“އަހަރެންގެ ހުވަފެނެއް އެބައޮތެވެ”) ތަގުރީރަށް ފަންސާސް އަހަރު ފުރުނު ދުވަހެވެ. މި ތާރީޚީ ދުވަސް ފާހަގަ ކުރެއްވުމުގެ ގޮތުން ޑރ. ކިންގް މީގެ ބައި ގަރުނު ކުރިން އެ މަޝްހޫރު ތަގުރީރު ދެއްވި ތަނުގައި އެތައް ލައްކަ މީހުންގެ ޖަމާއަތަކަށް ރައީސް ބަރަކް އޮބާމާ ވަޑައިގެން ތަގުރީރު ކުރެއްވިއެވެ. [ކުދިކުދި] ބޮޑެތި ކަންތައްތަކެއް\n29 އޯގަސްޓް 20131 ޚިޔާލުއަޚްލާޤު, ދީނާއި ދުނިޔެއެޑްމިން\nކިޔާފައިވާ ޢަދަދު: 8107\nޢަބްދުލްޢަޒީޒު ޖަމާލު އަބޫބަކުރުއަޅުގަނޑުމެން ނަމާދުކޮށް ރޯދަ ހިފައި ޒަކާތްދީ ޙައްޖުކޮށް މާތް ﷲ އެންގެވި ގޮތަށް އުޅެ، ނަހީކުރެއްވި ކަންތައްތަކުން ދުރުވެވޭތޯ މަސައްކަތް ކުރަނީ މުސްލިމުންނަށް ވީތީ އެވެ. މުސްލިމުންނަކީ މާތް ﷲގެ ޙަޟުރަތުގައި ހަމައެކަނި ދީން ކަމުގައިވާ އިސްލާމް ދީނުގެ އަހުލުވެރީންނެވެ.\n28 އޯގަސްޓް 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5782\nއެއްފަހަރަކު މީހެއްގެ ހިޔަނި ހީނލާފައި އެމީހާއާ މުޚާޠަބު ކުރިއެވެ. “ނިކަން ދެކެބަލަ. އަހަރެން އެތައްފަހަރަކު ކަލެއަށްވުރެ މާބޮޑުވަމެއްނު. ކަލޭ ތިޔަހުންނަނީ ހަމަ އެހުންނަ ވަރަކަށްނު.”\nތަޢުލީމީ ދާއިރާ – ކިޔަވައިދިނުން\n28 އޯގަސްޓް 2013އިޖްތިމާޢީ, ދީނާއި ދުނިޔެއެޑްމިން\nޒުލްފާ އިބްރާހީމް، ގ.ނޫރަންގެ، (ޅ.ކުރެންދޫ)އަޅުގަނޑުމެންގެ ކޮންމެ މަންމައަކާއި ބައްޕައަކުވެސް ދަރިއަކު ބަލައި، ބޮޑު ކުރަނީ ނުހަނު ގިނަ އުއްމީދުތަކަކާއި އެކުގައެވެ. ކޮންމެ މަންމައަކަށްވެސް “ތެޔޮފެން ލެވޭ ހިނދު … ހެޔޮކަމުގެ ތިލަފަތް ބަރުކުރާ ހެވަކަށް މި ދަރިފުޅުވާނެއޭ” އުއްމީދުކޮށް، އެކަމަށް ދުޢާ ކުރެއެވެ. ތުއްތު އިރުގައި އިނގިލި ކުރީ ލައިގެން ސްކޫލަށް ގެންގޮސް އާންޓީއާއި ދަރިފުޅު ހަވާލު ކުރެއެވެ. އެކިއެކި ކުލާސްތަކަށް ކުއްޖާ ގެންދެއެވެ. އަވަހަށް ތަކެތި ދަސްކޮށްދޭށެވެ. ތިމާގެ ދަރިފުޅަކީ މޮޅު ކުއްޖަކަށް ހަދާށެވެ. އަދި ކިއެއްތޯއެވެ؟ އެ ދަރިފުޅަކީ އެންމެ މޮޅު ކުއްޖާއަށް ވޭތޯއެވެ. ހަވަރާއި ފުރެތިކާލުންގެ ހަނގުރާމަ (1)\n28 އޯގަސްޓް 2013ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 5239\nޢަބުދުﷲ ޙިލްމީ “މިއަދާ ޖެހެންދެން ރާއްޖޭގެތާރީޚު ލިޔުމަކީ ވެރިކަމުގެދާއިރާއިން ކުރަމުން އައި ކަމެއްކަމާއި، ތާރީޚު ލިޔާ ފަރާތަކަށް އެ ތާރީޚް އޮޅުންފިލުވައިދީ ހަދަނީ އެދާއިރާއިން ކަމާއި ލިޔުމުގެ މަސައްކަތް ކުރަނީވެސް އެ ދާއިރާއެއްގެ މުވައްޒަފުންކަމާއި އަދި މިހެންވުމުން ތާރީޚް އޮތީ ވެރިކަމުގެ ފަރާތުން ޖެއްސި ކުލައެއް އޭގައި ޖެހި، ޤައުމީ ތާރީޚަށްވުރެ ބޮޑަށް ވެރިކަމުގެ ތާރީޚުކަމުގައި ވެފައިކަމަށް” “މުޚްތަޞަރު ތާރީޚު ދީބާމަޙަލް”ގައި ދިވެހި މުއައްރިޚު އުސްތާޛުލް މަރުޙޫމް މުޙައްމަދު އިބްރާހީމް ލުޠުފީ ލިޔުއްވައެވެ.\n27 އޯގަސްޓް 2013ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 2722\nޅ.ނައިފަރުގައި ބޭއްވުނު ތާރީޚީ معرضއާއި ބެހޭ ގޮތުން النبيل جعفركمال الدّينގެ ބައެއްخيال\nވިޔަފާރިމިއަދުގެ خاصّ ރިޕޯރޓަރ\nމިނިސްޓްރީ އޮފް ޓްރޭޑް އެންޑް ޑިވެލޮޕްމަންޓްގެ ފަރާތުން، ޅ.ނައިފަރުގައި މިދިޔަ ބުރާސްފަތި ދުވަހު އާދެ! ޙައްޖުމަހުގެ 12 ވަނަ ދުވަހު ބޭއްވުނު އަތްތެރިމަސައްކަތާއި އަތުމަސައްކަތުގمعرض އަކީ ރާއްޖެތެރޭގެ ރަށެއްގައި ބޭއްވުނު އެންމެފުރަތަމަ معرض އެވެ. މިނޫހުގެ އެންމެފަހު ހުކުރު ނަންބަރުގައި އަޅުގަޑުމެން އިޝާރާތްކޮށްލާފައިވާ ފަދައިން، މާލޭގެ ބައެއް ޢިއްޒަތްތެރިންނާއި ބައެއް ޢާއްމުން އެކަށީގެންވާ ޢަދަދަކަށް معرض ބެއްލެވުމަށްޓަކާ ނައިފަރަށް ޒިޔާރަތްކުރެއްވިއެވެ. 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178…179180181182183…184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


Danish Zehen ge Instagram Account activate koffi\nއެމްޓީވީ އިން ދައްކަމުންއަންނަ ރިއލިޓީ ޝޯވް "އޭސްއޮފް ސްޕޭސް" ގެ ބައިވެރިއެއްއް ކަމަށްވާ ދާނިޝް ޒެހެން މަރުވުމުން"އިންސްޓަގްރަމް" އިން އޭނަގެ އެކައުންޓް ޑީއެކްޓިވޭޓް ކުރުމަށްފަހު އަލުން އެކްޓިވޭޓް ކޮށްފިއެވެ.\nރިޕޯޓްތައް ބުނާގޮތުގައި ދާނިޝް މަރުވެފައިވަނީ މިދިޔަ ޑިސެމްބަރ 20 ވަނަދުވަހު ފަތިހު ކައިވެނި ޕާޓީއަކަށް ގޮސްފައި އެނބުރި ގެއަށް ދިޔަމަގުމަތީގައި އޭނަ ދުއްވާފައި ދިޔަކާރު އެކްސިޑެންޓް ވެގެންނެވެ.\nދާނިޝް މަރުވުމާއެކު ދެދުވަސްފަހުން އޭނަގެ އިންސްޓަގްރާމްގެ ފޮލޯވަރސް އިތުރުވުމުން "އިންސްޓަގްރަމް" އިން ވަނީ އެކްޝަން ނަގާ އޭނަގެ އެކައުންޓް ޑީއެކްޓިވޭޓް ކޮށްފައެވެ. އެހެންކަމުން އޭނަގެ އެތައް ފޭނުންނެއް ވަނީ އިންސްޓަގްރަމް އަށް މެސްޖްކޮށް އޭނަގެ އެކައުންޓް އަލުން ޑީއެކްޓިވޭޓް ކޮށްދިނުމަށް އެދިފައެވެ.\nދާނިޝް ބައިވެރިވި އެމްޓީވީ ގެ "އޭސްއޮފްސްޕޭސް" ޝޯވ ގެ ހޮސްޓް ވިކާޝްވެސް ވަނީ ދާނިޝްގެ އެކައުންޓް އަނބުރާ ލިބުމުން އެއެކައުންޓް އަނބުރާ ހޯދުމަށް"އިންސްޓަގްރަމް" އަށް ޓްވީޓްކޮށް، މެސްޖްކޮށް، ކޮމެންޓް ކުރި އެންމެނަށް ޝުކުރުއަދާކޮށްފައެވެ.\nއުމުރުން 21 އަހަރުގެ ދާނިޝް އަކީ އޭސް އޮފް ސްޕޭސްގެ ބައިވެރި އެއްގެ އިތުރުން ޖިލެޓްގެ ބްރޭންޑް އެމްބެސެޑަރ އެކެވެ. އަދި އޭނަ އަކީ "ޓިކްޓޮކް" ވީޑިއޯ ތަކުގެ އިތުރުން ޔޫޓިއުބް ބްލޮގަރ އެއްގެ ގޮތުގައި ވެސް މަޝްހޫރު ފަރާތެކެވެ. ރިޕޯޓްތައް ބުނާގޮތުގައި އިންޑިއާ އަދި އެހެން ގައުމުތަކުގެ ވެސް ގިނަ ބައެއްގެ ލޯބި ހޯދާފައިވާ ދާނިޝް ކުއްލިގޮޮތަކަށް މަރުވުމުން އެކަމާ ގިނަބަޔަކު ތިބީ އަދިވެސް ބޮޑު ޝޮކެއްގައެވެ.\nހަ އެއްބަސްވުމެއްގައި އިންޑިއާ އާއި ރާއްޖެއިން ސޮއިކޮށްފި\nއިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ވަޑައިގެންފި\nމޯދީއަށް ނިޝާން އިއްޒުއްދީންގެ ލަގަބު އަރުވަނީ


Hukuru khutuba thah reform kuran jehifa.\nފުރަތަމަ ޞަފްޙާreportHukuru khutuba thah reform kuran jehifa.\nAruzam 7:55 AM\n"ހުކުރު ޚުތުބާތައް ރިފޯމް ކުރަން ޖެހިފައި"\nކީރިތި ﷲ ތިޔަ އަޚުންނާއި އުޚުތުންނަށް އަޅުގަނޑުގެ މުރާދުން ފައިދާކުރުވަނިވި ބުއްދިއެއް ދެއްވުން އެދި ދުޢާ ކުރަމެއެވެ.\nއަހަރުމެން އެންމެން ޤަބޫލުކުރާ ޙަޤީޤަތެއް ވެއެވެ. އެއީ ޖަލްސާއެއްގައި ޕޯޑިއަމް ކައިރިއަށް ހުއްޓި ހުރެ މީސްތަކުންނާއި މުޚާޠަބު ކުރާ މީހާ، މުޚާޠަބު ކުރަމުންދާއިރު އެންމެންނަށް ފެންނަ ގޮތަށް ކަރުދާހެއް ބަލައިގެން އޭގައިވާ އެއްޗެހި ތަކެއް ކޮށިކޮށިކޮށް މަށަމަށައިގެން ކިޔަމުން ދާނަމަ ތިއިން އެއް އަޚަކުވެސް އުޚްތަކުވެސް އެތާނގައި އެޖަލްސާގައި އިނުމަކަށް ޤަޞްދެއް ނުކުރާނެއެވެ. ބަލާނީ ކޮންމެވެސް ފައިދާ ހުރި އެހެން ކަމެއް ކުރުމަށްޓަކައި ވަގުތު ސަލާމަތް ކުރުމުގެ ގޮތުން އެތަނުން ސަލާމަތް ވެވޭތޯނޫންތޯއެވެ؟\nސަބަބަކީ އެމީހާ އެކިޔަނީ އެއްޗެއް ބަލައިގެންކަމުންނެވެ. އޭގައި އެއްވެސް ޝައުޤުވެރިކަމެއް ނެތީމައެވެ. އެމީހާ އެކިޔަނީ މީހަކު ލިޔުނު ޢިބާރާތެއް އެލިޔުނު ގޮތަށްކަމުންނެވެ. އެހެން ވެއްޖެއްޔާ އެލިޔުނު އަޞްލު މީހާ ކޮބައިތޯއެވެ؟\nއާނއެކެވެ. މިދައްކަނީ އަހަރުމެންގެ ވެރިންގެ ކުރިމަތީގައި އެއްވެސް އަގެއް ނެތް އެއްޗެއްގެ ގޮތުގައި ހިތައި، އެހެން ނަމަވެސް މުއުމިނުންނަށް އެއެއްޗަކުން ފުރިގެންވާ ބަރަކާތްތެރި ހުކުރު ޚުތުބާގެ ވާހަކައެވެ. އެޚުޠުބާގެ ބަރަކާތްތެރި ކަމާއި އިތުރުކަމާއި ދެވިފައިފާ ޢިއްޒަތުގެ މިންވަރު ވިސްނާލާށެއެވެ. ޚުޠުބާ ކިޔަމުން ދާއިރު މީހަކު ވާހަކަ ދެއްކުން އެއީ ޙަރާމް ކަމެކެވެ. އަދި މީހަކު ވާހަކަ ދައްކާތީ އޭނާ ކައިރީގައި ހަނު އިންނާށޭ ބުނަން ބޭނުންވެގެންވެސް އެއްޗެއް ބުނުންވެސް ވަނީ ޙަރާމް ވެގެންނެއެވެ. އަޚުންނޭވެ! އެއީ ބަރަކާތް ތެރި ހުކުރު ޚުޠުބާއަށް އިސްލާމްދީން ދިން ލޯތްބާއި ޤަދަރާއި އަހަންމިއްޔަތެވެ. ވީއިރު އަޚުންނޭވެ! އަހަރުމެން އެއްފަހަރު ނަމަވެސް ވިސްނާލަން ނުވޭތޯއެވެ؟ އަހަރުމެންނަށް ވަނީ އަހަރުމެންގެ ތެރޭގައި އެއިރެއްގައި ޖެހިފައިވާ އެންމެއް ބޮޑު މައްސަލަތަކެއް ހޯދައިގެން އެ ކަންކަމުގެ ޙައްލު ހޯދާ މުސްލިމުންނަށް ޢިބްރަތުން ފުރިގެންވާ އަގުހުރި ވަގުތު ކޮޅަކަށް އެ ޚުޠުބާ ހެދުމަށްޓަކައި، ވަރުގަދަ ހަތިޔާރަކަށް ހެދުމަށް އިސްލާމްދީން މަގުދައްކައިދީފައެވެ. ފަހަރެއްގައިވެސް މީހުން ޚުޠުބާގެ މަތިން ފޫހިކުރުވާނީ ކިހިނަކުންކަން ހޯދައިގެން އެގޮތަށް މަސައްކަތް ކުރުމެއް ނޫނެއެވެ.\nދެން ސުވާލެއް ކޮށްލާނަމެވެ. ތިކިޔާ "ފަރަންޖީނުންގެ ޑިމޮކްރަސީ" ޤަބޫލުކުރާ މީހުން އެކި ޕާޓީޕާޓީއަށް ޖާނުން ފިދާވާންތިބެ، ޖަލްސާތަކުގެ ޕޯޑިއަމްތަކުގައި ވާހަކަ ދައްކާ އިރު އެއްޗެއް ބަލައިގެން ވާހަކަ ނުދައްކަނީ ކީއްވެހެއްޔެވެ؟ ޖަވާބު ވަރަށް ޞަރީޚައެވެ. ޔަޤީނެވެ. އެފަދަ މީހެއްގެ އެއްވެސް މަޤްބޫލުކަމެއް ނޯންނާނެއެވެ. އަދި އެދައްކާ ވާހަކަ ތަކެއް މީހުން ޤަބޫލެއް ނުކުރާތާނގައި މަޑު މަޑުން އެތަނަކުން މީހުން ނިކުމެ ނިކުމެ ހުސްވާނީއެވެ. އެހެން ސުވާލެއްވެސް ކޮށްލާހިތްވެއެވެ. ތިކިޔާ " ރާއްޖޭގެ ޑިމޮކްރަސީނުންގެ ވެރިން" ރަށްރަށުގެ މައްސަލަތައް ޙައްލުކުރުމަށްޓަކާ ދަތުރު ކުރަމުން ދާއިރު، ހުރިހާ ރަށަކަށް ގޮސް ހަމަ އެއްވާހަކައެއް އެއްވެސް ލަފުޒަކަށް، ފިއްޔަކަށް، ބަދަލެއް ނުގެނެސް ވާހަކަ ދައްކާ ހެއްޔެވެ؟ ޖަވާބު ނިކަން ފަސޭހައެވެ. އެގޮތަކަށް ނުދައްކާނެއެވެ. ސަބަބަކީ ހުރިހާ ރަށެއްގައި ސީދާ ދިމާވާނީ އެއް މައްސަލައެއް ނޫންކަމުން ބުއްދިއެއް ހުރި މީހެއް އެގޮތަށް ވާހަކަ ނުދައްކާނެތީއެވެ.\nއަޚުންނާއި އުޚްތުންނޭވެ! ވިސްނާލާކަށް ނުވޭ ހެއްޔެވެ؟ މިރާއްޖޭގައި މިވާ ޑިމޮކްރަސީގައި އެމީހުން ބޭނުންވެއްޖެ ކޮންމެ ތަނެއްގައި ބޭނުން އިރަކަށް ބޭނުން އެއްޗެއް ކިޔުމުން އެއީ "އޯކޭ" ކަމެކެއެވެ. އެހެން ނަމަވެސް ހުކުރު ދުވަހުގައި ހުކުރު ކުރާއިރު ވަރުގަދަ ދަރުސަކަށް އަގުހުރި ނަޞޭޙަތަކަށް ބޭނުންތެރި ފިލާވަޅަކަށް ޚުޠުބާ ވެދާނެކަމަށްޓަކައި އެމީހުން ބިރުގަތެވެ. އެކަމަށް އެމީހުން ހުރަސް އަޅައެވެ. ނަބަވީ އިރުޝާދުން ދަލީލު ނަންގަވައިގެން ރަސޫލު صلى الله عليه وسلم އަންގަވާފައިވާ ގޮތަށް ހުކުރު ޚުތުބާތައް ބިނާވެގެން ގޮސްދާނެތީ އެ ބައިގަނޑު ކިތަންމެހާވެސް ބިރުގަނެއެވެ.\nއެމީހުންގެ ބަހުރުވައިންނަމަ އޭގެ ސަބަބުން އުފެދިދާނެ ފިތުނަ އަކަށްޓަކައި ނުވަތަ މަޞްލަޙަތު ގޯސްވެދާނެ ކަމަށް ބުނެ މިބައިގަޑު ޚުތުބާތައް ފާސްކުރަނީ އެމީހުން ބޭނުން ގޮތަކަށެވެ. އެމީހުންގެ މުށުތެރެއަށްލާ ފިއްތާލައެވެ. އެމީހުން ޖަހާ ތައްގަނޑު ތެރެއަށްލާ ބާރު ކޮށްލައެވެ. ސުވާލަކީ ބާޠިލު ފާސިޤު ލަޢްނަތް ލިބިގެންވާ މުޑުދާރު ފަރަންޖީނުންގެ ޑިމޮކްރަސީގެ ދަށުން ބޭނުން މީހަކަށް ބޭނުން ޕޯޑިއަމް އެއްގައި ބޭނުން އެއްޗެއް ކިޔައިގެން ނުއުފެދޭ ފިތުނައެއް ނުވަތަ ގޯސްނުވާނޭ މަޞްލަޙަތެއް، އިސްލާމްދީނުގައި ވާގޮތަށް ހުކުރު ޚުޠުބާ ކިޔުމަކުން އުފެދޭނެ ހެއްޔެވެ؟ ހަމަހިލާ އެހެނަކުން ނުވާނެއެވެ. %100 ގެރެންޓީއެވެ. އަދިކިއެއް އެއީ ޝައިޠާނާގެ ބަހެވެ.\nއެމީހުންގެ ބޭނުމަކީ އަހަރުމެންގެ ޢަޤީދާ ބަލިކަށި ކޮށްލުމެވެ. ފުނޑު ފުނޑު ކޮށްލުމެވެ. ﷲ ގެ ކަލިމަ މަތިވެރި ކުރުމަށް ކުރާ މަސައްކަތް އެއީ އެބައިގަނޑު ރުހޭ ކަމެއް ނޫނެވެ. އަހަރުމެން ކުށްކުރުން ހުއްޓާލުމަކަށް އެބައިގަނޑު ނޭނދެއެވެ. އެހެންނަމަ ﷲ ގެ ގެކޮޅުގައި ﷲ ގެ އަމުރުފުޅަށް ކިޔާ ހުކުރު ޚުޠުބާއަށް އެބައިގަނޑު ބާރުނުފޯރުވީސްކަން ކަށަވަރެވެ. ފިޠުނަ އުފެދިދާނޭ ކިޔައިގެން އެމީހުންގެ ޚާއްޞަ ހުއްދައެއް ލިބިގެން މެނުވީ ކުރާކަމަކަށް ނުހެދީސްކަން ކަށަވަރެވެ. އެބައިގަނޑުގެ ބޭނުން ކިތެންމެހާވެސް ސާފެވެ. އެއީ އެބައިގަނޑު ﷲ ގެ ނޫރު މިބިންމަތީގައި ފާޅުވެދާނެތީ އަތްއަޅާ ނިއްވާލުމަށް ކުރާ މަސައްކަތެއް ނޫން ދެވަނަ ކަމެއްނޫނެވެ. އެހެންނޫންނަމަ ކޮންމެ ރަށެއްގައި ނުވަތަ އަތޮޅަކަށް ނުވަތަ އެބަޔަކަށް ދިމާވެގެން އުޅޭ މައްސަލަތަކެއްގެ ޙައްލު ޚުޠުބާއިން ނުދެވޭންވީ ސަބަބެއް އެބައޮތްތޯއެވެ. އެކި ކަންކޮޅުތަކުގައި އެކިއެކި ބޮޑެތި، މުޖްރިމުން ބިރުވެރި ނުރައްކާތެރިކަން އޭގެ އިންތިހާއަށް ގޮސްފައިވާ ފާފަތަކުން ފޯވެފަ ތިބޭއިރު، އެއިން ވާހަކައެއް ޛިކުރުކޮށްލުމެއްނެތި ތިމާވެއްޓަށް ގެއްލުން ލިބިދާނެތީ، ދޮންމީހުން އައުން މަދުވެދާނެތީ، "ޕްލާސްޓިކް ކޮތަޅު ކަނޑަށް ނުއުކާށޭ" ބުނެ ރާއްޖޭގެ ހުރިހާ ޚަޠީބުން ހުރިހާ މިސްކިތެއްގައި ނުގޮވީސްކަން ކަށަވަރެވެ.\nމިއީ ކޮންކަމެއްތޯއެވެ؟ ރާއްޖޭގެ ހުރިހާ ކަންކޮޅުތަކުގައި ޖަލްސާތަކުގައި ޕޯޑިއަމް ތަކުގައި، އެކި ގޮތްގޮތަށް، ﷲ ނަހީ ކުރެއްވިހާ ގޮތްގޮތަށް ވާހަކަ ދައްކާފައި، ﷲ ގެ ގެކޮޅުގައި ހުކުރު ޚުޠުބާ ކިޔުމަށް ވަކި ގޮތަކަށް ކިޔުމަށް ބާރުއަޅާ ބިރުދެއްކި އެވެ. އަމިއްލަ ޚުޠުބާއެއް މީހެއް ކިޔައިފިނަމަ ބިރުން އަވަހަށް ޝައިޠާނާގެ ވަސްވާހަށް ހެއްލި މައްކާގެ މުޝްރިކުންހެން ހޯހޯ ގޮވަމުން ފާސްތަކާ ހުއްދަތައް ހިފަހައްޓާ ބާޠިލް ކުރެއެވެ. މިއީ އިސްލާމީ ޝަރީޢަތެއް ނެތް ތަނެއްގައި އިޞްލާޙުގެ އެއްވެސް ދޮރެއް ހުޅުވިގެން ނުދާނޭ ކަމުގެ އަލިގަދަ ދަލީލެކެވެ. އެހެން ނަމަވެސް އޭ ޑިމޮކްރަސީނުންނެވެ. ވަތަކުތޯ ޖެހޭނީ އަހަރުމެން ނިކަން ހުރެ ބަލާނަމެވެ. ކަލޭމެންތީ ފިނޑި، މަރަށް ބިރުން ދުވާ ބައިގަނޑެކެވެ. ހަނދާނުން ފުހެ ނުލާށެވެ! ނަރަކަ އަކީ ﷲ އަށް ކާފިރުވެ އެސއިލާހުގެ ޝަރީޢަތަށް ނުރުހުނު މީހުންނަށް އެންމެ އަވަހަށް ދާން އޮތް ތަންކަން ދަންނާށެވެ! އެތަނުން އިސްތިޤްބާލުކުރާނީ މުގުރުބުރި ތަކުގެ ވެރި ގަދަފަދަ މަލާއިކަތުންކަމާއި މެދަކު އެއްވެސް ޝައްކެތް ވަހުމެއް ނެތެވެ.\nﷲ ވަޙީ ކުރައްވާފައި ވެއެވެ.\n"يُرِيدُونَ لِيُطْفِئُوا نُورَ اللَّهِ بِأَفْوَاهِهِمْ وَاللَّهُ مُتِمُّ نُورِهِ وَلَوْ كَرِهَ الْكَافِرُونَ "\n"(އެއުރެން އެދެނީ، ﷲ ގެ ނޫރު ފުޅު (އެބަހީ: އިސްލާމްދީން) އެއުރެންގެ އަނގަތަކުންފުމެ، ނިއްވައިލުމަށެވެ. އަދި ކާފިރުން ނުރުހުނުކަމުގައި ވިޔަސް ﷲ، އެކަލާނގެ ނޫރުފުޅު ފުރިހަމަ ކުރައްވާހުއްޓެއެވެ."( سورة الصف 8\nމަޞްދަރު: މިއީ ދީން އިންފޮ މިވެބްސައިޓުން ނަޤުލުކުރެވިފައިވާ އާޓިކަލެކެވެ.\nliyun theriyaa nikan visnaalabala .. hukuru namaadhuge khuthubaa kiyumah hudhdhaedheny vaki sharuthu thakeh hamavaa bayakasheve. hama komme komme myhakah dhinyma dhen vaane goi hama nuvisnenythw eve.\ndhen nubalai khuthubaa kiyaavaruge fenvaru huri myhun raajjeygai thibbevi kamah gaboolu kuravvaanamaebeyfulhunnaky kobaikan vidhaalu ve ballavaasheve ???\nkomme myhakah ves ( sharuthu hama va ) khuthuba liyefai ministry ah havaalu kurmuge furushathu eba otheve. ekan nukuranee kyvve heyyeve. eyrah emyhaku beynun maulooakah liyefai dhineema jehigen anna hukuru dhuvahu kiyaaneeekhuthuba eve.\nengui vadaigannavaane fadhain BAEH HY thakaky faafa ekeve.\nލައިލަތުލް ޤަދުރި ވިލޭރެއަކީ ކޮބައިކަމާއި އެރޭގެ މާތްކަމާއި އަދި އެރޭގެ ޢަލާމާތްތައް


Raees Yameenge Ordarah Qanoona Khilaafah Kankan Kohfaivaane - Adeeb\nރައީސް ޔާމީންގެ އޯޑަރަށް ޤާނޫނާއި ޚިލާފަށް ކަންކަން ކޮށްފައިވާނެ - އަދީބު\nރައީސް އަބްދުﷲ ޔާމީން އަބްދުލްގައްޔޫމްގެ އޯޑަރަށް ޤާނޫނާއި ޚިލާފަށް ކަންކަން ކޮށްފައިވާނެ ކަމަށް އަދީބު އިޢުތިރާފުވެއްޖެއެވެ. ރައީސް ޔާމީންގެ ޝަރީޢަތުގައި ކީރިތި ޤުރުއާނުގައި އަތްޕުޅު ބޭއްވުމަށްފަހު ހުވާކުރައްވައި ހެކިބަސްދެއްވަމުން އަދީބުވަނީ ރައީސް ޔާމީން އަބްދުލްގައްޔޫމްގެ އޯޑަރަށް ޤާނޫނާއި ޚިލާފަށް ކަންކަން ކޮށްފައިވާނެކަމަށް އެއްބަސްވެ ވަޑައިގެންފައެވެ.\n"ރައީސް ޔާމީން އަންގައިގެން ނުވަތަ އޯޑަރަށް ގާނޫނާ ހިލާފު ކަންކަން ކުރެއްވީމޭތޯ ތިޔަ ވިދާޅުވަނީ، އެހެންތޯ ތިޔަ ވިދާޅުވަނީ،" ރައީސް ޔާމީން އެއްސެވި އެވެ. އަދީބުގެ ޖަވާބަކަށްވީ "އާދެ" ކަމަށެވެ. ރައީސް ޔާމީން ސުވާލު ދެތިން ފަހަރަށް ތަކުރާރު ކުރެއްވި އެވެ. އިއުތިރާފުވަނީތޯ ވެސް އެއްސެވި އެވެ. އަދީބު ޖަވާބަކަށްވީ "އާދެ އާދެ" ކަމަށެވެ.\nކެންޕެއިން ފައިސާވެސް ލިބުނު ކަމަށާއި އެހެންނަމަވެސް އެސްއޯއެފްއަށް ޖަމާކުރީ ޔާމީންގެ ވިދާޅުވުމަށް އެއްކުރި އެމްއެމްޕީއާރުސީގެ ފައިސާކަމަށް ވިދާޅުވިއެވެ.\n"ކެމްޕެއިން ފައިސާއެއް އެސްއޯއެފްއަށް ނާދޭ، އެސްއޯއެފްގައި ހުންނާނީ އެމްއެމްޕީއަރްސީގެ ފައިސާ، ކެމްޕެއިން ފައިސާ ހުންނާނީ ޕީޕީއެމްގެ އެކައުންޓްގަ ނޫނީ ކެންޑިޑޭޓެއްގެ އަތުގައި، އެވެސް އިންތިހާބެއް ބޯމަތީގައި އޮތްނަމަ، ނޫންނަމަ ކެމްޕެއިން ފައިސާއެއް ނުހުންނާނެ، މިކަން ހިނގި 2015 ވަނަ އަހަރު އިންތިހާބެއް ނެތް، އެހެންވީއިރު މިލިއަނުން އެޑްވާންސްކޮށް ކެމްޕެއިން ފައިސާ ދީފައެއް ނުހުންނާނެ،" އަދީބު ވިދާޅުވި އެވެ.\nއަދި ހެކިބަސްދެނީ އެއްވެސް ނުފޫޒެއްނެތި އަމިއްލަ އިހްތިޔާރުގައި ކަމަށް ވިދާޅުވިއެވެ.\n"އެއްވެސް ނުފޫޒެއް ނެތް، އަމިއްލަ އިހްތިޔާރުގައި މި ހެކި ބަސް ދެނީ، އަޅުގަނޑު ވާނީ ދައުލަތާއެކު އެއްބާރުލުން ދިނުމުގެ އެއްބަސްވުމެއްގައި ސޮއިކޮށްފަ، އެއީ އަޅުގަނޑު އެމްއެމްޕީއާރްސީގެ ކޮރަޕްޝަންގެ މުގުލުގައި ތިބި މީހުންނާއި މަންފާ ލިބުނު މީހުން ހާމަ ކުރަން ބޭނުންވާތީ، އޭގެ ސަބަބުން އިންޒާރުތައް ވެސް ލިބޭ، މި ހެކި ބަސް ދޭތީ ވެސް އިންޒާރުތައް އައި، ވިހަދީ ޖަލުގައި މަރާލާނެ ކަމަށް ވެސް އިންޒާރު ލިބޭ،" އަދީބު ވިދާޅުވި އެވެ.\nރިއާސީލޯންޗްކޮޅުގައި ރޯކޮށްލިކަމަށް ތުހުމަތުކޮށް އަދީބު ހައްޔަރު ކުރިފަހުން ދެބޭފުޅުން ބައްދަލުވި ފުރަތަމަ ފަހަރު ދިޔައީ ހޫނުޒުވާބަކަށެވެ.


Olhun bolhun: Rayyithunge nimmun | Mihaaru\nއާންމު އިންތިހާބުގައި ދެ އޮފިޝަލަކު ވޯޓު ފޮއްޓަކާ އެކު: އެމްޑީޕީން ކާމިޔާބު ކުރީ ވަރަަށް ބޮޑު ތަފާތަކުން\n11 އެޕްރީލް 2019 - 12:05\nއަމާންކަމާއި އޮމާންކަމާ އެކު އާއްމު އިންތިޚާބެއް ނިމިގެން ހިނގައްޖެ އެވެ. ކުރިއަށް އޮތް ފަސް އަހަރު ދުވަހު ރާއްޖޭގައި މައިގަނޑު ސިޔާސަތުތައް ކުރިއަށް ގެންދާނެ ގޮތުގެ ފެހި ސިގްނަލް ދިވެހި ރައްޔިތުން ދީފި އެވެ. ވޯޓުގެ ޒަރީޢާ އިންނެވެ. ކުރި އަށް އޮތް ފަސް އަހަރު ދުވަހު ވެރިކަން ކުރުމަށް ކާމިޔާބު ހޯދި ޕާޓީ އަށެވެ. މި އިންތިޚާބުން އަޅުގަނޑުމެންނަށް ވަރަށް ގިނަ ކަންތައްތައް ބުނެދީފި އެވެ. ފިލާވަޅު ލިބިއްޖެ އެވެ. ސިޔާސީ ގޮތުން އުއްމީދު އާލާވާ ކަހަލަ ނިޝާންތައް ސިޔާސީ އުދަރެހުން އަޅުގަނޑުމެންނަށް ފެންނަން ފަށައިފި އެވެ.\nމި އިންތިޚާބުގައި އާދަޔާ ޚިލާފް ކާމިޔާބީއެއް ހޯދި ޕާޓީން އެ ކާމިޔާބު ހޯދީ ހިލެއެއް ނޫނެވެ. އެ ޕާޓީގެ ތަޞައްވުރު، އެ ޕާޓީގެ އެޖެންޑާ ރައްޔިތުންނަށް ވިއްކައިގެންނެވެ. އެ ޕާޓީގެ ލީޑަރުން ރެޔާއި ދުވާލު ކުރި ބުރަ މަސައްކަތުން، މިހާރު ބަލަން ޖެހޭނީ ގައުމު ކުރިއަށް ގެންދާނެ ގޮތް ކަމަށް އެ ޕާޓީން ދެއްކި މަގު ރައްޔިތުންނަށް ފަހުމްވީ އެވެ. އިންތިޚާބުގައި ބައިވެރިވި އެހެން ޕާޓީތަކުން ރައްޔިތުންނަށް ވިއްކާނެ ޚިޔާލެއް، ތަޞައްވުރެއް، އޮތް ކަމަކަށް ނުދައްކަ އެވެ. އެ ވާހަކަ ނުދައްކާތީވެ އެވެ. ބޭނުން ވަނީ ގޮނޑި އެވެ. ކީއްކުރަންތޯ އެވެ؟ މި ފަހަރުގެ އިންތިޚާބުގައި އަޅުގަނޑުމެންނަށް ލިބުނު އެއް ފިލާވަޅަކީ ގައުމު ކުރިއަށް ގެންދާނެ ރަނގަޅު ތަސައްވުރެއް ނުދައްކާ ނަމަ ވޯޓު ހޯދަން އުނދަގޫ ވާނެ ކަމެވެ. ގޮނޑި ނުލިބޭނެ ކަމެވެ.\nޑިމޮކްރަސީއާ ގުޅިފައިވާ، އަޅުގަނޑުގެ އުއްމީދުތައް އާލާވާ ނިޝާން ފެނުނީ މީގެ ފަސް އަހަރުގެ ކުރިއަށް ބަލައިލުމުންނެވެ. އެ އިރު ބޭއްވި އާއްމު އިންތިޚާބުގެ ނަތީޖާ އަށް ބަލަައިލުުމުންނެވެ. ވެރިކަމުގައި އޮތް ޕާޓީން ނުވަތަ އޭގެ ކުރިން ވެރިކަމުގައި އޮތް ސަރުކާރުން ކަންތައް ކުރި ގޮތާ މެދު ރައްޔިތުންގެ ހިތްހަމަނުޖެހުން، އެފަހަރު ވެސް ރައްޔިތުން ދެއްކީ ވޯޓުގެ ޒަރީއާ އިންނެވެ. ހަގީގަތުގައި އެއީ ޑެމޮކްރަސީގައި އެކަން އޮންނަ ގޮތެވެ. އަލަށް ވެރިކަމަށް އަންނަން މަސައްކަތް ކުރި ގުޅިފައިވާ ޕާޓީތަކުން، ރައްޔިތުންގެ މަޖިލީހުގައި ވަރަށް ގިނަ ގޮނޑި ކާމިޔާބުކުރި އެވެ. ވަރަށް ފަސޭހަކަމާ އެކު ކޮންމެ ކަމެއް ވެސް ފާސްކުރެވޭ ވަރުގެ ބޮޑު އަޣްލަބިއްޔަތެއް ހޯދި އެވެ. އެ ޕާޓީން އެ އަޣްލަބިއްޔަތާ އެކު ރައްޔިތުންގެ އިތުބާރުގެ ބޭނުންކުރީ ނާޖާއިޒު ކޮށްނެވެ. ނަަތީޖާއަކަށް ވީ ފަސް އަހަރު ފަހުން އެ ޕާޓީ އަށް ރައީސް ކަން ވެސް ގެއްލުމެވެ. ރާއްޖޭގެ ތާރީޚުގައި ވެސް މި އަދާ ހަމައަށް ނުފެންނަހާ ދަށް، ލަދުގަންނަ ވަރުގެ ނަތީޖާއެއް އާއްމު އިންތިޚާބުގައި އެ ޕާޓީ އަށް ލިބުމެވެ.\nދެ ފަހަރެއްގެ މަތިން އެއް އަހަރު ދުވަހުގެ ތެރޭގައި، ރައްޔިތުން އެ ޕާޓީ އަށް ނޫނެކޭ ބުނީ ކީއްވެތޯ އެވެ؟ އެ ޕާޓީ ވެރިކަމުގައި އޮތް އިރު އޮތް ކަރަޕްޝަން ބޮޑުކަމުންނެވެ. ބޮޑެތި މަޝްރޫޢުތައް ދޭސީ ކުންފުނިތަކަށާއި ބިދޭސީ ކުންފުނިތަކާ ހަވާލުކުރީ ބީލަމަކާ ނުލަ އެވެ. ފަތުރުވެރިކަމުގެ ރަށްތައް ކުއްޔަށް ދޫކުރެވޭ ގޮތާއި، ކުއްޔަށް ދެވޭ ފަރާތާއި ކުއްޔާއި ކުލީގެ ގޮތުގައި ކުރިއަށް ނަގާ ފައިސާގެ އަދަދު ވެސް އެނގެނީ ހަމައެކަނި އެކަމުގައި އުޅުނު އިސް މީހުންނަށެވެ. ސަރުކާރުގެ މިފަދަ ކަންތައްތައް ބަލަހައްޓާ އިދާރާތަކަށް ވާއެއްނުވާއެއް އޮޅުން ނުފިލަ އެވެ. ސަރުކާރުގެ ވަޒީފާތައް ލިބެނީ ޕާޓީގެ މީހުންނާއި ރައްޓެހިންނާއި، ތިމާގެ މީހުންނާއި، ގުޅުން އޮންނަ މީހުންނަށެވެ. ސެޓްފިކެޓަށް، ތަޖުރިބާ އަށް، ސުލޫކީ މިންގަނޑަށް ބަލައިގެންނެއް ނޫނެވެ. ސަރުކާރުގެ ކުންފުނިތަކުން މަސައްކަތު މީހުން ބޭނުންވެގެން އިޢްލާނު ކުރުމުން ވެސް، ބޭނުންވާ އަދަދަށް ވުރެ ދެ ގުނަ ދިގު ލިސްޓެއް ޕާޓީ އޮފީހުގެ ތެރެއިން ފޮނުވަ އެވެ. ވަޒީފާ ދޭ އިރު އިސްކަން ދޭންވާ ތަރުތީބުގެ ލިސްޓެކެވެ. ނަތީޖާއަކަށް ވަނީ ޕާޓީން އެދޭ މީހަކަށް ނޫން އެހެން މީހަކަށް ވަޒީފާއެއް ވެސް ނުލިބުމެވެ.\nޕާޓީ ނިޒާމުގެ ތެރެއިން އަޅުގަނޑުމެން މަސައްކަތް ކުރާ އިރު ވިސްނަންވީ ވަރަށް މުހިއްމު ނުކުތާތަކެއް ވެއެވެ. ޕާޓީން ވަކި މީހަކު، ވަކި މަގާމަކަށް ހޮވުމަށް ނެރުނު ކަމުގައި ވިޔަސް އެ މީހަކު އެ މަގާމަށް ހޮވެނީ ހަމައެކަނި ޕާޓީގެ މެމްބަރުންގެ ގޮތުގައި ރަޖިސްޓުރީ ވެފައި އޮންނަ މީހުންގެ ވޯޓުން ނޫން ކަމެވެ. އެ މީހަކު އެ މަގާމަކަށް ހޮވެނީ ޕާޓީގައި ނުހިމެނޭ ނުވަތަ ޕާޓީއެއްގައި ނުހިމެނޭ ގިނަ ބަޔަކު ވެސް ވޯޓު ދީގެންނެވެ. މީގެ އިތުރަށް ސަރުކާރުން ޚަރަދުތައް ބަލަހައްޓަނީ ހުރިހާ ރައްޔިތުން ޓެކްސްގެ ގޮތުގައި ދައްކާ ފައިސާ އިންނާއި ސަރުކާރަށް އެހެނިހެން ގޮތް ގޮތުން ލިބޭ އާމްދަނީންނެވެ. މިހެން ވުމާ އެކު ސަރުކާރުން ދޭ ވަޒީފާތަކުގެ ތެރެއިން ސިޔާސީ މަގާމުތައް ފިޔަވައި އެހެން ވަޒީފާތަކަށް މީހުން ހަމަޖައްސަން ވާނީ އާއްމުކޮށް އިއުލާން ކޮށްފައި އޮންނަ ހާމަކަން ބޮޑު މިންގަނޑުގެ ތެރެއިންނެވެ. އެއްވެސް ޕާޓީއަކަށް ބެލުމެއް ނެތި އެވެ. ރައްޔިތުންގެ މަޖިލީހަށް މެމްބަރުން ހޮވުމުން ވެސް އަމަލު ކުރެވެން ވާނީ މި އުޞޫލުންނެވެ. ވަކި ޕާޓީއެއްގެ ޓިކެޓުން މެންބަރުކަމުގެ ގޮނޑި އަށް އާދެވުނަސް، މެމްބަރަކަށް ވުމަށް ފަހު އެމީހަކީ އެ ދާއިރާގެ ހުރިހާ މީހުންގެ މެމްބަރެވެ. ހުރިހާ މީހުންގެ އަޑު އަހަން ވާނެ އެވެ.\nކުރީގައި ވެރިކަމުގައި އޮތް ސަރުކާރުން މަޖިލީހުގެ ބޮޑު އަޣްލަބިއްޔަތު ބޭނުން ކޮށްގެން ގައުމަށް ގެއްލުންވާ ގޮތަށް، ރައްޔިތުންނަށް އުނދަގޫވާ ގޮތަށް، ބިލްތައް އެކުލަވާލައި، ޤާނޫނުތައް ފާސްކުރުމުން، އެކަމުގައި ހިމެނުނު ހުރިހާ މެމްބަރުންނަށް ރަތް ކާޑު ދައްކާފައި ރައްޔިތުން ވަނީ މަޖިލީހުން ބޭރުކޮށްފަ އެވެ.\nބޮޑު އަޣްލަބިއްޔަތެއް ހޯދި ޕާޓީން ބުނަމުން ދިޔައީ ބޮޑު އަޣްލަބިއްޔަތެއް ނުލިބި ޖޫޑިޝަރީ އިޞްލާޙް ނުކުރެވޭނެ ކަމުގަ އެވެ. ރައްޔިތުން އެ އޮތީ ބޮޑު އަޣްލަބިއްޔަތެއް ދީފަ އެވެ. ޖޫޑިޝަރީގެ އިޞްލާޙުގެ ބިލުން ފައްޓަވާށެވެ. ދެން އޮތީ ކަރަޕްޝަން ހުއްޓުވުމުގެ މައްސަލަ އެވެ. ސަރުކާރުން ގެއްލިފައިވާ ފައިސާ ހޯދުމުގެ މައްސަލަ އެވެ. ސަރުކާރުން ނާޖާއިޒު ގޮތުގައި ނަގާފައިވާ ފައިސާ ހޯދާ ވާހަކަ ދައްކަ ދައްކާ ތިއްބާ، އެ ފައިސާ އަށް ވީ ނުވީ ގޮތެއް ނޭނގި ދާނެ އެވެ. ރާއްޖެ އަކީ ޑީލްކުރެސީ (ޑީލް ހަދައިގެން ކަންތައް ކުރުމުގެ ސިޔާސަތު) ގައި ވަރަށް ކުރީގައި އޮތް ގައުމެކެވެ. މިއަދު އިރުއޮއްސޭ އިރު "ތިޔައީ ވަގެކޭ" ގޮވާ މީހާ އަށް މާދަމާ އިރުއަރާ އިރު "ތިޔައީ އަމީނޭ" ގޮވާ ތަން ފެންނަނީ މަދެއްކޮށް ނޫނެވެ. ކީއްވެތޯ އެވެ؟ ޑީލްކުރެސީ މަސައްކަތް ކުރަމުން ގެންދާތީ ވެ އެވެ.\nމިފަހަރު އިންތިޚާބުގެ ކަންތައްތައް ދިޔަ ގޮތް ރަނގަޅު ކަމުން ރައީސުލްޖުމްހޫރިއްޔާ ވެސް ތަޢުރީފް ކުރެއްވި އެވެ. އެމަނިކުފާނު ވިދާޅުވެފައި ވަނީ އިލެކްޝަންސް ކޮމިޝަންގެ އެއްވެސް މަސައްކަތަކާ އެމަނިކުފާނު ބެހިވަޑައި ނުގަންނަވާ ކަމަށެވެ. މުސްތަޤިއްލު ކޮމިިޝަންތަކުގެ މެމްބަރުންގެ ގޮތުގައި ތިއްބަވަނީ ވެސް ޤާބިލު ބޭފުޅުންނެވެ. އެ ތަންތަނުގެ މަސައްކަތާ އެހެން އެއްވެސް ފަރާތަކުން ނުބެހި ޤާނޫނުގައި ބުނާ ގޮތަށް ކުރިއަށް ގެންދިއުމަށް ދޫކޮށްލުމުން ނުކުންނަ ރަނގަޅު ނަތީޖާ މިފަހަރު އަޅުގަނޑުމެންނަށް ތަޖުރިބާ ކުރެވިއްޖެ އެވެ. މުސްތަގިއްލު ކޮމިޝަންތަކަކީ ހަމައެކަނި ނަމުން މުސްތަޤިއްލު ތަންތަނަށް ނުހަދާ، އެ ތަންތަނުން ކުރާ މަސައްކަތާއި އަމަލުން ވެސް މުސްތަޤިއްލު ތަންތަނަށް ހެދެންވީ އެވެ. ނަމަވެސް ޤާނޫނާ ޚިލާފް އަމަލެއް ކުރުމާ އެކު ވަގުތުން ފިޔަވަޅު އެޅޭ ގޮތަށެވެ.\nސަރުކާރަށް ރައްޔިތުންގެ މަޖިލީސް "ހިބަކޮށް" ރައްޔިތުން ދިނީ ފާއިތުވި ފަސް އަހަރު ދުވަހުގެ ތެރޭގައި ކަންތައް ދިޔަ ގޮތާ މެދު އޮތް ރުޅިވެރިކަމާއި ނަފްރަތުގެ ސަބަބުންނެވެ. ކުރީގައި ވެރިކަމުގައި އޮތް ސަރުކާރުން މަޖިލީހުގެ ބޮޑު އަޣްލަބިއްޔަތު ބޭނުން ކޮށްގެން ގައުމަށް ގެއްލުންވާ ގޮތަށް، ރައްޔިތުންނަށް އުނދަގޫވާ ގޮތަށް، ބިލްތައް އެކުލަވާލައި، ޤާނޫނުތައް ފާސްކުރުމުން، އެކަމުގައި ހިމެނުނު ހުރިހާ މެމްބަރުންނަށް ރަތް ކާޑު ދައްކާފައި ރައްޔިތުން ވަނީ މަޖިލީހުން ބޭރުކޮށްފަ އެވެ. އަލަށް ހޮވި މަޖިލީހުން ވެސް އެ މަގު އިޚްތިޔާރު ކޮށްފި ނަމަ އެ ނަތީޖާ ފަސް އަހަރު ފަހުން ނުކުތުމަކީ، މާޒީގެ ތަޖުރިބާ އަށް ބަލާ އިރު މިހާރު ނުވާނެ ކަމަކަށް ވުރެ ބޮޑަށް ވެދާނެ ކަމެކެވެ.\nކުރީގައި ވެރިކަމުގައި އޮތް ސަރުކާރުން ދިވެހިންނަށް ވަރަށް ނުރައްކާތެރި ގާނޫނެއް ފާސްކޮށްފައި އެބަ އޮތެވެ. ބިދޭސީންނަށް ރާއްޖޭގެ ބިން މިލްކުކުރެވޭ ގޮތަށް އޮތް ގާނޫނެވެ. ރާއްޖެ އަކީ ކުޑަކުޑަ ގައުމެކެވެ. ރާއްޖެ އެކީގައި ގަނެވޭ ވަރުގެ މުއްސަނދިން ބައިވަރެވެ. ބިލިއަން ޑޮލަރުގެ އިންވެސްޓުމެންޓަކަށް ވިޔަސް "މަގޭ ރާއްޖެ" މަގޭ އަތުގައި އޮންނަ ގޮތަށް ޤާނޫނު ހަރުކަށި ވާންވީ އެވެ.\nސިޔާސީ ޕާޓީ ކޮލަމް ރައްޔިތުންގެ މަޖިލިސް އިލެކްޝަންސް ކޮމިޝަން އޮޅުންބޮޅުން ރައްޔިތުންގެ މަޖިލީހުގެ އިންތިޚާބު 2019\nތެދު ވާހަކައެއް. ޑީލްކްރަސީގެ ދަށުން ނިއުޕޯޓަށްވެސް އާ ދިރުމެއް ލިބިއްޖެހެން ހީވޭ.\nރައްޔިތުންނޭ ނުކިޔާ. އެމްޑިޕީއަށް ވޯޓް ދިން މީހުންނާ ނުދޭ މީހުން އަޅާކިޔާލަބަލަ. އިދިކޮޅު މީހުން ތިބީ ބައިބައިވެފައި. ނަތީޖާއަކަށްވީ ގޮޑިތަައް ގެެއްލުން. ދެން އެނގިދާނެތާ މަޖިލިސް އިން ނިންމާ ނިމުންތައް. ބަލަންތިބެމާ!\nފަސްއަހަރު ތިއޮތީ ތިބޭފުޅާ ވިދާޅުވާގޮތައް ތުޑުންތުޑަށް ރަނުރަނަށްދީފައި. ޖުޑިޝަރީރަގުޅުކުރުމާއި ޖަޒީރާވަންތަކުރުމާއި ނޫއިގްތިސާދަށްވުރެ ބޭނުމީ ބޯހިޔާވަހިކަން. ފަސްއަހަރުތެރޭބޯހިޔާވަހިކަންނުލިބޭ އެންމެނަށްބޯހިޔާވަހިކަންދޭނަމޭ އިބޫއޮތީ ޕޯޑިއަމްގައިބުނެފައި. އެހެންވީމާ މޭގައިއަތްޖަހާ ފްލެޓްދޮންބެެއޭ ނުކިޔައި ފްލެޓް އެޅޭތޯބަލާ . ހަތަރު އަހަރުފަހުން ހުޅުމާލޭގައި ބިންގާދަމާ ފައި އައި އަހަރެމންކާރީގައި ވޯޓޭ ނުކެިޔާތި.\nޢެއްކަމެއްވެސްނުކުރެވޭނެ ތިއޮތީތިންބާރުއެކުވެފަ ދެންފެންނާނީ ޚޮދުމުޚުތާރުވެރިކަމެއް ދެންތިބެންޖެހޭނީ އިނގިލިކުރީގަ ދަތްއަޅައިގެން އެމީހުންނައްނުކުރެވިގެންއުޅުނުކަންތައްއެއޮތީކުރެވިފަ ދުވަސްކޮޅަކުން ޤައުމުއޮންނާނީ އިންޑިޔާގެއަތްދަށުގަ\nފުޅަށް ބުޑުން ދަންޏާ ހަސަނަށް ހީވާނެ ކެޔޮގަނޑު ކަނޑާލަ ފާނެހެން...\nމިލިއުމުން އެނގިގެން ދިޔައީ ރައްޔިތުން ވޯޓް ބަދަލު ވާކަމާއި ރައްޔިތުން ގުނބޯ ނުހެއްދޭނެކަން. އަމަލުން ދައްކަވާ\nރައްޔިތުން ގުނބޯ ހެއްދޭނެ. އެެހެން ނޫންނަމަ، ކޮރަޕްޝަނުގެ މައްޗަށް ކޮރަޕްޝަން، އަނިޔާވެރިކަމުގެ މައްޗަށް އަނިޔާވެރިކަން، ގޯހެއްގެ މައްޗަށް ގޯހެއް ..... އިތުރެއް ނުވީހެވެ. ވަރަށް ސަލާމް\nއިބޫ ދިނީ ބިންވިއްކާ އިސްލާހާ ދެކޮޅަށް ވޯޓު. އަންނިގެ ގުރޫޕުން ދިނީ ބޭރުމީހުންނަށް ބިން ވިއްކަން .ބިންގަންނަން އެންމެ ބޭނުންވެގެން އުޅެނީ އިންޑީއާއިގިރޭސި އެމެރިކާސައުދީ، އަދި ޗައިނާވެސް! ....ގަންނާނީ ކޮންެވެސް ބޮޑު ޕްރޮޖެކްޓަކަށެ ކިޔާ...... ގައްދާޜުންނާ ބަތަލުން ވަކިވާނެ މިބިލަށް ދެން ވާ ގޮތަކުން. އަންނިގެ އަސްލު ސޫރަ ރައްޔިތުންނަށް ފެންނާނެ. މަޖިލިސް ކޮންޓްރޯލް ކުރާނީ އަންނި. ރައީސްގެ ވައުދަކީ މި ބާތިލްކުރުން. ދިވެހިން ލޯހުޅުވައިގެން ބަލާ!\nއަންނިއަށްވުރެ އެމްޑީޕީ ތެރޭ އަދި ރާއްޖޭގަވެސް އިބޫގެ ތާއީދު ވަކި ކުޑައެއް ނޫން. އެމްޑީޕީއަކީ މިހާރު ބޮޑު ޕާޓީއެއް. އެއްމެ މީހެއް ވަށައިގެން އެނބުރޭކަށް މަޖުބޫރެއް ނޫން. ތިބިލް ބާތިލްކުރަން ދެކޮޅު ހަދާ މީހުން ހަމަ ދިވެހިންނަށް ވޯޓުން ބޭރުކޮށްލަން އަދި ފުރުސަތު ލިބޭނެ.\nއެމްޑީޕީން ބި އިސްލާހު ބާތިލް ނުކޮށްފިއްޔާ ޕާޓީއާ އަންނި އާ ދެކޮޅަށް އެންމެ ފުރަތަމަ ނިކުންނާނީ މަ. މަށަކީ ޕާޓީއުފެއްދި 50 މީހުންގެ ތެރޭގައި ވެސް ހިމެނުނު މީހެއް. "ކުރީގައި ސަރުކާރުން ވަރަށް ނުރައްކާތެރި ބިދޭސީންނަށް ރާއްޖޭގެ ބިން މިލްކުކުރެވޭ ގާނޫނެވެ. ރާއްޖެއަކީ ކުޑަ ގައުމެކެވެ. ރާއްޖެ ގަނެވޭ ވަރުގެ މުއްސަނދިން ބައިވަރެވެ. ބިލިއަން ޑޮލަރުގެ އިންވެސްޓުމެންޓަކަށް ވިޔަސް "މަގޭ ރާއްޖެ" މަގޭ އަތުގައި އޮންނަ ގޮތަށް ޤާނޫނު ހަރުކަށި ވާންވީ އެވެ.


Border hulhuvaifi, furathama flight gai 100 fathuruverin\nމި ފުލައިޓުގައި 104 ފަތުރުވެރިން ވަނީ ރާއްޖެ އައިސްފައި\n24 ދިވެހިން މި ފުލައިޓުގައި ރާއްޖެ އައިސްފައިވޭ\nމިއަދު އިތުރު2ފުލައިޓް އައުމަށް ވަނީ ހަމަޖެހިފައި\nކ. މާލެ | 15 ޖުލައި 2020 | ބުދަ 10:05 | 7,485\nލޮކްޑައުންއަށްފަހު ބޯޑަރު ހުޅުވާލާ މިއަދު އައި ފުލައިޓުގައި އައި ބައެއް ފަތުރުވެރިން ފުލައިޓުން ފައިބަނީ - ސިމާހާ ނަސީމް\nތިން މަސް ދުވަސް ފަހުން ރާއްޖޭގެ ބޯޑަރު އަލުން ހުޅުވާލައިފިއެވެ.\nބުދަ ދުވަހު ބޯޑަރު ހުޅުވާލުމާއެކު ރާއްޖެ ފުރަތަމަ އައިސްފައިވަނި ގަތަރު އެއަރވޭސްގެ ފުލައިޓެކެވެ. މި ފުލައިޓުގައި 100 ފަތުރުވެރިން ވަނީ ރާއްޖެ އައިސްފައެވެ. އެ ފްލައިޓުގައި 27 ދިވެހިންނާ އެކު ޖުމްލަ 127 މީހަކު ރާއްޖެ އައިސްފައިވެއެވެ.\nގަތަރުގެ ފްލައިޓު މިއަދު އެއާޕޯޓުގައި ޖައްސާފައި ވަނީ ހެނދުނު 8:27 ހާއިރުއެވެ. އެ ފްލައިޓުން އައި ޓޫރިސްޓުންނަށް މަރުހަބާ ކިޔުމަށް ވީއައިއޭގައި ހާއްސަ ހަފްލާއެއް ވަނީ ބާއްވާފައެވެ. ރާއްޖޭގެ ބޯޑަރު އަލުން ހުޅުވާލުމާއެކު އޮން އެރައިވަލް ވިސާ ހަމަޖައްސާ އިރު ވަކި ގައުމެއް އިސްތިސްނާ ނުވާ ގޮތަށް ހުރިހާ ގައުމަކަށް ވެސް އޮން އެރައިވަލް ވިސާ ދޫކުރުމަށް ވަނީ ނިންމާފައެވެ.\nރާއްޖެ އަންނަ ހުރިހާ ފަތުރުވެރިން ކޮވިޑް-19ށް ޓެސްޓް ކުރުމަށް ނިންމާފައި ނުވެއެވެ. ނަމަވެސް އަލާމާތް ފެންނަ މީހެއް ނަމަ ޓެސްޓް ހެދުމަށް ވަނީ ނިންމާފައެވެ. ވެލާނާ އެއަރޕޯޓުން ބުނެފައިވަނީ ބޯޑަރު ހުޅުވާލުމާއެކު އަންނަ ފަތުރުވެރިންނަށް ހިދުމަތް ދިނުމަށް ފުރިހަމައަށް ތައްޔާރުވެފައިވާ ކަމަށެވެ.\nގަތަރު ފުލައިޓުން އައި ފަތުރުވެރިން ވެލާނަ އެރަޕޯޓަށް ފައިބަނީ\nބޯޑަރު ހުޅުވާލާ ދެވަނައަށް އަންނަ ސްރީލަންކަން އެއަރލައިންސްގެ UL 101 ކޮލަމްބޯއިން ރާއްޖެ އައުމަށް ހަމަޖެހިފައިވަނީ މެންދުރު 12:00 ގައެވެ. މި ޕްލައިޓްގައި 110 މީހުން ރާއްޖެ އައުމަށް ހަމަޖެހިފައިވާ ކަމަށް ރާއްޖެއެމްވީ އަށް ވަނީ މައުލޫމާތު ލިބިފައެވެ. އޭގެ ތެރެގައި ދިވެހިންނާއި ލަންކާގެ ރައްޔިތުން ހިމެނެއެވެ.\nތިންވަނައަށް އަންނަ ފްލައިޓަކީ ޑާކާއިން ރާއްޖެ އަންނަ މޯލްޑިވިއަންގެ ފްލައިޓް Q2 6503 އެވެ. މި ފްލައިޓް ވެލޭނާ އިންޓަރނޭޝަނަލް އެއަރޕޯޓަށް ޖެއްސުމަށް ހަމަޖެހިފައިވަނީ ރޭގަނޑު 19:00 ގައެވެ. މި ފްލައިޓަކީ ހެނދުނު ޑާކާއަށް ދިއުމަށް ފަހު، އަނބުރާ އަންނަ ފްލައިޓެކެވެ.\nބޯޑަރު ހުޅުވާލާ ދުވަހު ރާއްޖެއަށް އެންމެ ތިން ފްލައިޓް އައި ނަމަވެސް، 16 ވަނަ ދުވަހުން ފެށިގެން އިތުރު ފްލައިޓްތައް ދަތުރުކުރަން ފަށާނެއެވެ. އޭގެ ތެރޭގައި އެމިރޭޓްސް، އިއްތިހާދް އެއަރވޭސް، މެލޭޝިއަން އެއަރލައިންސް އަދި އޮމާން އެއަރގެ ފްލައިޓްތައް ހިމެނެއެވެ.


ހޯރަފުށްޓަށް ރަސްމީކޮށް ދަތުރުތައް ފަށާނީ 26 ގައި - އައިއޭއެސް | Naares\nހއ. ހޯރަފުށީ ޑޮމެސްޓިކް އެއަރޕޯޓަށް މޯލްޑިވިއަންގެ ރަސްމީ ޝެޑިއުލް ދަތުރުތައް ފަށަނީ މިމަހުގެ 26 ވާ ބުރާސްފަތި ދުވަހުން ފެށިގެން ކަމަށް މޯލްޑިވިއަނުން ބުނެފިއެވެ.\nހޯރަފުށީގައި ހުންނަވައި އައިއޭއެސްގެ މީޑިއާ ޑިރެކްޓަރ މޫސާ ވަސީމް ވިދާޅުވީ އެ ރަށުގެ އެއާޕޯޓު ރަސްމީކޮށް ހުޅުވުމާއެކު ޝެޑިއުލް ދަތުރުތައް ފަށަން އެ ކުންފުނިން ތައްޔާރުވަމުން އަންނަ ކަމަށެވެ. އެގޮތުން އަންނަ ބުރާސްފަތި ދުވަހުން ފެށިގެން ހަފުތާއަކު ތިން ދަތުރުކުރާނެ ކަމަށް ވެސް އޭނާ ވިދާޅުވިއެވެ.\n“މި ރަށުގެ އެއާޕޯޓު ހުޅުވުމާއެކު ޝެޑިއުލް ދަތުރުތައް ފެށުމަށް މިއަންނަނީ ތައްޔާރުވަމުން. އެގޮތުން މިމަހުގެ 26 ވަނަ ދުވަހުން ފެށިގެން ދަތުރުތައް ކުރާނެ،” މޫސަ ވިދާޅުވި އެވެ.\nއޭނާ ވިދާޅުވީ ހޯރަފުއްޓަށް ކުރާ ދަތުރުތަކުގައި ޓިކެޓް ވިއްކާނީ ހދ. ކުޅުދުއްފުއްޓާއި ހދ. ހަނިމާދުއަށް ކުރާ ދަތުރުތަކުގައި ނަގާ ރޭންޖްގައި ކަމަށެވެ.\nތިލަދުންމަތީ އުތުރުބުރީ ހޯރަފުށީ ފަޅުން ބައެއް ހިއްކައިގެން، ކުރު މުއްދަތެއްގައި މި ސަރުކާރުން ތަރައްޤީކުރި ހޯރަފުށީ ޑޮމެސްޓިކް އެއާޕޯޓް، ރައީސުލްޖުމްހޫރިއްޔާ އިބްރާހީމް މުޙައްމަދު ޞޯލިހް އިއްޔެ ވަނީ ރަސްމީކޮށް ހުޅުވައިދެއްވައިފައެވެ.\nހޯރަފުށީ އެއާޕޯޓް ތަރައްޤީ ކޮއްފައިވަނީ 1200 މީޓަރު ދިގު، 30 މީޓަރު ފުޅާ ރަންވޭއަކާއި، ޓެކްސީ ވޭގެ އިތުރުން ޓާމިނަލާއި، ފަޔަރ ބިލްޑިންއާއެކުގައެވެ.\nބޮޑުތިލަދުންމަތީގެ ތިންވަނަ އެއާޕޯޓް ހުޅުވުމުގެ މި ކުލަގަދަ ރަަސްމިއްޔާތުގައި ރައީސްޖުލްޖުމްހޫރިއްޔާގެ އިތުރުން ސަރުކާރުގެ ވަޒީރުންނާއި، މަޖިލިސް މެންބަރުންގެ އިތުރުން، ސަރުކާރު ކުންފުނިތަކުގެ ވެރިންވެސް ބައިވެރިވެވަޑައިގެންނެވިއެވެ.


Sattu enburi ann'naane kamuge ishaaraaih Shaaz dheefi\nސައްޓު އެނބުރި އަންނާނެ ކަމުގެ އިޝާރާތް ޝާޒް ދީފި\nދިވެހި ޕްރިމިއާ ލީގްގައި މިދިޔަ ތިން އަހަރު މޮޅު ކުޅުމެއް ދެއްކި، އޭދަފުށީގެ އިޝާން އިބްރާހިމް (ސައްޓު) ޓީސީގެ ޓީމާ ގުޅޭނެ ކަމުގެ އިޝާރާތެއް ޓީސީގެ ކޯޗް މުހައްމަދު ޝާޒްލީ (ޝާޒް) ދީފި އެވެ.\nމިދިޔަ ދެ އަހަރު، ޓީސީ އަށް ސައްޓު ކުޅުނީ ބޭންކު އޮފް މޯލްޑިވްސްގައި އޭނާ އަދާ ކުރި ވަޒީފާ މާލެއަށް ބަދަލު ކުރުމުންނެވެ. އޭގެ ކުރިން، ށ. މިލަންދޫ ޓީމަށް އޭނާ ކުޅުނީ ރަށުގައި ހުރެފައި މެޗަށް އައިސް އެވެ.\nމިދިޔަ ދެ އަހަރު މާލެގެ ވަޒީފާ އަދާކުރި ނަމަވެސް، މިހާރު އޭނާގެ ވަޒީފާ ވަނީ އަލުން އޭދަފުށީގައި ހުންނަ ބީއެމްއެލްގެ ގޮއްޕަށް ބަދަލު ކޮށްފަ އެވެ. އޭނާގެ ވަޒީފާ އޭދަފުށީ ގޮތްޕަށް ބަދަލު ކުރީ އެގޮފީގެ އިސް މާގަމެއްގެ މަސްއޫލިއްޔަތާ އެކު އެވެ.\nމިދިޔަ އަހަރު އޭނާ ދެއްކި ކުޅުމާއެކު ގައުުމީ ޓީމަށް އޭނާ ނެގި އެވެ. އެހެންނަމަވެސް ގައުމީ ޓީމު މެޗެއް ނުކުޅެނީސް ކޮވިޑް-19 ގެ ބަލިމަޑުކަން ކުރިމަތިވުމުން ގައުމީ ޓީމުގެ މެޗުތައް ފަސް ކުރި އެވެ.\nޕްރީ ސީޒަންގައި ޓީސީގެ ޓްރޭނިންތަކުން ސައްޓު ނެފުނުމުން ބެލެވުނީ ޓީމުން އޭނާއަށް ރިލީޒް ދިނީ ކަމަށެވެ. އެހެންނަމަވެސް އޭނާގެ ކޮންޓްރެކްޓްގައި ބާކީ އެއް އަހަރު އެބައޮތެވެ. ސުޕަ ޔުނައިޓެޑް ސްޕޯޓްސް އާ ދެކޮޅަށް ކުޅުނު މެޗަށް ފަހު ޝާޒް ވަނީ ޓީސީގެ ޓީމާ ސައްޓު ގުޅޭނެ ކަމަށް ބުނެފަ އެވެ.\n"ޓީސީގެ ވަރަށް މުހިންމު ކުޅުންތެރިޔެއް އެބަހުރި ގިނަ މީހުންނަށް އަދި މާބޮޑަށް ފާހަގަ ނުކުރެވުނަސް އެއީ ސައްޓު އަކީވެސް ޓީސީގެ ޕްލޭޔަރެއް އެހެންވީމަ ސައްޓު ފެނިގެން ދިއުމުގެ އުންމިދުވެސް ވަރަށް ބޮޑަށް އެބައޮތް." ޝާޒް ވާހަކަ ދެއްކި އެވެ. "ބޮޑަށް މިދީމާވެފަ އޮތް ކަމަކީ ކޮވިޑްގެ ކަންތަކާ ގުޅިގެން އަސްލުގައި ސައްޓުއަށް މި ޓީމަށް ޖޮއިން ނުކުރެވިގެން މިއުޅެނީ."\nމި ސީޒަނަށް ޓީސީ ނުކުތީ ގިނަ ޒުވާން ކުޅުންތެރިންތަކަކާ އެކު އެވެ. ކުޅުނު ތިން މެޗުގެ ތެރެއިން އެއް މެޗުން ބަލިވި އިރު އެއް މެޗުން މޮޅުވެ އެއް މެޗުން އެއްވަރުވީ އެވެ. ހޯމަ ދުވަހު ޔުނައިޓެޑް ވިކްޓަރީއާ ދެކޮޅަށް ކުޅޭ މެޗުގައި ބިދޭސީ ސްޓައިކަރުވެސް ފެނިގެންދާނެ ކަމަށް ޝާޒް ވަނީ ބުނެފަ އެވެ.


Fathuruveringe Medhugai Maguboolu Jazeeraa Akah Binhelumeh - Vaguthu\nރައީސް ޔާމީން އާއި ދެކޮޅަށް ހުށަހެޅި ދެ ހެއްކެއް ކޯޓުން ބޭރުކޮށްލައިފި - 57 މިނެޓް ކުރިން\n6 މަސް ކުރިން ( ޖެނުއަރީ 18, 2019 )\nދުނިޔޭގައި އޮންނަ ފަތުރުވެރިންގެ މެދުގައި މަޤުބޫލު ޖަޒީރާ ރަށަކަށް ބިންހެލުމެއް އަތުވެއްޖެއެވެ. އެންޓްލާޓިކުގައި އޮންނަ ޓެނެރައިފް އަދި ގްރެން ކަނާރިޔާ ރަށްތަކަށް މި ބިންހެލުން އައިސްފައިވަނީ ރެކްޓަ މިންގަނޑުން 4.4 މެގްނިޓިއުޑުގެ ބާރުމިނުގައެވެ.\nމިއަދު ހެނދުނު އެސަރަޙައްދުތަކަށް ބިން ހެލުން އައިސްފައިވާއިރު، މި ރަށްތަކުގައި ދިރިއުޅޭ ފަރާތްތަކަށާއި ފަތުރުވެރިންނަށް، ބިންހެލުމުގެ އަސަރު ކުރެވުނުކަމަށް ބުނެފައިވެއެވެ.\nނޭޝަނަލް ޖިއޯގްރަފިކް އިންސްޓިޓިއުޓް އިން ބުނެފައިވާ ގޮތުގައި މި ބިންހެލުން އައިސްފައުވަނީ ޓެނެރައިފް އަދި ގްރެން ކަނާރިޔާ ރަށުގެ ދެމެދުގައި އޮންނަ ކަނޑުގެ ސަރަޙައްދުގެ އަޑިއަށެވެ. އަދި ބިންހެލުން އައިސްފައިވާކަމަށް ރިކޯޑު ކުރެވުނީ ކަނޑުގެ އަޑިން ފަސް ކިލޯމީޓަރު އަޑިއަށްކަމަށްވެސް އެފަރާތުން ބުނެފައިވެއެވެ.\nމީގެއިތުރުން، މި ބިންހެލުމަށްފަހުވެސް އެސަރަޙައްދަށް ކޮންމެވެސް ވަރެއްގެ ލޮޅުންތަކެއް އައިކަމަށްވެސް މައުލޫމާތު ލިބެއެވެ. އެގޮތުން އައި ލޮޅުމެއް. 1.9 މެގްނިޓިއުޑުގެ ބާރު މިނުގައި ރިކޯޑު ކުރެވިފައިވެއެވެ/\nއާއްމުކޮށް ބިންހެލުން އަންނަ ސަރަޙައްދެއްގައި މި ރަށްތައް އޮންނައިރު، މި ބިންހެލުންތަކުގެ ސަބަބުން އެއްވެސް ގެއްލުމެއް ނުވަތަ އަނިޔާއެއް ވެފައި ނުވެއެވެ.\nމާލެ އާ 1712 ކިލޯ މީޓަރ ދުރަށް ބާރު ގަދަ ބިންހެލުމެއް އަތުވެއްޖެ\nގްރީސްގެ އެތެންސަށް ބާރުގަދަ ލޮޅުމެއް އަތުވެއްޖެ\nކައިރިކައިރީގައި އިންޑިއާއަށް ތިން ބިންހެލުން އަތުވެއްޖެ


"Andhirikan" ge premier mirey | Mihaaru\nއަހަރުގެ ފުރަތަމަ ފިލްމު "އަނދިރިކަން" ގެ ޕްރިމިއާ މިރޭ\n04 މާޗް 2020 - 10:22\nމި ފިލްމަކީ އެކްޓަރު/ޑައިރެކްޓަރު އަލީ ސީޒަންގެ ފިލްމު ކުންފުނި އެސް ޕްރޮޑަކްޝަނާއި ކެމެރާމަން އަބްދުﷲ ޝިވާޒް (މާސްކޭ) ގެ ކުންފުނި މާސްކޭ ސްޓޫޑިއޯސް އިން ގެނެސްދޭ ފިލްމެކެވެ. އަސަރު ގަދަ ވާހަކައެއް ކިޔައިދޭ "އަނދިރިކަން" އަކީ ސީޒަން ޑައިރެކްޓްކޮށް، ބަތަލުގެ ރޯލް ވެސް ކުޅެފައިވާ ފިލްމެކެވެ.\nއަހުމަދު ޒަރީރުގެ ސްކްރީންޕްލޭއަކަށް ހަދާފައިވާ ފިލްމުގެ ބަތަލާއިންނަކީ ޝީލާ ނަޖީބާއި އައިމިނަތު ރިޝްފާ އެވެ. މ. މަޑުއްވަރީގައި މަންޒަރުތައް ނަގާފައިވާ "އަނދިރިކަން" ގެ އިތުރު ކާސްޓުންގެ ތެރޭގައި ޒީނަތު އައްބާސް، އަހުމަދު ސައީދު، މަރިޔަމް ޝަކީލާ އަދި މުހައްމަދު ރަޝީދު (ދަރާ) ހިމެނެ އެވެ.\nމާސްކޭ ބުނި ގޮތުގައި "އަނދިރިކަން" މިރޭ އަޅުވާ އިރު، ފުރަތަމަ ޝޯ އެއްކޮށް، ފިލްމުގެ ބާކީ ހުރި ޝޯތަކުގެ ޓިކެޓް އަންނަނީ ވަރަށް ބާރަށް ވިކެމުންނެވެ. އޭނާ ބުނީ ފިލްމު ޕްރިމިއާކުރާނީ ކުޑަވަރެއްގެ އިވެންޓަކާ ވެސް އެކީގައި ކަމަށެވެ.\nއޮލިމްޕަހުގައި މިރޭ "އަނދިރިކަން" ޕްރިމިއާކުރުމާ އެކު ރަށްރަށުގައި ވެސް ފިލްމު އެޅުވުމުގެ ކަންކަން ކުރިއަށްދާނެ ކަމަށް ފިލްމުގެ ޓީމުން ބުންޏެވެ.\n"އަނދިރިކަން" ބަލަންވީ ކީއްވެ؟\nމި ފިލްމު ބަލަން ޖެހޭ އެންމެ ހާއްސަ އެއް ސަބަބަކީ ވަރަށް ސެންސިޓިވް އިޝޫއަކަށް ފިލްމުގެ ވާހަކަ ބިނާކޮށްފައި އޮތުމެވެ. ކައިވެނީގެ ގުޅުންތަކެއްގެ ތެރެއިން ދިމާވާ ކަންތައްގަނޑެއް ދައްކުވައިދޭ "އަނދިރިކަން" އަކީ ފެމިލީ ޑްރާމާއެކެވެ.\nސީޒަން ބުނެފައިވާ ގޮތުގައި މީގައި ކިޔައިދޭނީ މުޖުތައުގައި ތެރޭގައި އޮތް ބޮޑު އެކަމަކު އެހާ ބޮޑަށް ވާހަކަ ނުދެކެވޭ ކަމެއްގެ ވާހަކަ އެވެ. އެހެންވެ އެއީ ސީދާ ކޮން ކަމެއްކަން ކަށަވަރުވާނީ ފިލްމު ބަލާލީމަ އެވެ. ސީޒަންދޭ ޔަގީން ކަމަކީ އަސަރު ގަދަ ފިލްމުތަކަށް ލޯބިކުރާ އޯޑިއަންސަށް "އަނދިރިކަން" ވަރަށް ކަމުދާނެ ކަމެވެ. އަދި މިއީ ބެލުންތެރިންނަށް ވަރަށް މުހިއްމު މެސެޖްތަކެއް ދޭނެ ފިލްމެކެވެ.\nމި ފިލްމުގެ ހާއްސަ އަނެއް ކަމަކީ ފިލްމުގެ މައިގަނޑު ކާސްޓްގައި މުޅިން ވެސް މަޝްހޫރު އަދި ތަޖުރިބާކާރު ތަރިން ހިމެނުމެވެ. އޭގެ ތެރޭގައި ގިނައިން ތިބީ އެވޯޑްތައް ހޯދާފައިވާ ފަންނާނުންނެވެ. އެހެންވެ "އަނދިރިކަން" ގެ މުޅި ކާސްޓަށް ބަލައިފި ނަމަ، ކޮންމެ ތަރިއެއްގެ ފަރާތުން ވެސް މޮޅު އެކްޓިންއެއް ފެންނާނެ ކަމަށް ގަބޫލުކުރަން ޖެހެ އެވެ. ދެން އޮތީ ސީޒަންގެ ޑައިރެކްޝަނުގެ ވާހަކަ އެވެ. އޭނާ ކުރިން ވެސް ފިލްމުތަކެއް ޑައިރެކްޓްކޮށްފައިވާތީ، "އަނދިރިކަން" ޕްރެޒެންޓްކޮށް ދީފައި އޮތް ގޮތް ބެލުންތެރިންނަށް ކަމުދާނެ ކަމަށް ގަބޫލުކުރަން ޖެހެ އެވެ. ޓްރެއިލާ އިން ވެސް ސީޒަން ފިލްމަށްކޮށްފައި ހުރި މަސައްކަތްތައް ވަޒަންކޮށްލެވޭނެ އެވެ.\n"އަނދިރިކަން" ބަލަން ޖެހޭ އަނެއް ސަބަބަކީ ސީޒަނާއި ޝީލާގެ ޖޯޑު ވެސް އަހަރުތަކެއް ފަހުން އަލުން ސްކްރީނަށް އައުމެވެ. މި ދެ ތަރިންނަކީ ކުރިން ވެސް އެކީގައި ކާމިޔާބު ފިލްމުތަކެއް ކުޅެފައިވާ ދެ ތަރިންނެވެ. އަދި ބެލުންތެރިންގެ މަގުބޫލުކަން ވެސް ހޯދާފައިވާ ޖޯޑެކެވެ.\n"އަނދިރިކަން" ވެގެންދާނީ މިހާރު ބުރުގާ ވެސް އަޅައިގެން ހުރި ޝީލާ ބުރުގާ ނާޅައި ހުއްޓައި ބޮޑު ސްކްރީނުން ފެންނާނެ ފަހު ފިލްމަށެވެ. އެހެންވެ އެ ތަފާތު ވެސް މި ފަހަރު ތަޖުރިބާކޮށްލެވޭނެ އެވެ.\nދެން އޮތީ ސީޒަނާއި ރިޝްފާގެ ޖޯޑުގެ ވާހަކަ އެވެ. މި ދެ ތަރިން އަދި މިހާތަނަށް އެކީގައި މާ ގިނަ މަސައްކަތެއްކޮށްފައެއް ނެތެވެ. އެކަމަކު އެކީގައި ފުރަތަމަ ކުޅުނު ފިލްމު "އަހްޝަމް" އަކީ ސީޒަނާއި ރިޝްފާގެ ޖޯޑު ގިނަ ބަޔަކަށް ކަމުދިޔަ ފިލްމެކެވެ. މި ފަހަރު "އަނދިރިކަން" ގެ ތެރެއިން ވެސް އެ ކެމިސްޓްރީ ފެންނާނެ ކަމަށް ގަބޫލުކުރެވެ އެވެ.\nފިލްމު ބަލަން ޖެހޭ އަނެއް ސަބަބަކީ މާސްކޭގެ ސިނަމަޓޯގްފަރީ އެވެ. އޭނާ އަކީ ރާއްޖޭގައި މި ވަގުތު ތިބި ކެމެރާމަނުންގެ ތެރެއިން އެންމެ އެންމެ ގިނަ ބަޔަކު އެންމެ އިތުބާރުކުރާ އެކެކެވެ. އެހެންވެ މާސްކޭގެ ލެންސުން ނަގާފައިވާ މަންޒަރުތަކާ އެކު "އަނދިރިކަން" ގެ މަންޒަރުތައް ވަރަށް ޗާލުކޮށް، ބަލައިލަން ފަސޭހަކޮށް ގެނެސް ދީފައި ހުންނާނެ ކަމަށް އުންމީދުކުރެވެ އެވެ.\n"އަނދިރިކަން" ހަގީގަތުގައި ބަލަން ޖެހޭ އެންމެ މުހިއްމު ސަބަބަކީ އަހަރުގެ ފުރަތަމަ ފިލްމަށްވުމެވެ. މީގެ ހުރި ފެންވަރެއް ތަޖުރިބާކޮށްލުމަކީ މި އަހަރުގެ ދެން ހުރި ފިލްމުތަކާ ދޭތެރޭ ވެސް ބެލުންތެރިންނަށް ކޮންމެވެސް ވަރެއްގެ ތަސައްވުރެއްކޮށްލަން ފަސޭހަ ކަމަކަށް ވާނެ އެވެ. ފިލްމުތައް މިހާރު އޯޑިއަންސް ބަލައިގަންނަނީ ޓެކްނިކަލް ގޮތުން ވެސް މަސައްކަތްތައް ރަނގަޅުވުމުން ކަމަށްވާތީ ސީޒަނާއި މާސްކޭގެ ޓީމުން އެބައި ބެލުންތެރިން އުންމީދުކުރާ ވަރު ކޮށްދީފައި ހުންނާނެ ކަމަށް ބަލަން ޖެހެ އެވެ.\nއިތުރު ލިޔުންތައް އަލީ ސީޒަން ދިވެހި ފިލްމް އިންޑަސްޓްރީ ދިވެހި ފިލްމް އޮލިމްޕަސް ސިނަމާ އެކްޓްރެސް އައިމިނަތު ރިޝްފާ


Covid 19 - inthakaai minthakaai ehgothah fathuruverikamuge viyafaari kurehvumah samaaluvelahvaa - dr.Mausoom Covid 19 - inthakaai minthakaai ehgothah fathuruverikamuge viyafaari kurehvumah samaaluvelahvaa - dr.Mausoom\nރާއްޖެއަށް އައި ފަތުރުވެެރިންތަކެއް އެއަރޕޯޓްގައި. ފޮޓޯ:އެމް.އޭ.ސީ.އެލް\nކޮވިޑް 19 - އިންތަކާއި މިންތަކާއި އެއްގޮތަށް ފަތުރުވެރިކަމުގެ ވިޔަފާރި ކުރެއްވުމަށް ސަމާލުވެލައްވާ - ޑރ.މައުސޫމް\nހޮނިހިރު 07 އޮގަސްޓް 2021 | ހަމްޒާ\nކޮވިޑް 19 އިން ރައްކާތެރިވުމަށް ކަނޑައަޅާފައިވާ އިންތަކާއި މިންތަކާއި އެއްގޮތަށް ފަތުރުވެރިކަމުގެ ވިޔަފާރި ކުރުމަށް ސަމާލުކަން ދިނުމަށް ޓޫރިޒަމް މިނިސްޓަރ އަބްދުﷲ މައުސޫމް ގޮވާލައްވައިފިއެވެ.\nކޮވިޑުގެ ނުރައްކާ ބޮޑުކަން ހާމަކުރައްވާ މިނިސްޓަރ ކުރެއްވި ޓްވީޓެއްގައި ވިދާޅުވީ، މިއަދުވެސް ދެކުނު އޭޝިޔާގެ ޤައުމުތަކުން ޒިޔާރަތްކުރި ފަތުރުވެރިންގެ ތެރެއިން9މީހުން ކޮވިޑަށް ޕޮޒިޓިވްވި ކަމަށެވެ. އޭގެތެރޭގައި ހިމެނެނީ، ބަންގްލަދޭޝްގެ6މީހުންނާއި، އިންޑިއާގެ މީހެއްގެ އިތުރުން ސްރީލަންކާ އަދި ނޭޕާލްގެ ފަތުރުވެރިއެއް ކަމަށްވެސް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ، ކޮވިޑުގެ ނުރައްކާ ނެތްކަމަށް ބަލަން އަދި މާއަވަސް ކަމަށެވެ. އެހެންކަމުން ބަލިން ރައްކާތެރިވުމަށް އިންތަކާއި މިންތަކާއި އެއްގޮތަށް ފަތުރުވެރިކަން ކުރިއެރުވުމަށް ސަމާލުކަން ދިނުމަށް މިނިސްޓަރ ވަނީ އިލްތިމާސްކުރައްވާފައެވެ.\nމެއި މަހުގެ ތެރޭގައި ރާއްޖޭގައި ހަލުވިކަމާއި ކޮވިޑު ފެތުރުމާއި ގުޅިގެން ދެކުނު އޭޝިޔާ ސަރަހައްދުން ރާއްޖެއަށް ފަތުރުވެރިން އައުން މަނާކޮށްފައި އޮތުމަށްފަހު އަނެއްކާވެސް ވަނީ މިސަރަހައްދުގެ ފަތުރުވެރިންނަށް ރާއްޖެއަށް އައުމަށް ހުއްދަދީފައެވެ. އެއާއެކު މިސަރަހައްދުން ޒިޔާރަތްކުރާ ފަތުރުވެރިންގެ އަދަދުދަނީ އިތުރުވަމުންނެވެ. ދެކުނު އޭޝިޔާގެ ޤައުމުތަކުގެ ތެރެއިން އެންމެ ގިނައިން ރާއްޖެއަށް ފަތުރުވެރިން ޒިޔާރަތްކުރަނީ، އިންޑިޔާއިންނެވެ. ޓޫރިޒަމް މިނިސްޓްރީގެ ތަފާސްހިސާބުތަކުން ދައްކާ ގޮތުގައި މިމަހުގެ4ގެ ނިޔަަލަށް އިންޑިއާއިން 108،959 ފަތުރުވެރިން ރާއްޖެއަށް ޒިޔާރަތްކޮށްފައިވެއެވެ.\nކޮވިޑުން ރައްކާތެރިވުމަށް އަޅަމުންދާ ފިޔަވަޅުތަކުގެ ދަށުން ރިސޯޓް މުވައްޒަފުންނަށް ވެކްސިން ޖެހުމުގެ މަސައްކަތް ދަނީ ކުރަމުންނެވެ. އެގޮތުން މިހާތަނަށް 10 ރިސޯޓެއް ފިޔަވައި ހުރިހާ ރިސޯޓްތަކެއްގެ މުވައްޒަފުން ވެކްސިން ފުރިހަމަކޮށްފައިވާ ކަަމަށް ޓޫރިޒަމް މިނިސްޓްރީން ވަނީ ހާމަކޮށްފައެވެ. އެގޮތުން ރިސޯޓްތަކުގައި މަސައްކަތްކުރާ 41470 މުވައްޒަފުންގެ ތެރެއިން 40407 މުވައްޒަފުން ވަނީ ވެކްސިންގެ ފުރަތަމަ ޑޯޒް ފުރިހަމަކޮށްފައެވެ. އަދި 37776 މުވައްޒަފުން ވެކްސިންގެ ދެ ޑޯޒް ފުރިހަމަކޮށްފައިވާ ކަމަށްވެސް ޓޫރިޒަމް މިނިސްޓްރީން ބުނެއެވެ.


Kareena Ah Ennme Meeree Kon Keumehhkan Engeytha? - Vaguthu\nބޮލީވުޑްގެ ފިލްމީތަރި ކަރީނާ ކަޕޫރް ހާން އަކީ މޮޅެތި އެތައް ފިލްމެއް ކުޅެފައިވާ ބޮލީވުޑްގެ އެންމެ ކާމިޔާބު ފަންނާނުންގެ ތެރޭގައި ހިމެނޭ ފަންނާނެކެވެ. ކަރީނާގެ އެތައް ގިނަ ފޭނުން ތިބޭއިރު ކަރީނާ ފޮލޯކުރާ އެތައް ފަރާތެއް އުޅެއެވެ. އެގޮތުން އޭނާ ހެދުންއަޅާގޮތް ކޮޕީކުރާ މީހުންނާއި އޭނާގެ ކެއުންތަކާއި އޭނާ ލޯބިކުރާ ކަންތައް އެނގެން ބޭނުންވާ އެތައް ބަޔަކު އުޅޭނެކަން ޔަގީނެވެ.\nދާދިފަހުން ކަރީނާ ކަޕޫރް މިވަނީ އޭނާ ހިތަށް އެންމެ މީރު ކެއުމަކީ ކޮބައިކަން ހާމަ އެވެ. އެގޮތުން ކަރީނާ ބުނީ އޭނާ ހިތަށް އެންމެ މީރު ކެއުމަކީ ކެރެލާގެ ކެއުމެއް ކަމަށެވެ. އެގޮތުން ކަރީނާގެ އިންސްޓަގްރާމަށް ލާފައިވާ ފޮޓޯގައި ފެންނަނީ ކެޔޮ ފަތެއްގެ މައްޗަށް އަޅާފައި ހުރި ރަތް ބަތާއި ވަތްތަރެއްގެ ރިހަ އެކެވެ.\nއޮނަމް ސަދްޔާ ނަމަކަށް ކިޔާ މި ކެއުމަކީ ކެރެލާގެ ހާއްސަ ކެއުމެކެވެ. މި ކެއުން ހުންނަކީ ދޮންކެޔޮ ފަތެއްގެ މައްޗަށް އަޅައިފައެވެ. މި ކެއުމުގައި ބަތާއި ތަފާތު ވައްތަރުގެ ސައިޑް ޑިޝްތައް ހިމެނެއެވެ.\nކަރީނާ އޭނާގެ އިންސްޓަގްރާމް ސްޓޯރީއަށް ލާފައިވާ ފޮޓޯ.\nކަރީނާ އަށް އެންމެ މީރު ކެއުން މީސްމީޑިޔާގައި ހިއްސާކުރަމުން އެ ކެއުން ތައްޔާރުކުރި ކައްކާގެ ނަންވެސް ހާމަކުރި އެވެ. އެގޮތުން ކަރީނާ އަށް އެންމެ މީރު ކެއުން ތައްޔާރުކޮށްފައި ވަނީ މެރީނާ ބަލަކްރިޝްނަން ނަމަކަށް ކިޔާ ކެރެލާގެ ކައްކާއެކެވެ.\nފިލްމީތަރި ކަރީނާ ކަޕޫރް ހާން އާއި ސައިފް އަލީ ހާން އަށް ދާދިފަހުން ވަނީ ފިރިހެން ކުއްޖެއް ލިބިފަ އެވެ. އެ ކުއްޖާގެ ނަން އަދި ހާމަނުކުރާއިރު ކަރީނާ ވަނީ ކުއްޖާގެ ފޮޓޯއެއް މީޑިޔާގައި ހާމަކޮށްފަ އެވެ.\nސެލެބްރިޓީ ކައްކާ ޝޯއެއް ކަމަށްވާ ސްޓާރ ވަސެސް ފުޑް ޝޯރ އަށް ދިން އިންޓަވިއުއްގައި ކަރީނާ ބުނީ ފިރިމީހާ އަށް ދޭން ކައްކަން ޖެހިއްޖެނަމަ އޭނާ ކައްކާނީ ރޯސްކުރި ކުކުޅާއި އަލުވި ކަމަށެވެ.\nމެއި 27, 2021 19:56\nމެއި 28, 2021 05:04\nދާލް ކަރީ ނޫންތަ. ؟\nއަހަރެން ހީކުރީ ގަރުދިޔަ ބަތާ ކަމަ... ވ ވ ވ ފޫހި


Barca Ge Legend Xavi Ah Covid-19 Jehijje - Vaguthu\nސްޕެއިން އަދި ބާސެލޯނާގެ ލެޖެންޑް ޒަވީ ހެނާންޑޭޒް ކޮވިޑް-19 އަށް ފައްސި ވެއްޖެއެވެ.\nކޮވިޑް-19 ޖެހިފައިވާކަން ޒަވީ ވަނީ އޭނާގެ އިންސްޓާގްރާމް މެދުވެރިކޮށް ކަށަވަރުކޮށްދީފައެވެ. ޒަވީ ބުނީ އޭނާ ކޮވިޑް-19 އަށް ފައްސިވި ނަމަވެސް، ހާލު ރަނގަޅު ކަމަށާއި ވައިރަހުގެ އެއްވެސް އަލާމާތެއް އަދި މިހާތަނަށް ހަށިގަނޑުން ފެނިފައިނުވާ ކަމަށެވެ.\nޒަވީ އަށް ކޮވިޑް-19 ޖެހުމުން އޭނާ ވަނީ އައިސޮލޭޝަނަށް ބަދަލުކޮށްފައެވެ. އޭނާ ކޯޗުކޮށްދެމެން އަންނަ ގަތަރުގެ އަލް ސާދު ޓީމާ ވަގުތީ ގޮތުން ހަވާލުވެގެން ހުރީ ޓެކްނިކަލް ސްޓާފްގެ ހެޑް ޑޭވިޑް ޕްރަޓްސް އެވެ.\nޒަވީ އަލް ސާދަށް ބަދަލުވީ 2015 ވަނަ އަހަރެވެ. ޒަވީގެ އިރުޝާދުގެ ދަށުން އަލް ސާދުން ގަތަރު ކަޕާއި ގަތަރު ސުޕަ ކަޕް ކާމިޔާބުކުރި އިރު އޭނާ ވަނީ ވަރަށް ފަހުން އެ ކްލަބާއެކު ހަދާފައިވާ އެއްބަސްވުން އާކޮށްފައެވެ. އަލް ސާދުގެ އެއްބަސްވުން ޒަވީ އާކޮށްފައިވަނީ އަންނަ އަހަރުގެ ޖުލައި މަހުގެ ނިޔަލަށެވެ. އާ އެއްބަސްވުމުގައިވާ ގޮތުން ޒަވީ އަށް ލިބިފައިވާ ހާއްސަ އިހުތިޔާރެއްގެ ދަށުން ވަކި މުއްދަތެއްގެ ނޯޓިސް އެއް ދިނުމަށްފަހު އެހެން ކްލަބަކަށް ބަދަލުވުމުގެ ފުރުސަތު ޒަވީ އަށް އޮންނާނެ އެވެ.\nރިޕޯޓްތައް ބުނާގޮތުން އެއްބަސްވުމުގައި ޒަވީ މި މާއްދާ ހިމެނީ އަންނަ އަހަރު ބާސެލޯނާގެ އިންތިހާބަށް ފަހު އެ ޓީމަށް ބަދަލުވާން ބޭނުންވާތީ އެވެ.\nހާއްސަ އިހުތިޔާރެއް ލިބޭ ގޮތަށް އަލް ސާދުގެ އެއްބަސްވުން ޒަވީ އާކުރިއިރު، ބާސާގެ ކޯޗަކަށް ޒަވީ ހަމަޖެއްސުމަށް އެ ކްލަބުން މިހާރުވެސް މަސައްކަތް ކުރަމުން އަންނަ ކަމަށް ރިޕޯޓުތައް ބުނެ އެވެ.\nބާސާގެ ކޯޗަކަށް ކިކޭ ސެޓިއެން ހަަމަޖެއްސުމުގެ ކުރިން އެ ޓީމުން ފުރަތަމަ ގެންނަން މަޝްވަރާކުރީ ވެސް ޒަވީއާއެވެ. ނަމަވެސް ބާސާގެ ހުށަހެޅުމަށް ދެކޮޅު ހަދަމުން ޒަވީ ބުނީ މިއީ އޭނާގެ ކޯޗިން ކެރިއަރުގެ ފުރަތަމަ މަރުހަލާ ކަމުން އަދި ބާސެލޯނާ އަށް ދާން މާ އަވަސް ކަމަށެވެ. ބާސެލޯނާގެ މިހާރުގެ ރައީސް ޖޯސެފް ބާޓޮމެއުގެ ދައުރުގައި އެ ކްލަބުގައި މަސައްކަތްކުރަން ޒަވީ ބޭނުންނުވާ ކަމަށް އޭނާގެ ގާތް ފަރާތަކާ ހަވާލާދީ ސްޕެއިނުގެ ނޫހަކުން ވަނީ ރިޕޯޓްކޮށްފަ އެވެ.\nކުދި ޤައުމުތަކަށް ކޮވިޑް-19ގެ ސަބަބުން ލިބުނު ގެއްލުންތަކުން އަރައިގަތުމަށް އެހީވުމަށް ޝާހިދު ގޮވާލައްވައިފި